ބިރުވެތިވޭ! އަޅުކަންކުރަން ވަގުތު ނުލިބޭކަމަށް ބުނާ މީހުން މުނާފިޤުން ކަމުގައިވެދާނެ!: ޝައިޚް އަބޫބަކުރު ޒައުދު\nބައެއް މީހުންނަކީ އެމީހުންނަށް ފައިދާ ނުކުރާނެ ކަންކަން ކުރަން ކޮންމެ ދުވަހަކު އެތައް ގަދިއިރެއް ހޭދަކުރާ ބައެކެވެ. ﷲ ތަޢާލާ ނަހީކުރެއްވެވި ކަންކަން ކުރަން އެތައް ގަޑިއިރެއް ހޭދަކުރާ ބައެކެވެ. ނަމަވެސް އެބަ ބުނެއެވެ. "ކީރިތި ޤުރްއާން ނުކިޔެވެނީ ވަގުތު ނުލިބޭތީއެވެ!"\nމިބުނާ މީހުންނަކީ ސޯޝަލް މީޑިއާގައާއި ގޭްކުޅުމަށާއި ކުޅިވަރުކުޅުމަށާއި ފިލްމްބެލުމަށާއި ކޮފީމޭޒުތަކުގައާއި އަދި އެނޫންވެސް އެމީހަކަށް އެއްވެސް ޙަޤީޤީ ފައިދާއެއް ނުކުރާނެ ކަންކަމުގައި ކޮންމެ ދުވަހަކު އެތައް ގަޑިއިރަށް ހޭދަކުރާ މީހުންނެވެ. އެމީހުންނާއި އަހަރެން ކުރަން ބޭނުންާ ސުވާލަކީ އެކަންކަން ކުރަން ވަގުތު ހޯދީ ކޮން ގޮތަކުންހެއްޔެވެ؟\nވަގުތަކީވެސް ﷲ ތަޢާލާގެ މަޚްލޫޤެކެވެ. ﷲ ތަޢާލާ ތިބާއަށް ވަގުތު ދެއްވެވުމުން އެއިގެ ބޭނުން ނުބައި ގޮތުގައި ހިފުމަށްފަހު ވަގުތު ނުލިބޭކަމަށް ބުނުމަކީ ﷲ ތަޢާލާއަށް ހެދޭ ވަރަށް ބޮޑު ދޮގެކެވެ. އެެފަދަ ދޮގުތައް ހަދާ މީހަކަށް ﷲ ތަޢާލާގެ ރަޙްމަތް ލިބުމަށް އެދެވޭނީވެސް ކިހިނަކުން ހެއްޔެވެ؟\nއަދި ކީއްހެއްޔެވެ؟ މމިފަދަ ބޮޑެތި ދޮގުތައް ހެދުމަކީ މުނާފިޤުންގެ ސުފައެކެވެ. ވީއިރު އެފަދަ މީހުން ޤިޔާމަތްދުވަހު ﷲ ތަޢާލާ އާއި ކުރިމަތިލާނީވެސް ކިހިނަކުން ހެއްޔެވެ؟\nމިއަހަރުގެ ބަރަކާތްތެރި ރަމަމާން މަސް އައިސް ޖެހުނީއެވެ. މިފަދަ ބޮޑެތި ދޮގުތައް ހަދައި ބަހަނާތައް ދެއްކުން އަވަހަށް ހުއްޓައިލާށެވެ! ވަގުތުގެ ބޭނުން އެންމެ ރަނގަޅު ގޮތުގައި ހިފަން އާދަކުރުމުގެ މަސައްކަތް އަވަހަށް ފަށާށެވެ!


ތިބާގެ ނިޔަފަތިތަކަށް ބަލާށެވެ – DhiSalafiyyah\nތިބާގެ ނިޔަފަތިތަކަށް ބަލާށެވެ\n24/09/2011 ޢާންމު ލިޔުންއަލް އަޚް މުޙައްމަދު ނިހާދު ޖަމާލު\nމާތްﷲ އީ ހުރިހާ ކަމަކަށް ކުޅަދުންވަންތަ ރަސްކަލާނގެއެވެ. އެކަލާނގެއީ ނެތުމުގެ ތެރެއިން ޚަލްޤުތަކުން ޚަލްޤުކުރައްވާ، ފުރިހަމަ ޤަވާއިދާ ނިޒާމްގެ ދަށުން ކަންކަން ހިންގަވަމުންދާ އެންމެ ކުޅަދުންވަންތަ އިލާހެވެ. އެކަލާނގެ ކުޅަދުންވަންތަކަމުގެ ވާހަކަ ދައްކައި ކޮޅުން ނުލާހާ ގިނައެވެ. ބަލައިލި ކޮންމެ ދިމާލަކުން ފެންނަނީ މާތްﷲގެ ކުޅަދުންވަންތަކަމުގެ ހެކިތަކެވެ. މިގޮތުން މާތްﷲ ގެ ކުޅަދުންވަންތަކަމުގެތެރޭގައި އިންސާނާގެ ފަޔާއި އިނގިލިތަކުގައިވާ ނިޔަފަތިތައް ނުހިމެނި ނުދާނެ ކަމީ ޝައަކެތް އޮތް ކަމެއް ނޫނެވެ.


Haqeeqee Haadhisa: Reload\nމިހާރަކަށް އައިސް މީހުންނަށް ފޯނުކޮށް މަކަރާއި ހީލަތުން އޮޅުވާލައިގެން ބޮޑެތި އަގުގައި ރީލޯޑާއި ރާސްޓަސް ހޯދަމުންދާ މީހުން މި މުޖުތަމަޢުގައި އުޅެމުންދޭ. މިކަމަށް ސަމާލުވެލައްވާ!\nއަހަރެންނަކީ ޢުމުރުން 50ގެ އަހަރުތައް ގުނަމުންދާ ރާއްޖެތެރޭގައި ދިރިއުޅޭ މީހެކެވެ. ދިރިއުޅެނީ އަމިއްލަ މަސައްކަތުން ލިބޭ އާމްދަނީ އަކުން ފުއްދާ ލައިގެންނެވެ. މީހަކު ކަމަކު އެދިއްޖެނަމަ އެކަމެއް ކޮށްލައިދިނުމަކީ އަހަރެންގެ އާދައެކެވެ. މިގޮތުން އަހަރެން ދިރިއުޅެމުންދާ ރަށަކީ ދުވަހެއް ދުވަހަކަށް ތަރައްޤީވެ ކުރިއަރަމުން އަންނަ ރަށެކެވެ. ރަށުގެ ގިނަ ޒުވާނުން މަސައްކަތްކުރަނީ ރިސޯޓްތަކުގައެވެ. އަދި މިރަށަކީ މަސްވެރިކަންކުރާ ރަށެއް ނޫންކަމުން ކައިރި ރަށްރަށުންނާއި ކައިރި އަތޮޅުތަކުގެ މަސްދޯނި ފަހަރު މިރަށަށް މަސްވިއްކަން އާދެއެވެ. އަދި އެމީހުންނާއި ރަށުގެ މީހުންނައި ދެމެދު އެކުވެރިކަން ބަދަހިވެއެވެ.\nމިގޮތުން އެއްރެއަކު އަހަރެން ގޭގައި އުޅެނިކޮށް ނުދަންނަ ނަންބަރަކުން އަހަރެންނަށް ގުޅިއެވެ. އަދި މިއީ އިއްސެ (އަސްލު ނަމެއް ނޫން) ކިޔާ މީހެއްކަމަށާއި، އަހަރެންގެ ކޮއްކޮގެ ރައްޓެއްސެކޭ ބުންޏެވެ. އަދި އިއްސެއަކީ މިރަށަށް މަސްވިއްކަން އަންނަ ދޯންޏެއްގައި އުޅޭ މީހެއްކަމަށާއި މިރޭ މިިރަށަށް މަސްވިއްކަން ދާނަމޭ އޭނާ ބުންޏެވެ. އަދި މިހާރުވެސް މިއުޅެނީ ކަނޑުމަތީގައި ކަމަށާއި، މިރޭ މިރަށުގައި މަޑުކުރަންޖެހޭތީ މިރަށު ރައްޓެއްސައްކަށް ގުޅުމުން އޭނާ އިއްސެއަށް އަހަރެންގެ ނަންބަރު ދިނީކަމަށް ބުންޏެވެ. އެއީ އަހަރެންގެ ކޮއްކޮގެ ރައްޓެއްސެއްކަމުން އަހަރެން މާބޮޑަކަށް އެކަމަކާ ނުވިސްނަމެވެ. ނަމަވެސް އޭނާ އަހަރެންނަށް ގުޅައިގެން އެކިވާހަކަތައް ދެއްކުމަށްފަހު މިއުޅެނީ ކަނޑުމަތީގައި ކަމަށާއި، ފޯނުން ލާރި ހުސްވަނީކަމަށް ބުންޏެވެ. އަދި 300 ރުފިޔާގެ ރީލޯޑެއް ކޮށްދިނުމަށް އަހަރެންގާތު އާދޭސް ކުރަން ފެށިއެވެ. އިއްސެގެ ވާހަކަތައް މިހެން ހުރުމުން އަހަރެން އޭނައާއި ދިމާލަށް ތިޔައީ މަކަރުން އުޅޭ މީހެއްކަމަށާއި، ތިހާބޮޑު ފައިސާއެއްގެ ރީލޯޑެއް މިހާރު އަޅައެއް ނުދެވޭނެކަމަށް އަހަރެން ބުނަމުން ދިޔައީމެވެ. އެހެންނަމަވެސް މިރޭ ތިރަށަށްގޮސް އަނބުރާ އެފައިސާ ދޭނެކަމަށާއި، މަކަރެއް ނުހަދާނެކަމަށް އިއްސެ އަހަރެންގެ ކައިރީ ބުނަމުންދިޔައެވެ. އޭރު އަހަރެންގެ އަތުގައިވެސް އޮތީ ހަމައެކަނި 500 ރުފިޔާއެވެ. އެއީ އަނބިދަރިންނަށް ޚަރަދުކުރުމަށް ހަމައެކަނި އޮތް ފައިސާކޮޅެވެ. ނަމަވެސް އިއްސެ ކުރި އެ އާދޭހަށް އަހަރެން 300 ރުފިޔާގެ ރީލޯޑް އިއްސެގެ ފޯނަށް އަޅައިދިނީމެވެ.\nއެއަށްފަހު އަހަރެންގެ ކޮއްކޮއަށް އެކަން އެންގުމަށް ކޮއްކޮއަށް ގުޅައި މިވާހަތައް ކިޔައިދިނީމެވެ. ކޮއްކޮގާތު މިވާހަކަތައް ބުނުމާއެކު އޭނާ ރުޅި އައިސްގެން އިއްސެއަށް ގުޅިއެވެ. ނަމަވެސް އިއްސެ ފޯނެއް ނުނަގައެވެ. ދެން ކޮއްކޮ އަހަރެންނަށްގުޅައި މީހަކު ބުންޏަސް އެފަދަކަމެއް ކޮށްދީގެން ނުވާނެކަމަށް ބުންޏެވެ. އަދި އިއްސެ ފޯނު ނުނަގާކަމަށް ބުންޏެވެ. ކޮއްކޮ މިހެން ބުނުމުން އަހަރެން އިއްސެގެ ފޯނަށް އެތައް ފަހަރަކު ގުޅުމުންވެސް އިއްސެ ފޯނެއް ނުނަގައެވެ. މިވާހަކަތައް ރަށުގެ މީހުންނަށް އެނގުމުން އިއްސެ ކިޔާ އެމީހާ ރަށުގެ ބައެއް މީހުންނަށްވެސް މިފަދަ އޮޅުވާލުންތައް އޮޅުވާލައި ބޮޑެތި ރީލޯޑްތައް އޭނާގެ ފޯނަށް އަޅާފައިވާކަން އެނގުނެވެ. އަދި އެއީ އޮޅުވާލައިގެން މީހުންގެ އަތުން ފޭރޭ މީހެއްކަމާއި މަކަރުވެރި ހީލަތްތެރިއެއްކަންވެސް އެނގުނެވެ. ރަށުގެ އެންމެންވެސް މިކަމަށް މިއަދު ސަމާލުކަން ދީފިއެވެ. ދެނެއް އެފަދަ މީހަކަށ މިރަށަކުން ޖާގައެއް ނެތެވެ.\nމުޖުތަމައުގައި ހިނގާ މިފަދަ ކުށްތަކަށްބަލާއިރު، މިހާރަކަށް އައިސް މަކަރާއި ހީލަތުން މީހުންނަށް ފޯނުކޮށް އަޮޅުވާލައިގެން 500 އަށްވުރެ ގިނަ ރުފިޔާގެ ފޯނުކާޑް ނުވަތަ ރީލޯޑް / ރާސްޓަސް އަތުލާފައިވާ މައްސަލަތައް ފުލުހުންނަށް ހުށަހެޅިފައިވާކަން ފާހަގަކޮށްލެވެއެވެ. މީގެ ތެރޭގައި ގިނައީ މުސްކުޅި ފުރައިގެ މީހުންނަށް އޮޅުވާލައިގެން ފައިސާ ހޯދާފައިވާ މައްސަލަތަކެވެ. މީގެއިތުރުން ބެންކުން ލާރި ނަގާނެގޮތް ނޭގިގެން އޭޓީއެމް ތަކަށްގޮސް ތިބޭ ބިދޭސީންނާއި މުސްކުޅިންނަށް ފައިސާ ނަގާދޭނަމޭކިޔާ އޮޅުވާލައިގެން މަކަރާއި ހީލަތުން އެމީހުންގެ ފައިސާކޮޅު ފޭރިގަނެގެންދާ މީހުންވެސް މިއަދު މިވަނީ އިތުރުވެފައެވެ. އެހެންކަމުން ތިޔައިން ހަމަ ކޮންމެ މީހަކުވެސް މިފަދަ ކަންކަމަށް މިއަދު ސަމާލުވާން ވެއްޖެއެވެ.


އިންޑިޔާގައި އަޅާފައިވާ ރައްކާތެރިކަމުގެ ފިޔަވަޅުތަކަށް ލުއިދޭނީ ޝަރުތުތަކަކާއެކު އިންޑިޔާގައި އަޅާފައިވާ ރައްކާތެރިކަމުގެ ފިޔަވަޅުތަކަށް ލުއިދޭނީ ޝަރުތުތަކަކާއެކު\nކޯވިޑް-19 ޖެހިގެން މަރުވި މީހެއް އިންޑިޔާގެ ވެރިރަށް ނިއު ދިއްލީގައި ވަޅުލަނީ - ފޮޓޯ: ރޮއިޓަރސް\nކޯވިޑް-19 ފެތުރޭތީ ގިނަ ދުވަސްތަކަކަށް ބަންދުކޮށްފައި އޮތުމަށްފަހު އިންޑިޔާގެ ވިޔަފާރި މަރުކަޒުތަކާއި ރެސްޓޯރަންޓުތަކާއި ފިހާރަތައް އަންނަ ހަފުތާގައި ހުޅުވަން ނިންމައި އެ ތަންތަން ހުޅުވުމުގައި ޢަމަލުކުރަންޖެހޭ އުޞޫލު ޢާންމުކޮށްފިއެވެ.\nފާއިތުވި3މަސް ދުވަހުގެ ތެރޭގައި ނުފެތުރޭހާ ހަލުވިމިނުގައި އިންޑިޔާގައިދަނީ ކޯވިޑް-19 ފެތުރެމުންނެވެ. އެ ޤައުމުގައި 229،500އަށްވުރެ ގިނަ މީހުންނަށް ކޯވިޑް-19 ޖެހި، 2،900 މީހުން މަރުވެފައެވެ. އެއާއެކު އިންޑިޔާ ފާހަގަވެފައިވަނީ ދުނިޔޭގައި ކޯވިޑް-19ގެ އަސަރު 7ވަނައަށް އެންމެ ބޮޑަށްކޮށްފައިވާ ޤައުމުގެ ގޮތުގައެވެ.\nހަލުވިކަމާއެކު ބަލިފެތުރެމުނުނަމަވެސް ޤައުމު ބަންދުކޮށްފައި ބޭއްވުމުގެ ސަބަބުން ކުރިމަތިވާ ބޮޑެތި އިޤްތިޞާދީ އަދި އިޖުތިމާޢީ މައްސަލަތައް ޙައްލުކުރުމަށް އިންޑިޔާގައި މާރިޗު މަހުން ފެށިގެން އިޢުލާނުކޮށްފައިވާ ހަރުކަށި ފުރަބަންދަށް އެ ޤައުމުގެ ސަރުކާރުންވަނީ ލުއިދޭން ފަށާފައެވެ.\nރައްކާތެރިކަމުގެ ފިޔަވަޅުތަކަށް ލުއިދިނުމުގެ ގޮތުން ޖޫން އަށްވަނަ ދުވަހުން ފެށިގެން ވިޔަފާރި މަރުކަޒުތަކާއި ރެސްޓޯރަންޓުތައް ހުޅުވަން ނިންމާފައިވީނަމަވެސް އެ ތަންތަން ހުޅުވޭނީ ޚާއްޞަ ފިޔަވަޅުތަކާއެކުގައެވެ. ރެސްޓޯރަންޓުތަކުގައި މޭޒު އަތުރަން ޖެހޭނީ ވަކި ދުރުމިނެއްގައެވެ. އެ ތަންތަނުގެ ފިނިހޫނުމިނާއި ވައިގެ ތެތްކަން ހުންނަންޖެހޭ ކަނޑައަޅާފައިވާ މިންވަރުގައެވެ. ވިޔަފާރި މަރުކަޒުތަކުގައި ހުންނަ ސިނަމާތަކާއި ޕާކުތައްފަދަ ތަންތަން ހުޅުވުމުގެ ޙުއްދަދޭން ނިންމާފައެއް ނުވެއެވެ. ހޮޓާތަކުގައި މަޑުކުރާ ދަތުރުވެރިންގެ ހަށިގަނޑުގެ ފިނިހޫނުމިން ބަލައި ހުމުގެ އަސަރު ހުރިތޯ ބަލަންޖެހޭނެއެވެ. އޭގެ އިތުރުން ހުރިހާ ވަގުތެއްގައި މާސްކު އެޅުން ލާޒިމުވާނެއެވެ.


ވާވޭ އިން ސެމްސަންގް ފަހަތަށް ޖައްސާނެ ކަމަށް ވަނީ ބުނެފަ އެވެ. އަދި ސްމާޓްފޯން މާކެޓްގެ ރަސްކަން ހޯދާނެ ކަމަށް ވެސް ވަނީ ބުނެފަ އެވެ. މި އަހަރުގެ މި ހިސާބަށް އައިއިރު، ތަފާސްހިސާބުތަކުން ފެންނަނީ އެއީ ވާވޭ އަށް ކުރެވިދާނެ ކަމެއްގެ ގޮތުގަ އެވެ. އެކަން ކުރެވޭހައި ގާބިލުކަން ކުންފުނީގައި އެބަ ހުރިކަން ވާވޭ ސާބިތުކޮށްދީފި އެވެ.\nސެމްސަންގް އޯލެޑް ސްކްރީންތައް ވާވޭ ފޯނުތަކަށް\nސެމްސަންގް އަދި ވާވޭ އަކީ ވާދަވެރި ދެ ކުންފުނި ނަމަވެސް، މާޒީ ހަނދާން ނައްތާލައި، ވިޔަފާރިގައި ގުޅުން ހަރުދަނާކުރަން މަސައްކަތްފަށައިފި އެވެ. ވާވޭ ބުނި ގޮތުގައި އެ ކުންފުނީގެ "ޕީ30 ޕްރޮ" އަށް ބޭނުންވާ ހުރިހާ އޯލެޑް ސްކްރީނެއް އުފައްދަން ސެމްސަންގް އަށް އޯޑަރުދޭނެ އެވެ.\nގެލެކްސީ އެސް10 އަށް ވަޔަލެސް ޕަވަބޭންކެއް


ޖުމްހޫރީ މޭވާ: ކަށިފީވުމަށް އޮތް ހައްލެއް | Jazeera\tޖުމްހޫރީ މޭވާ: ކަށިފީވުމަށް އޮތް ހައްލެއް - Jazeera\nޖުމްހޫރީ މޭވާ: ކަށިފީވުމަށް އޮތް ހައްލެއް\nއާމިނަތު އަޙުމާ May 22, 2019 77 views0\nފެޝަން ފުރުޓު ނުވަތަ ޖުމްހޫރީ މޭވާއަކީ ރާއްޖޭގެ އެކި ކަންކޮޅުތަކުގެ މީހުން ހައްދާ, އެންމެންވެސް ކައި އުޅޭ މީރު މޭވާއެކެވެ. ހުރިހާ އެންމެންނަށްވެސް އޭގައި އެތައް ފައިދާއެއް އެކުލެވިގެންވާކަން އެނގޭނެއެވެ. ދިވެހިން ފެޝަން ފުރުޓަށް އެ ނަން ދެވުނީ އޭގެ އިނގިރޭސި ނަމަކަށްވާ 'ޕެޝަން ފުރުޓް' މިނަމުންނެވެ. މިއީ ދޮންވުމުން ހުތް ފޮނި ރަހައެއް ދޭ މީރު ވަހެއް ދޭ މޭވާއެކެވެ. މީގައި ދޮންވުމުން ދަނބު ކުލަ، ރީނދޫ ކުލަ، ރަން ކުލަ ޖެހޭ ވައްތަރު ހުރެއެވެ. ބައެއް ވެޔޮތަކުން ދޮންވުމުން އެކި ކުލަކުލަ ޖެހިފަ ހުންނަ މޭވާވެސް އަޅާ ވެޔޮ ހުންނަކަން ފާހަގަ ކުރެވެއެވެ. މިއިން ފަނި ގިރާލުމުން ވަރަށް މީރެވެ.\nރަމަޟާން މަހުގައިވެސް ހަށިގަނޑަށް ފައިދާހުރި އެންމެހައި ކާނާއެއް ކާން ޖެހޭ ވަގުތުތަކުގައި ގިނަގިނައިން ކެއުމަކީ ވަރަށް މުހިންމު ކަމެކެވެ. މިގޮތުން ކޮންމެ މީހަކުވެސް ޚާއްސަ އިސްކަމެއް ދޭން ވީ ރޭގަނޑުގެ ވަގުތުތަކުގައި ގިނަގިނައިން ދިޔާ އެއްޗެހި ބުއިމާއި މޭވާތައް ފަދަ ކާނާ ގިނަގިނައިން ކެއުމަކީ ވަރަށް މުހިންމު ކަމެކެވެ. މިގޮތުން ފެޝަން ފުރުޓަކީ ވެސް ކެއުން ވަރަށް މުހިންމު އެއްޗެކެވެ. އެއީ ފެޝަން ފުރުޓަކީ އޭގައި ގިނަ އަދަދެއްގެ ސިއްހީ ފައިދާތައް އެކުލެވިގެންވާ އަދި ވަރަށް ހަކަތަ ލިއްބައިދޭ މީރު މޭވާއަކަށް ވާތީއެވެ. އެހައި ގިނަ ސިއްހީ ފައިދާތައް ލިއްބައިދޭ މޭވާއަކި ރޯދަމަހުގައި މުސްލިމުންނަށް ވަރަށް ބޭނުންވާނެ ކާނާ ކަން ޔަގީނެވެ.\nމި މީރު މޭވާއަކީ އޭގައި ތަފާތު މުހިންމު ސިއްހީ ފައިދާތަކެއް އެކުލެވިގެންވާ އެއްޗެކެވެ.\nހަކުރުބައްޔަށް ވަރަށް ރަނގަޅު މޭވާއެއް\nފެޝަން ފުރުޓަކީ އޭގައި 'ގްލިސެމިކް އިންޑެކްސް' މަދު މިންވަރަކަށް އެކުލެވިގެން ވުމާއެކު އޭގެ %10.4 އެކުލެވިފައިވަނީ ފަިބަރގެ ބާވަތުންނެވެ. މިއީ ހަކުރުބަލި ޖެހިފައިވާ މީހުންނަށް ނުވަތަ ހަކުރުގެ މިންވަރު މަތީ މީހުންނަށް ވަރަށް ބޭނުންތެރި މާއްދާތަކެކެވެ. އެ ކެއުމުން ގިނަ އަދަދެއްގެ ކެލޮރީ ހަށިގަނޑަށް އިތުރުނުކޮށް ބަނޑުހައިކަން ފިލުވައިދޭކަން ފާހަގަ ކުރެވެއެވެ.\nހަންގަނޑު ޒުވާންކަންމަތީ ދެމެހެއްޓުމަށް\nއެންޓި އޮކްސިޑެންޓްސް އަކީ ހަންގަނޑަށް ވަރަށް ފައިދާ ކުރާ އެއްޗެއްގެ ގޮތުގައި މަޝްހޫރުވެފައިވާ މާއްދާއެކެވެ. ފެޝަން ފުރުޓަކީ އޭގައި ވިޓަމިން އޭ، ވިޓަމިން ސީ، ރައިބޯފްލެވިން ފަދަ އެތަކެއް އެންޓި އޮކްސިޑެންޓެއް އެކުލެވިގެންވާ މޭވާއެކެވެ. އިންސާނުންގެ ގައިތެރޭގައިވާ ސެލްތަކުން ބޭކާރު އެއްޗެއް ގޮތަށް އުފެދޭ ފްރީ ރެޑިކަލް އެއްގެ ސަބަބުން ހަންގަނޑުގެ ޒުވާންކަން ގެއްލި ހަންގަނޑު 'މުސްކުޅި'ވާން ދިމާވެއެވެ. މި އެންޓި އޮކްސިޑެންޓްތަކަކީ މި ފަދަ ފްރީ ރެޑިކަލްތައް މަދު ކުރާ އެއްޗެކެވެ. ހަމަ އެހެންމެ އޭގައިވާ އިންފްލެމަޓޮރީ އަސަރުން ހަންގަނޑު އޮމާންކޮށްދީ ތާޒާކަން މަތީ ހަންގަނޑު ދަމަހައްޓައިދެއެވެ.\nހަށިގަނޑުގެ ދިފާއީ ނިޒާމު ވަރުގަދަ ކޮށްދޭ\nފެޝަން ފުރުޓުގެ ޖެލީ ނުވަތަ އައިސްކިރިމްއިން ނުވަތަ އޭގެ ފަނި ހަށިގަނޑުގެ ދިފާއީ ނިޒާމު ވަރުގަދަކުރަން އެދޭ ނަމަ ކާށެވެ. ފެޝަން ފުރުޓަކީ ވިޓަމިން ސީ، އަލްފަ ކަރޮޓިން ފަދަ އެތައް ދިފާއީ ނިޒާމު ވަރުގަދަ ކޮށްދޭ މާއްދާ އެކުލެވިގެންވާ އެއްޗެކެެވެ. މީގެ އިތުރުން އޭގައި އަޔަން ނުވަތަ ދަގަނޑުގެ މާއްދާ އެކުލެވިގެންވެއެވެ. ލޭގެ ހެމަގްލޮބިން ނުވަތަ އެޗްބީ ހުންނަ މިންވަރު އިތުރުކޮށްދޭ މާއްދާއެއް ކަމަށް އަޔަން ވެއެވެ.\nވަރަށް ގިނަ މިންވަރަކަށް ފެޝަން ފުރުޓުގައި އެކުލެވިގެންވާ މާއްދާތަކެއް ކަމަށްވާ ވިޓަމިން ބީސިކްސް އާއި ވިޓަމިން ބީތްރީ އަކީ ތައިރޮއިޑްގެ ނިޒާމު ފުރިހަމައަށް ކުރިއަށް ގެންދިޔުމަށް އެހީވެދޭ މާއްދާތަކެކެވެ. މީގެ އިތުރުން ހިތުގައިވާ އަރޓެރިއަލް ފާރުތައް ހަރު ވިޔަ ނުދިނުމާއި، ހިތުގެ ވިންދު ފަދަ ނިޒާމުތައް އޮމާންކަމާއެކު ކުރިއަށް ގެންދިއުމަށް މި މާއްދާތައް އެހީވެދެއެވެ. ހަމައެހެންމެ މީގައިވާ ފެނޯލިކް ކޮމްޕައުންޑްތަކާއި އަލްކަލޮއިޑްސް އަކީ ހާސްކަމާއި ނުތަނަވަސްކަމުން ދުރުކޮށް ދިނުމަށާއި، ނިދަން އުނދަގޫވާ ވުން ދުރުކޮށް ދިނުމަށް މުހިންމު ދައުރެއް އަދާ ކުރާ މާއްދާތަކެއްކަންވެސް ފާހަގަ ކުރެވެއެވެ.\nކަށިގަނޑު ބަލިކަށިވެ ފީވުމުން ސަލާމަތްކޮށްދޭ\nފެޝަން ފުރުޓަކީ އޭގައި ގިނަ އަދަދަކަށް ކެލްޝިއަމް، މެގްނީޝިއަމް، އަޔަން، ސޯޑިއަމް ފަދަ މިނަރަލްތައް އެކުލެވިގެންވާކަމަށް މަޝްހޫރުވެފައިވާ މޭވާއެކެވެ. މި މިނަރަލްތަކަކީ ކަށިގަނޑުގެ ބާރު ދަމަހައްޓައިދީ ކަށިގަނޑު ފީ ވިޔަ ނުދީ ވަރުގަދަކަން މަތީގައި ދަމަހައްޓައިދޭނެ އެއްޗެހިތަކެކެވެ. މި ފަދަ ކަށިގަނޑު ފީވާ ބަލިތަކަށްވެސް އަވަސް ފަރުވާއެއް ލިބުމަށް އިސް ދައުރެއް ފެޝަން ފުރުޓު އަދާކުރެއެވެ.


Majilisge Raees Ge Ithubaaru Nei Kamuge Massala Maadhamaa\nއައްޑޫ މާރާމާރީއާ ގުޅިގެން ހައްޔަރު ކުރި ...\nސާޅީސް ފަހެއް މެންބަރުންގެ ސޮއިއާއެކު ރައްޔިތުންގެ މަޖިލީހަށް މިދިޔަ އަހަރު ހުށަހެޅި ރައްޔިތުން މަޖިލީހުގެ ރައީސް ޢަބްދުﷲ މަޞީހު މުޙައްމަދުގެ އިތުބާރު ނެތްކަމުގެ މައްސަލަ ސައްޙަ ކަމަށް ނިންމާ އެ މައްސަލަ މާދަމާ ކުރިއަށް ގެންދިއުމަށް އާއްމު ކޮމެޓީން ނިންމައިފިއެވެ.\nމިއަދު ބޭއްވި އާއްމު ކޮމެޓީގެ ބައްދަލުވުމުގައި މިގޮތަށް ނިންމާފައިވާއިރު ކޮމެޓީން ވަނީ މަޖިލިސް ރައީސްގެ އިތުބާރު ނެތްކަމުގެ މައްސަލާއިގެ ބަހުސް ކުރާނެ ވަގުތުވެސް ކަނޑައަޅާފައެވެ. އެގޮތުން އާއްމު ކޮމެޓީން ނިންމީ ދެ ގަޑިއިރަށް ބަހުސް މަރުޙަލާ ކުރިއަށް ގެންދިއުމަށެވެ.\nމިދިޔަ އަހަރު ހުށަހެޅި މަޖިލިސް ރައީސްގެ އިތުބާރު ނެތްކަމުގެ މައްސަލަ ކުރިއަށް ގެންދިއުމަށް ކަނޑައެޅީ މަޖިލީހުގެ ރިޔާސަތުން އާއްމު ކޮމެޓީއަށް ފޮނުވާފައިވާ ސިޓީއަކަށް ރިއާޔަތް ކޮށެވެ. އެ ސިޓީގައި ސުޕްރީމް ކޯޓުގެ ގަޒިއްޔާތަކަށް ރިއާޔަތް ކޮށްފައިވެއެވެ.\nކޮމެޓީން ނިންމީ މަޖިލިސް ރައީސަށް އެކަމުގައި ޖަވާބުދާރީވުމުގެ ފުރުޞަތުވެސް ނުދިނުމަށެވެ. މަޖިލިސް ޖަލްސާ މިއަދު ނިންމާލައްވަމުން ރިޔާސަތުގައި އިންނެވި މަޖިލީހުގެ ނާއިބު ރައީސް މޫސާ މަނިކު ވިދާޅުވީ މަޖިލިސް ޖަލްސާއެއް މާދަމާ ރޭ 8:00ގައި އޮންނާނެ ކަމަށެވެ.\nމިދިޔަ އަހަރު ހުށަހެޅި މައްސަލާގައި ސޮއިކުރި މެންބަރުންގެ ތެރެއިން 12 މެންބަރެއް، އެ މެންބަރުން ނިސްބަތްވާ ސިޔާސީ ޕާޓީތަކުގެ އަސާސީ ޤަވާއިދާ ޚިލާފަށް އަމަލުކޮށްފައިވާ ކަމަށްބުނެ ބަންޑާރަ ނާއިބުގެ ފަރާތުން ވަނީ ސުޕްރީމް ކޯޓަށް ގޮސްފައެވެ. އަދި އެ މައްސަލާގައި ފްލޯރ ކްރޮސިންގއާ ގުޅޭ ޙުކުމެއް ސުޕްރީމް ކޯޓުން ވަނީ ނެރެފައެވެ. އަދި ސުޕްރީމް ކޯޓުގެ ފްލޯރ ކްރޮސިން ޙުކުމަށް ރިއާޔަތްކޮށް އިލެކްޝަންސް ކޮމިޝަނުން މި ދެންނެވި 12 މެންބަރުންގެ ގޮނޑި ގެއްލިފައިވާ ކަމަށް ކަނޑައެޅިއެވެ. އަދި އެހާ ހިސާބުން 45 މެންބަރުން ސޮއިކުރި މަޖިލިސް ރައީސްގެ އިތުބާރު ނެތްކަމުގެ މައްސަލަ ބާތިލްވެގެންދިޔަ ކަމަށް މަޖިލީހުން ނިންމިއެވެ.\nނަމަވެސް އިލެކްޝަންސް ކޮމިޝަނުން ގޮނޑި ގެއްލުނު ކަމަށް ބުނި 12 މެންބަރުން ސުޕްރީމް ކޯޓަށް ހުށަހެޅި މައްސަލަ ބެލުމަށްފަހު ސުޕްރީމް ކޯޓުން ވަނީ އެ 12 މެންބަރުންގެ ގޮނޑި ނުގެއްލޭ ކަމަށް ބުނެ ޙުކުމް ކޮށްފައެވެ. އެހެންކަމުން މިއަދުގެ ކުރިއަށްދިޔަ މަޖިލީހުގެ ޖަލްސާގައި އެ 12 މެންބަރުން ވަނީ ބައިވެރިވެވަޑައިގެންފައެވެ. އެހެންކަމުން މިދިޔަ އަހަރު މަޖިލީހަށް ހުށަހެޅި މަޖިލިސް ރައީސްގެ އިތުބާރު ނެތްކަމުގެ މައްސަލައަކީ ސައްޙަ ނިންމުމެއްގެ ގޮތުގައި މަޖިލީހުގެ އާއްމު ކޮމެޓީން ނިންމިއެވެ.\nއާއްމު ކޮމެޓީން މިގޮތަށް ނިންމިއިރު މިދިޔަ ހަފްތާގެ ތެރޭގައިވެސް ވަނީ 51 މެންބަރުން ސޮއިކޮށް މަޖިލިސް ރައީސްގެ އިތުބާރު ނެތްކަމުގެ މައްސަލަ މަޖިލީހަށް ހުށަހަޅާފައެވެ. ނަމަވެސް މިދިޔަ އަހަރު ހުށަހެޅި މައްސަލަ ސައްޙަ ކަމަށް އާއްމު ކޮމެޓީން ނިންމުމުން ފަހުން ހުށަހެޅި މައްސަލަ ބާތިލްވާނެ އެވެ.\nރައްޔިތުން މަޖިލީހުގެ ޤަވާއިދުގެ 175ވަނަ މާއްދާގައި ބުނެފައިވަނީ މަޖިލީހުގެ މެންބަރުންގެ ތެރެއިން 42 މެންބަރުންނަށްވުރެ މަދުނޫން މެންބަރުންނަށް، މަޖިލީހުގެ ރައީސްގެ އިތުބާރު ނެތްކަމަށް ފެނިއްޖެނަމަ އެމައްސަލަ މަޖިލީހަށް ހުށަހެޅިދާނެ ކަމަށެވެ. މިގޮތުން މަޖިލީހުގެ ރައީސްގެ އިތުބާރުނެތްކަމުގެ މައްސަލައެއް މަޖިލީހަށް ހުށަހެޅޭނީ، މަޖިލީހުގެ މެންބަރުންގެ ތެރެއިން 42 މެންބަރުންނަށްވުރެ މަދުނޫން ޢަދަދެއްގެ މެންބަރުން، ލިޔެ ސޮއިކޮށް، މައްސަލައެއްގެ ގޮތުގައި މަޖިލީހަށް ފޮނުވުމުންނެވެ.


Maru nuvanees maruvee kamah ninmai valhulaifi\nމަރު ނުވަނީސް މަރުވީ ކަމަށް ނިންމައި ވަޅުލައިފި\nސިއްހީ ޚިދުމަތް ދިނުމުގައި އިންތިހާއަށް ފަރުވާ ކުޑަކޮށްފައިވާ މައްސަލައެއް އިންޑިއާގައި ފެންމަތި ވެއްޖެ އެވެ.\nޖައްމޫ އެންޑް ކަޝްމީރުގެ ބަނިހާލްގެ ސަބް ޑިސްޓްރިކްޓް ހޮސްޕިޓަލުގައި ވިހޭ މި ކުއްޖާ ވިހޭއިރުވެސް އޮތީ މަރުވެފައި ކަމަށް ހޮސްޕިޓަލުގެ ސްޓާފު ވަނީ ނިންމާފަ އެވެ. ޕްރެސް ޓްރަސްޓް އޮފް އިންޑިއާގައިވާ މި ރިޕޯޓުގައި ބުނެފައިވާ ގޮތުގައި މި ތުއްތު އަންހެންކުއްޖާ މަރު ނުވާ ކަމަށް އާއިލާގެ މީހުންނާއި އަވަށުގެ މީހުންނަށް ޝައްކުވެގެން އެ ކުއްޖާގެ މަހާނަ އަލުން ކޮނުނީ ވަޅުލިތާ ގަޑިއެއްހާއިރު ފަހުންނެވެ.\nޝަމީމާ ބޭގަމް އާއި ބަޝާރަތު އަހުމަދު ގުއްޖަރަށް ލިބުނު މި ކުއްޖާ އުފަން ވުމާއެކު ހޮސްޕިޓަލުގެ ސްޓާފުން އެ ދެމަފިރިންނަށް ވަރަށް ހިތާމަވެރި ޚަބަރެއް ދިނެވެ. އެމީހުންގެ ދަރިފުޅު ވިހޭއިރު ވެސް މަރުވެފައި އޮތް ޚަބަރެވެ.\nހިތާމައިން ހިތް ހަލާކުވެފައި ތިބި ދެމަފިރިން އެމީހުންގެ ދަރިފުޅު އެ އަވަށުގެ އާއްމުން ވަޅުލާ ގަބުރުސްތާނެއްގައި ވަޅުލި އެވެ.\nކުއްޖާ ވަޅުލަން ގެންދިއުމުގެ ކުރިން ހޮސްޕިޓަލުގައި ދެ ގަޑިއިރެއްހާއިރު އޮތް ކަމަށާއި ކުއްޖާ މަރުވީކަމަށް ފުރަތަމައިނުން ވެސް ނިންމާފައިވާތީ ހޮސްޕިޓަލުގައި ކުއްޖާ އަށް އެއްވެސް ފަރުވާއެއް ދީފައި ނުވާކަމަށް އެ އަވަށުގެ އިސް ވެރިޔާ މަންޒޫރު އެލްޔާސް ވާނީ ބުނެފައި ވެއެވެ.\nއެ އަވަށުގައި ދިރިއުޅޭ މީހުންނަށް ކުއްޖާ ވަޅުލީ މަރުނުވަނީސް ކަމަށް ޝައްކުވެގެން އެ ކުއްޖާ ވަޅުލާ ތަނަށް ގޮސް އެ ތަނުގައި އަޑުގަދަކޮށް މުޒާހަރާ ފެށި އެވެ. އަދި ކުއްޖާގެ މަހާނަ ކޮނެގެން އަލުން ނަގައި ބަލަން އެމީހުން އެދެން ފެށި އެވެ. އެންމެ ފަހުން އެމީހުންތައް މައިތިރި ނުވެގެން ކުއްޖާގެ މަހާނަ ކޮނެ ކުއްޖާ ނެގިއިރު އެ ކުއްޖާ ބާރަށް ރޮމުން ދިޔަ އެވެ.\nވަގުތުން އެ ކުއްޖާ ބޮޑު ހޮސްޕިޓަލަށް ގެންގޮސް ފަރުވާ ދޭން ވަނީ ފަށާފަ އެވެ. އަދި ކުއްޖާގެ ހާލު ރަނގަޅުކަމަށް ވެސް މި ޚަބަރުގައި ބުނެފައި ވެއެވެ.\nމި ކުއްޖާ މަރުވިކަމަށް ނިންމި މުވައްޒަފުން ވަގުތުން ވަޒީފާއިން ސަސްޕެންޑް ކޮށްފައިވާއިރު މި މީހުންގެ މައްސަލަ ތަހުގީގުކުރާނެކަމުގެ ޔަގީންކަން ކަމާ ބެހޭ އިދާރާތަކުން ވަނީ އެ އަވަށުގެ މީހުންނަށް ދީފަ އެވެ.\nމި ކުއްޖާ މަރުވިކަމަށް ނިންމީ ސްޓާފް ނަރުހަކާއި އެ ހޮސްޕިޓަލުގެ އަންހެނުންނަށް ޚާއްސަ ސެކްޝަންގައި ކުނިކަހާ މީހެއްގެ ވަޒީފާގައި އުޅޭ މީހަކާ ދެ މީހުން ވެގެންނެވެ.\nއިންޑިއާ މަރު ކުޑަކުދިން


ހުޅުދޫގައި 1991 ވަނަ އަހަރުން ފެށިގެން ބޭނުންކުރަމުން އައި ބަނދަރަކީ ރަށުގެ ރައްޔިތުންގެ އަމަލީ މަސައްކަތައް ނިކުމެ ހެދި ބަނދަރެކެވެ. އެ ބަނދަރު ހަލާކުވެ ބޭނުން ނުކުރޭވޭ ވަރުވުމުން މިހާރުގެ ސަރުކާރުން އެރަށުގައި އާ ބަނދަރެއް ހަަދަނީ އެމްޓީސީސީއާ ހަވާލުކޮށްގެނެވެ. ބިން ހިއްކުމާއެކު 742 މީޓަރު ދިގު ބަނދަރު ހަދާ ނިމޭއިރު ކުރީގެ ބަނދަރުގެ ފަޅުތެރެއަށް ފަސް އަޅާ ފޮރުވާލާނެ އެެވެ. – adduLIVE\n30 އަހަރުވީ ހުޅުދޫ ބަނދަރަށް އަލްވާދު ކިޔާ އުފާވެރި މަންޒަރު\n1 Sep 14, 2021, 07:24 މުރުޝިދު އަބްދުލް ހަކީމް\nހުޅުދޫގައި މިހާރު ހަދަމުންދާ އާ ބަނދަރާއި ކުރިން ބޭނުން ކުރަމުން އައި ބަނދަރު\nއައްޑޫ ސިޓީ ހުޅުދޫ ބަނދަރުމަތިން ފެންނަމުންދަނީ މީގެ ދެ ދުވަސްކުރިއާ ހަމައަށް ބޭނުންކުރަމުން އައި އެރަށު ޒަމާންވީ ބަނދަރާ ދިމާއަށް މީހުން ބަލަހައްޓައިގެން ތިބޭ މަންޒަރެވެ. ޝައުގުވެރިކަމާއެކު މީހުން ބަލަމުން އެދަނީ މީގެ 30 އަހަރުކުރިން ސުރެ ބޭނުން ކުރަމުންއައި ބަނދަރުގެ ފަޅުތެރެއަށް ފަސްއަޅާ ފޮރުވާލާތަނެވެ. އާ ބަނދަރަކަށް މަރުހަބާ ކިއުމަށް މިހާރު ބޭނުންކުރަމުންދާ ފަޅަށް ފަސް އަޅަމުންދާއިރު މިއީ އެރަށުގެ ޒަމާންވީ މޫނުމަތި އެމީހުނަށް ހަމަލޮލުން ފެންނާނެ އެންމެ ފަހު ދުވަސްތަކެވެ. މި މަންޒަރާއެކު އަނެއްކޮޅުން ފެންނަނީ އަލަށް ހަދާ ބޮޑު ބަނދަރާއި ރަށުގެ އާ މަލަމައްޗެވެ. ތަރައްގީގެ އާ ދުވަސްތަކަކަށް އިރުއަރާތަނެވެ.\nހުޅުދޫގައި 1991 ވަނަ އަހަރުން ފެށިގެން ބޭނުންކުރަމުން އައި ބަނދަރަކީ ރަށުގެ ރައްޔިތުންގެ އަމަލީ މަސައްކަތައް ނިކުމެ ހެދި ބަނދަރެކެވެ. އެ ބަނދަރު ހަލާކުވެ ބޭނުން ނުކުރޭވޭ ވަރުވުމުން މިހާރުގެ ސަރުކާރުން އެރަށުގައި އާ ބަނދަރެއް ހަަދަނީ އެމްޓީސީސީއާ ހަވާލުކޮށްގެނެވެ. ބިން ހިއްކުމާއެކު 742 މީޓަރު ދިގު ބަނދަރު ހަދާ ނިމޭއިރު ކުރީގެ ބަނދަރުގެ ފަޅުތެރެއަށް ފަސް އަޅާ ފޮރުވާލައި އެތަނަކީ ރަށުގެ ބިމުގެ ސަރަހައްދަކަށްވާނެ އެވެ. އޭގެ ކުރިން އެތަނުގައި ފަޅެއް އޮތް ހެންވެސް ހީނުވާނެ އެވެ.\nހުޅުދޫގައި މިހާރު ބޭނުން\nކުރަމުންދާ ބަނދަރުގެ ތެރެއަށް ފަސް އަޅަނީ\nމި މަސައްކަތްބެލުމަށް ކޮންމެ ދުވަހަކުވެސް އެރަށުގެ އާއްމުން އަތިރިމަތީ ތިބެއެވެ. ހަމައެއާއެކު އަނެއް ބަޔަކު ލިބެމުންދާ ބޮޑު އުފަލާއެކު ހަވީރުގެ ސައި އެ ސަރަހައްދުގައި ބާއްވައިގެން އުފާ ފާޅުކުރެ އެވެ. އެ ބަނދަރުގެ އަމަލީ މަަސައްކަތް ފެށިފަހުން މިހާތަނަށް އެކި ފަހަރުމަތިން އެމްޓީސީސީއަށް ހުޅުދޫ ރައްޔިތުންގެ ވެދުން ގެންގޮސްފި އެވެ. ޝުކުރުގެ ޖިޒީތައް ކޮންމެ ދުވަހަކުހެން އެތަނަށް އޮހެމުންދެ އެވެ. އެރަށު މީހުން ތިބީ އާ ބަނދަރަށް މަރުހަބާ ކޔަން ކެތްމަދުވެފައި އެވެ.\nހުޅުދޫ ބަނދަރު ހަދާ ސަރަހައްދުގައި މިއަދު ބޭއްވި ހަވީރުގެ ސައި"-އެރަށު މީހުން ތިބީ އާ ބަނދަރަށް މަރުހަބާ ކޔަން ކެތްމަދުވެފައި\n"ވަރަށް އުފާވޭ މި މަންޒަރު ފެނުނީމަ. އެކަމު 30 އަހަރަށް ފަހު ރަށަށް ބަނދަރެއް ލިބުމުން މި އިނގެނީ މީގެ ކުރީ ސަރުކާރުތަކުން ވެފައިވާ އިހްމާލު މި ރަށާ މެދު. މި މަސައްކަތަކީ މިއީ ތަރައްގީގެ އާ ފެށުމެއް ކަމަށް އަޅުގަނޑު ދެކެނީ. މި ބަނދަރު ހެދުމަށްފަހު ދެން އެއަށްވުރެ ބޮޑެތި ކަންތައްތައް ވެސް ފެށިގެންދާނެ،" މުޝްތާގު އިބްރާހިމް،57 ބުނީ މިހެންނެވެ.\nހުޅުދޫ ކައުންސިލަރުގެ އުއްމީދުތަކާ ބަނދަރާ ގުޅިފައި\nމިއީ އައްޑޫ ސިޓީ ހުޅުދޫ ދާއިރާގެ ސިޓީ ކައުންސިލަރު ފައިޒުއްރަހްމާނަށް ވެސް ލިބޭ ބޮޑު އުފަލެކެވެ. އެ ބަނދަރަކީ ޒަމާނީ އާ ބަނދަރެއް ސިފަތަކާއެކު ތަރައްގީ ކުރެވޭ ބަނދަރަކަށްވާކަން އޭނާ އުފަލަކާއެކު ފާހަގަ ކުރައްވަ އެވެ. އަދި މިއީ އޭނާގެ އެރަށުން ދެކެން ބޭނުންވާ ތަރައްގީއާ ވެސް ގުޅިފައިވާ ބަނދަރެކެވެ. އެހެންވެ މުސްކުޅި ކުރީގެ ބަނދަރަށް އަލްވަދާއު ކިޔަން ޖެހޭތީ ކައުންސިލަރުވެސް ހުރީ އުފަލުންނެވެ.\n"ހުޅުދޫގައި އަލަށް ހެދޭ ބަނދަރަކީ ކުރީގެ ބަނދަރަށްވުރެ ހުރިހާ ގޮތަކުން ވެސް ފުރިހަމަ ބަނދަރަކަށްވާނެ. ސައިޒަށްބަލާއިރު މިއީ ބޭނުންކުރަމުންދިޔަ ބަނދަރަށްވުރެ ފަސް ގުނަ ބޮޑު ބަނދަރެއް. ބަނދަރު ނިމޭއިރު ބަނދަރު ވަށައިގެން ބޮޑު ސަރަހައްދެއް ހިއްކިގެންދާނެ. އަދި ބަނދަރު ވަށައިގެން ލައިޓްތައް ޖެހި ބަނދަރު ތެރޭގައި ފެން ދައުރުވާނެހެން ބުރިޖެއް އޮންނާނެ،" ފައިއްޒު ވިދާޅުވި އެވެ.\nކައުންސިލަރު ފައިއްޒުއަށް ލިބޭ އެންމެ ބޮޑު އުފަލަކީ އޭނާ ވިދާޅުވި ގޮތުން ޒަމާންތަކެއް ވަންދެން ރައްޔިތުންގެ ދެކެމުންއައި ހުވަފެން ހަގީގަތަކަށްވެ ރައްޔިތުން ތަމަހައްމަލުކުރަމުން އައި ދަތިއުނދަގުލުން ސަލާމަތްވުމެވެ. އަދި އެ ބަނދަރާއެކު ރަށުގެ ތަރައްގީގެ އިތުރު މަސައްކަތްތަކުގެ އިތުރު ޕްލޭންތައް ތަންފީޒުކުރަން ފަށަން ކައުންސިލަރު ހުންނެވީ ވެސް ކެތްމަދުވެފައި އެވެ.\n" ކުރިއަށް އޮތްތަނުގައި މަސްވެރިންނާއި އޮޑިވެރިންނާއި އަދި ބަނދަރު ބޭނުންކުރާ ފަރާތްތަކާއި ވިޔަފާރިވެރިންނާއި ޖުމްލަކޮށް ރަށުގެ ކުދިބޮޑު އެންމެނާއި ރަށަށް އަންނަ މެހްމާނުނަށް ފައިދާވާނެ ގޮތައް ބަނދަރު ސަރަހައްދު ޕްލޭންކުރެވި ހިދުމަތްތައް ފެށިގެންދާނެ."\nމި މަޝްރޫގައި ހިމެނެނީ ކޮންކަންތައްތަކެއް؟\nމި މަޝްރޫއު ނިމޭއިރު 114 މީޓަރުގެ ބޭރުތޮއްޓަކާއި 624 މިޓަރު ސަރަޙައްދެއްގައި ރިވެޓްމަންޓް ޖަހާނެ އެވެ. އަދި އެއްގަމުތޮއްޓާއި ބޭރު ތޮށި ގުޅާލުމަށް9މީޓަރު ދިގު4މީޓަރު ފުޅާ ބްރިޖެއް އެޅުންވެސް މި މަސައްކަތުގެ ތެރޭގައި ހިމެނެއެވެ. މި މަސައްކަތްތަކުގެ އިތުރަށް ބަނދަރުގައި ޕޭވްމަންޓް ހެދުމާއި، ބަނދަރު ބައްތިއާއި، ނެރު ބައްތިޖެހުމަށްވެސްވަނީ ހަމަޖެހިފައެވެ.\nހުޅޫދޫގައި އަލަށް ތަރައްގީކުރާ ބަނދަރު:-މިއީ މިހާރު ބޭނުންކުރާ ބަނދަރަށްވުރެ ފަސް ގުނަ ބޮޑު ބަނދަރެއް\nމިއީ ސަރުކާރުން 61.4 މިލިއަން ރުފިޔާ ޚަރަދުކޮށްގެން ކުރިއަށްގެންދާ މަޝްރޫޢެކެވެ. މި މަޝްރޫއާއެކު އޭނާގެ ޝުކުރު ސަރުކާރަށް ތަކުރާރުކުރައްވައި އެވެ. އަދި އެމްޓީސީސީން އެ މަސައްކަތްކުރަމުންދާއިރު އެހެނިހެން ގޮތްގޮތުން ވެދެމުންދާ އެހީތެރިކަން ކައުންސިލަރ ފައިއްޒު ފާހަގަ ކުރައްވަ އެވެ.


Kids ethuletiks festival kaamiyaabukamaaeku miaharah ninmaalaifi\nކުޅުދުއްފުށީގައި ކުޑަކުދިންނަށް ހާއްސަކޮށްގެން އެތުލެޓިކްސް އެސޯސިއޭޝަން ކުރިއަށްގެންދާ އެތުލެޓިކްސް ހަރަކާތްތައް މިއަހަރަށް ނިންމާލައިފި އެވެ.\nމި ހަރަކާތް ނިންމާލުމުގެ ގޮތުން މިއަދު ވަނީ ކިޑްސް އެތުލެޓިކްސް ނަމުގައި ފެސްޓިވަލެއް ކުރިއަށްގެންގޮސްފައި އެވެ. ޒޯން ސްޓޭޑިއަމްގައި ކުރިއަށްގެންދިޔަ މިފެސްޓިވަލް ނިންމާލާފައިވަނީ ވަރަށް ކާމިޔާބުކަމާއެކު ކަމަށް އެތުލެޓިކްސް އެސޯސިއޭޝަނުން ހާމަކުރެ އެވެ.\nކިޑްސް އެތުލެޓިކްސް މިއަހަރަށް ނިންމާލުމުގެ ގޮތުން ބޭއްވި ފެސްޓިވަލުގެ ތެރެއިން–\nމިހަރަކާތުގައި އިސްކޮށް އުޅޭ ކޯޗެއް ބުނީ އެތުލީޓުންގެ ވައިޑީޕީގައި ވަރަށް ހުނަރުވެރި ކުދިންނާއި ފަސޭހައިން އެއްޗެއް ދަސްކުރާ ކުދިން ތިބި ކަމަށެެެވެ. މިހަރަކާތް ކުރިއަށްގެންދިއުމުގެ އެތުލެޓިކްސް އެސޯސިއޭޝަނުން ދެއްވާ އެހީތެރިކަން ފާހަގަކޮށް އެފަރާތްތަށް އޭނާ ޝުކުރުއަދާކުރެއްވި އެވެ.\nއަދި ދަރިވަރުންނާއި ދަރިވަރުންގެ ބެލެނިވެރިންގެ ފަރާތުން ލިބޭ އެއްބާރުލުން ފާހަގަކޮސް އެފަރާތްތަށްވެސް އޭނާ ވަނީ ވަރަށް ހާއްސަ ޝުކުރެއް އަދާކުރައްވާފަ އެވެ.\nއެތުލީޓުން އުފެއްދުމުގެ ބޭނުންމުގައި ކުރިއަށްދާ މިހަރަކާތުގައި އުޅެނީ 1-6 ދެމެދުގެ ދަރިވަރުންނެވެ. މިއަދު ކުރިއަށްގެންދިޔަ ކިޑްސް ފެސްޓިވަލުގައި އެހަރަކާތުގައި އުޅޭ 70 ދަރިވަރުންވަނީ ބައިވެރިވެފަ އެވެ.\nމިއަހަރަށް ނިންމާލުމުގެ ގޮތުން ބޭއްވި މިހަރަކާތުގައި އެތުލެޓިކްސް ދާއިރާގެ ތަފާތު އިވެންޓްތައް ބާއްވާފައިވެ އެވެ. އަދި އެކި މަގާމުތައް ލިބުނު ދަރިވަރުންނަށް ސެޓްފިކެޓް ދީފައިވެ އެވެ. ކިޑްސް އެތުލެޓިކްސް އަންނަ އަހަރު ފެށޭނީ ފެބުރުއަރީމަހު އެވެ. މިހަރަކާތުގައި ބައިވެރިވުމަށް ބޭނުންވާ ދަރިވަރުން ވަނީ ފުރުސަތު ހުޅުވިފަ އެވެ.


BREAKING NEWS: Lanka Ge Kirulapana Sarahahdhu Ge Council Ah Dhivehsaku Inthihaab Vehjje - Vaguthu\nލަންކާގެ ކިރުލައްޕަނާ ސަރަހައްދުގެ ކައުންސިލަށް ދިވެއްސަކު އިންތިޚާބު ވެއްޖެ\nލަންކާގެ ކިރުލައްޕަނާ ސަރަހައްދުގެ ކައުންސިލަށް އިންތިޚާބުވި އަހްމަދު އަބްދުﷲ\nއަވައްޓެރި ސްރީލަންކާގެ ވެރިރަށް ކޮލަމްބޯގެ ކިރުލައްޕަނާ އޭރިއާ ސަރަހައްދުގެ ލޯކަލް ކައުންސިލްގެ މެންބަރު ކަމަށް ދިވެއްސަކު އިންތިޚާބު ވެއްޖެއެވެ.\nކިރުލައްޕަނާ އޭރިއާ ސަރަހައްދުގެ ލޯކަލް ކައުންސިލްގެ މެންބަރު ކަމަށް އިންތިޚާބުވެ ވަޑައިގެންނެވީ މާލޭ ދަފުތަރު އަހްމަދު އަބްދުﷲ ރަނަވަކަ ސަންތައެވެ.\nއަހްމަދު އަބްދުﷲ އަކީ ދިވެހި އަންހެނަކާއި ލަންކާ ފިރިހެނަކަށް ލިބިފައިވާ ބޭފުޅެކެވެ.\nކައުންސިލަށް އިންތިޚާބުވެ ވަޑައިގެންނެވި އަހްމަދު އަބްދުﷲ ދިރިއުޅުއްވަނީ ލަންކާ ބޭކަނބަލަކާއި ކައިވެނި ބައްލަވައިގަނެގެން އެގައުމުގައެވެ. އޭނާގެ ދަރިން ވެސް ލަންކާގައި އެބަތިއްބެވިއެވެ. ނަމަވެސް އަދިވެސް އޭނާ ދިވެހި ރައްޔިތުކަން ދޫކޮށެއް ނުލައްވައެވެ.\nފެބުރުއަރީ 12, 2018 00:22\nފެބުރުއަރީ 12, 2018 00:48\nދެން ތިހެން ލިޔުނީމަ ލަންކާ ސަރުކާރުން އަނެއްކާ ގޮނޑި އަތުލަފާނޭ .. މާލޭ ދަފްތަރު ޖަހާފަ އަދި ދިވެއްސެއް ކަމަށް އިނީމަ. ?\nފެބުރުއަރީ 12, 2018 09:04\nމިތާ އޮތީ ޔާމީން ސަރުކާރެއްނޫނޭ ގޮނޑި އަތުލާކައް\nފެބުރުއަރީ 12, 2018 11:02\nރާޖަޕަކްސަގެ ގޮނޑި އަތުލާފަ އެގޮނޑި މައިތިރިޕާލާ އަށް ދިނީ ޔާމީނުތާ؟\nފެބުރުއަރީ 12, 2018 11:42\nކަލޯ ރާޖަޕަކްސަގެ ގޮނޑި ގެއްލުނީ ބަޤާވަތަކުން ނޫނޭ. އިންތިހާބަކުން. ފޭރިގަތީކީވެސް ނޫން. މިތާ މިހުންނަނީ ފޭރޭ މީހެކޭ!!!!!!!\nއެހެންވެގެންތަ ކަލޭމެން ރީނދޫ ބާޣީން އުއްތަމަ ބެއްޔާ އަށް ރިޝްވަތު ދީގެން ވެރިކަން ފޭރިގަންނަން އުޅުނީ؟\nފެބުރުއަރީ 12, 2018 01:17\nފެބުރުއަރީ 12, 2018 08:00\nތިއީ އަސްލު ދިވެއްސެއް ނޫން. ތިއީ ލަންކާ ބައްޕައަކަށް ލިބިފައިވާ ލަންކާ މީހެއް. އޭނޭގެ ފަހަތު ނަންވެއް އެ އޮންނަނީ "ރަނަވަތަ ކައްލާ" ވެފައި. ސީދާ މައް ދިވެއްސަކަށް ލަންކާގެ ސިޔާސީ ގޮނޑިއެއް ލިބުމަކީ ވަރަށް ނާދިރު ކަމެއް. އެކަމަކު އަހްމަދު އަބްދުﷲ އަށް ކާމިޔާބީއަށް އެދެން. އަދި، މިހާރު އޮތް ސަރުކާރު ވައްޓާލުމަށްފަހު ލަންކާގެ ވެރިކަމަށްވެސް ވަޑައިގެންނެވޭނަކަމަށް އުންމީދު ކުރަމެވެ. އެދުވަހަކުން ރާއްޖެއާ ވަރަށް ބޮޑަށް ގުޅުން ބަދަހި ކޮށްލެވިދާނެއެވެ.\nފެބުރުއަރީ 12, 2018 08:13\nކޮންމެވެސް އެއް ޤައުމެއްގެ ރައްޔިތަކަށް ވެބަލަ.\nދެން ރާއްޖޭގެ އިންތިޚާބެއްގައި ބައިވެރި އެއް ނުވެވޭނެ އެވެ.\nފެބުރުއަރީ 12, 2018 08:30\nމަރުހަބާ... އަވަހަށް ނަޝީދައް އަންގާލާ ޤާސިމާ، މާނުއާ، ދެންތިބި އަދާލަތު މުއްލާއިންނާ ގުޅިގެން އަންނާށޭ ސަރުކާރު ވައްޓަން... އެއީ އިސްތިއުފާ ދިނުމާއި ސަރުކާރު ވެއްޓުމުގެ އެންމެންމެ ޤާބިލު މީހުން މި ދުނިޔޭގަވެސް ތިބި\nފެބުރުއަރީ 12, 2018 08:41\nތިކަމާ އެންމެ ދެރަވާނީ ސޮނިބެ\nފެބުރުއަރީ 12, 2018 08:58\nއަޅުގަނޑު ތިޔަކަމަކާ އެއްވެސް އުފަލެއްނުވޭ ކޮންމެ ޤައުމެއްގަވެސް ވެރިންނަށް ތިބެންވާނީ އެ'ޤައުމުގެ ރައްޔަތުންގެ ތެރެއިން ބޭފުޅަކު..\nފެބުރުއަރީ 12, 2018 10:21\nތިހެންވިއްޔާ ވާނީ ރާއްޖެގެނެސް ހައްޔަރު ކުރަން!\nފެބުރުއަރީ 13, 2018 13:26\nނަޝީދުވެސް މިހެން އުޅޭނަމައޭ ހިތަށްއަރާ. މިސާލަކަށް އިންޑިޔާގެ ލޯކް ސަބާއަށް ކުރިމަތިލައިގެން ފަހަރެއްގާ އޭނާ ހޮވިދާނެ.


Europe ge lockdown ithurah fulhaa kohfi\nޖަރުމަނުގެ ގިނަ ފިހާރަތަކާއި ކެފޭތަކަށްދާ މީހުންގެ އަދަދު މިހާރު ވަނީ ވަރަށް ބޮޑަށް މަދުވެފައި. -- ފޮޓޯ: ރޮއިޓާސް\nކޮވިޑް-19 ފެތުރުން ހުއްޓުވުމަށް ޔޫރަޕުގެ ގިނަ ގައުމުތަކަކުން ހަނގުރާމަ ކުރަމުންދާ ދަނޑިވަޅެއްގައި ޖަރުމަނުގެ އިތުރުން ފްރާންސްއިން ވެސް ފިޔަވަޅުތައް ވަރުގަދަ ކޮށްފި އެވެ.\nފްރާންސްގައި ވެސް މިހާރު ވަނީ މީހުން ނުނުކުމެވޭ ގޮތަށް އިޓަލީ އަދި ސްޕެއިން އިން އެޅި ފަދަ ފިޔަވަޅެއް އަޅައިފަ އެވެ. އެ ގައުމުގެ ރައީސް އިމެނުއެލް މެކްރަން ވިދާޅުވީ، ސްކޫލުތަކާއި ކެފޭތައް ބަންދުކޮށް އެޅި ފިޔަވަޅުން ވައިރަސް ފެތުރުން ހުއްޓުވުމަށް ނާކާމިޔާބުވެފައިވާ ކަމަށެވެ.\nއެހެން ކަމުން، ޒަރޫރީ ބޭނުންތަކަށް މެނުވީ، ރައްޔިތުން ގެއިން ބޭރަށް ނުނިކުމެވޭ ގޮތަށް މުޅި ގައުމު ލޮކްޑައުންކުރަން މަޖުބޫރުވެފައިވާ ކަމަށް މެކްރަން އިތުރަށް ވިދާޅުވި އެވެ.\nފްރާންސްގައި އެ ބަލި ޖެހުނު މީހުންގެ އަދަދު މިހާރު 6،000 އަށް ވުރެ މައްޗަށް އަރާފައިވާއިރު، އޭގެ ތެރެއިން 148 މީހުން ވަނީ މަރުވެފަ އެވެ.\nޖަރުމަނުގައި ވެސް ކްލަބްތަކާއި، ޒޫތަކާއި، ސިނެމާތަކުގެ އިތުރުން ކުޑަކުދިން ކުޅޭ މައިދާންތައް ވެސް ވަނީ ބަންދުކޮށްފަ އެވެ. އަދި ރެސްޓޯރަންޓްތަކާއި ކެފޭތައް ހުޅުވިފައި ހުންނަ ގަޑިތައް ލިމިޓުކޮށް، ދެ މޭޒު ދޭތެރޭގައި ހުންނަ ޖާގަ އިތުރުކުރަން ވަނީ އަންގައިފަ އެވެ.\nޖަރުމަނުގައި އެ ބަލި ޖެހުނު މީހުންގެ އަދަދު މިހާރު 7،000 އަށް ވުރެ މައްޗަށް އަރާފައިވާއިރު، އޭގެ ތެރެއިން 14 މީހުން ވަނީ މަރުވެފަ އެވެ. ޖަރުމަނުގައި ވެސް މީގެ ކުރިން ވަނީ އެއްވުންތައް ބޭއްވުން ވެސް މަނާކޮށްފަ އެވެ.\nޔޫރަޕުގެ އެހެން ގައުމުތައް\nސްޕެއިން: އެހެން ގައުމުތަކުގެ މީހުން އެތެރެވުން ހޯމަ ދުވަހުގެ ދަންވަރު 12:00 އިން ފެށިގެން ވަނީ މަނާ\nގްރީސް: ފިހާރަތަކާއި، ޕެޓްރޯލް ޝެޑުތައް ބަންދުކޮށް، އެ ގައުމަށް އެތެރެވާ ހުރިހާ މީހުން 14 ދުވަހަށް ކަރަންޓީނުކުރާނެ\nޗެކް ރިޕަބްލިކް: އެ ގައުމުގެ އިރުމަތީގެ ބޮޑު ސަރަހައްދެއް ވަނީ ބަންދުކޮށްފައި\nޖޯޖިއާ: އެހެން ގައުމުތަކުގެ މީހުން އެތެރެވުން ވަނީ މަނާކޮށްފައި\nޕޮލަންޑު: ބޭރާއި އެތެރޭގެ އުދުހުންތަކުގެ އިތުރުން ރޭލު ދަތުރުތައްވެސް ވަނީ ހުއްޓާލާފައި\nސާބިއާ: ކުއްލި ނުރައްކަލުގެ ހާލަތު ވަނީ އިއުލާނުކޮށްފައި\nޔޫކްރެއިން: ވެރިރަށުގެ ކެފޭތަކާއި ރެސްޓޯރަންޓުތައް ބަންދުކޮށް، އެހެން ސިޓީތަކަށް މީހުން ދިޔުން ވަނީ ލިމިޓުކޮށްފައި\nބަލި ފެތުރޭ އާ އެޕިސެންޓަރަކީ ޔޫރަޕުކަމަށް ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯއިން މިދިޔަ ހަފުތާގައި ވަނީ ބުނެފަ އެވެ.\nއަދި ކޮރޯނާ ވައިރަސް ފެތުރުން ހުއްޓުވޭނީ، ބައްޔަށް ޝައްކު ކުރެވޭ ކޮންމެ މީހަކު އެ ވައިރަހަށް ޓެސްޓު ކޮށްގެން ކަމަށް ދުނިޔޭގެ ސިއްހަތު ޖަމިއްޔާ ޑަބްލިޔުއެޗްއޯއިން ވަނީ ބުނެފަ އެވެ. އެ ޖަމިއްޔާގެ ޑިރެކްޓާ ޖެނެރަލް ޑރ. ޓެޑްރޯސް ވިދާޅުވީ މި ބަލިމަޑުކަމަކީ މި ޖީލަށް ކުރިމަތިވާނެ އެންމެ ބޮޑު ސިއްހީ ބަލާއާފާތް ކަމަށެވެ.


Burj Khalifa Gai Photo Dhakkaalevunu Korea Ge Furathama Fannaanaky V - Vaguthu\n3 މަސް ކުރިން ( ޑިސެމްބަރު 30, 2020 )\n2020 ވަނަ އަހަރަކީ އެތައް ގޮތަކުން ވެސް ވަރަށް ހިތާމަވެރި އަހަރެކެވެ. މި އަހަރު ނިމިގެންދާތީ ގިނަ ބަޔަކު އުފާ ކުރާއިރު ބެންގްޓަން ބޯއީސް (ބީޓީއެސް)ގެ ކިމް ތައެހުވަންގެ ނުވަތަ ސްޓޭޖުމަތީ ނަމުންނަމަ ވީއަށް އިތުރު އުފާވެރި ކަމެކެވެ. ބުރުޖު ޚަލީފާގައި އެންމެ ފުރަތަމަ ދެކުނު ކޮރެޔާގެ ފަންނާނެއްގެ ފޮޓޯ ދައްކާލެވުނު ފަންނާނަކީ ވީއެވެ.\nޑިސެމްބަރ 30 ވަނަ ދުވަހު 25 ފުރުން ފާހަގަ ކުރުމުގެ ގޮތުންނާއި ދެވޭ ޝަރަފެއްގެ ގޮތުން ދުނިޔޭގެ އެންމެ އުސް އިމާރާތް ކަމުގައިވާ ދުބާައީގެ ބުރުޖު ޚަލީފާގައި ވީގެ ތަސްވީރު ދައްކައިލައިފިއެވެ.\nމިއާއި އެކު ވީއަށް ލިބިގެން އެ ދިޔައީ ދެ ޝަރަފެކެވެ. ބުރުޖު ޚަލީފާގައި ފޮޓޯ ދައްކައިލެވުނު ފުރަތަމަ ދެކުނު ކޮރެޔާގެ ފަންނާނަށް ވުމުގެ އިތުރުން ބުރުޖު ޚަލީފާގައި އެންމެ ފުރަތަމަ ޕާފޯމް ކުރާ ކޭ-ޕޮޕް އާޓިސްޓަކީ ވެސް ވީއެވެ.\nވީގެ އުފަންދުވަހުގެ މި ހަދިޔާ ދީފައިވަނީ އަރމީގެ (ބީޓީއެސް ސަޕޯޓަރުންނަށް ބޭނުންކުރާ ނަން) ފަރާތުންނެވެ. ޗައިނާގެ ކުލަބެއް ކަމަށްވާ ޗައިނާ ވީ ކުލަބުގެ ފަރާތުން އިންތިޒާމް ކުރި އިޝްތިހާރުގައި ވީގެ ފޮޓޯ ތިން މިނިޓަށް ދައްކާލެވިގެން ދިޔައީ ތަފާތު ކުލަކުލައިގެ އައްޔާއި އެކު ވީގެ ލަވައެއް ކަމަށްވާ ''ވިންޓަރ ބެއަރ'' ލަވައާއި އެކުގައެވެ.\nމިދިޔަ މަހު ޝާހުރުކް ޚާންގެ އުފަންދުވަހު ވެސް ވަނީ ބުރުޖު ޚަލީފާގައި ޝާހުރުކް ޚާންގެ ފޮޓޯ ދައްކައިލައި އޭނާއަށް އެ ޝަރަފު ދީފައެެވެ.\nމީގެ ދުވަސްކޮޅެއް ކުރިން ވީ ވަނީ އޭނާގެ އޮރިޖިނަލް ޓްރެކް ސައުންޑު ''ސްނޯ ފްލާވަރ'' ރިލީޒް ކޮށްފައެވެ.\nޑިސެމްބަރު 30, 2020 21:05\nއައި ޕާރޕްލް ޔޫ ވީ🥰 ހެޕީ ބާރތްޑޭ🥳🥳🥳\nޑިސެމްބަރު 30, 2020 22:13\nޔޭ😁😁😁😁😁😍😍😍😍😍ވީ މައި ލަވް😘😘😘😘😘😘😘😘😘😘😗😘😗\nޑިސެމްބަރު 31, 2020 01:49\nއުފާވެރި އުފަން ދުވަހަކަށް އެދެން💜💜💜😍\nޑިސެމްބަރު 31, 2020 02:01\nކިމް ޓެޓޭ ވޯލްޑް ޑޮމިނޭޝަން !!!\nޑިސެމްބަރު 31, 2020 13:57\nބީޓީއޭސް ފޮރެވާ 💜💜\nމާޗް 5, 2021 13:30


ލޮޓަރީ އާ ބެހޭ ގޮތުން ނެރެފައިވާ ފިޤުހީ ޤަރާރު\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު މުޢާމަލާތު ލޮޓަރީ އާ ބެހޭ ގޮތުން ނެރެފައިވާ ފިޤުހީ ޤަރާރު\n09 ފެބްރުއަރީ 2008\nޙަމްދާއި ޘަނާ ހުރި އެއްކައުވަންތަ ﷲ އަށެވެ. އަދި ޞަލާތާއި ސަލާމް ހުރީ، އެކަލޭގެފާނަށް ފަހު ނަބިއްޔެއް ނުވާ ނަބިއްޔާ، އަހަރެމެންގެ ނަބިއްޔާ މުޙައްމަދު -ޞައްލަﷲ ޢަލައިހި ވަސައްލަމަ- އަށާއި އެކަލޭގެފާނުގެ އާލުންނަށާއި އަޞްޙާބުންނަށެވެ. މިއަށް ފަހު ބުނަމެވެ:\nރާބިޠަތުލް ޢާލަމުލް އިސްލާމީގެ މަޖްމަޢުލް ފިޤުހީ އަލްއިސްލާމީގެ މަޖިލިސް ގެ ބައްދަލުވުމެއް ވަނީ، 20ޝަޢްބާން 1415 (21/1/1995) ވީ ހޮނިހިރު ދުވަހު މައްކާގައި ބޭއްވި، ޔާންޞީބު (ލޮޓަރީ) އާ ބެހޭގޮތުން ވަނީ ވާހަކަ ދެކެވި ބަހުސްކުރެވިފައެވެ.\nޤާނޫނުގައި ބުނެފައިވާ ގޮތުން ޔާންޞީބަކީ އެއީ ''ޢަދަދެއްގެ ބަޔަކު ބައިވެރިވާ ކުޅިވަރެއްގައި، ކޮންމެ މީހަކު ވެސް ބައިވެރިވެ ނަޞީބު ހޯދުމަށްޓަކައި ކުޑަ މިންވަރެއްގެ ފައިސާއެއް ދެނީއެވެ. އަދި ބައިވެރިވާ ކޮންމެ މީހަކަށް ވަކި ނަމްބަރެއް ދެވެއެވެ. ދެން ބައިވެރިވި އެންމެންގެ ނަމްބަރުތަކުގެ ތެރެއިން، އެއް ނަންބަރު ނުވަތަ ނަމްބަރުތަކެއް ޤުރުއަތުން ނަގަނީއެވެ. ޤުރުއަތުން ދިމާވާ ނަމަބަރުގެ ވެރިއާއަކީ ޔާންޞީބު ލިބޭ ފަރާތެވެ.''\nވީމާ މި ތަޢާރަފަށް ބަލާއިރު އެނގޭ އެއްޗަކީ، ޔާންޞީބަކީ ޖުވާގެ ތެރޭގައި ހިމެނޭ ކަމެކެވެ. އެހެނީ، މީގައި ބައިވެރިވާ ކޮންމެ މީހަކީ ވެސް، އިނާމު އެއްކޮށް ލިބޭނެ، ނޫނިއްޔާ އޭނާ ދެއްކި ފައިސާ އެއްކޮށް ގެއްލޭނެ މީހެކެވެ. ޙަރާމްކުރެވިފައިވާ ޖުވާ ޙަރާމްވަނީ ވެސް ޖުވާގައި މިކަން މިހެން އޮންނާތީއެވެ.\nބައެއް ޤާނޫނުތަކުގައި، ޔާންޞީބު ހުއްދަކުރުމަށް، އެއިން ލިބޭ ފައިސާގެ ބައެއް ޚައިރީ ކަންކަމަށް ހޭދަކުރެވެއޭ ބުނެ ދައްކާ ބަހަނާއަކީ، އިސްލާމްދީން ޤަބޫލު ކުރާ ކަމެއް ނޫނެވެ. އެހެނީ، ކޮންމެ ބޭނުމަކަށްޓަކައި ވިޔަސް ޖުވާކުޅުމަކީ ޙަރާމް ކަމެކެވެ. ޖާހިލިއްޔަ ޒަމާނު މީހުން ވެސް 'މައިސިރު' ކުޅެގެން ލިބޭ އެއްޗެހީގެ ކޮންމެވެސް ބައެއް، ފަޤީރުންނަށް ބަހައި އުޅުނެވެ. ކީރިތި ޤުރުއާނުގައި އިޝާރަތް ކުރެވިފައިވާ 'މަންފާ' އަކީ މިއެވެ. ކަން މިހެން އޮތުމާއެކު ވެސް، އެއިން ލިބޭ ގެއްލުން މަންފާއަށް ވުރެ ބޮޑުވީމައި، ޤުރުއާނުގައި ވަނީ އެކަން ޙަރާމްކުރައްވާފައެވެ.\nيَسْأَلُونَكَ عَنْ الْخَمْرِ وَالْمَيْسِرِ قُلْ فِيهِمَا إِثْمٌ كَبِيرٌ وَمَنَافِعُ لِلنَّاسِ وَإِثْمُهُمَا أَكْبَرُ مِنْ نَفْعِهِمَا\nއާޔަތުގެ ތަފްސީރީ މާނަ: ''ރާ ބުއިމާއި ވިއްކުމާއި ގަތުމާއި ބެހޭ ގޮތުން -މަސްތުކުރުވާ ކޮންމެ އެއްޗަކީ ޝަރުޢުގައި ރަލުގެ ޙުކުމް ދެވޭ އެއްޗެއް- އަދި ހަރާދުކިޔައިގެން ކުޅޭ ކުޅިވަރުތަކާއި މެދު، މުސްލިމުން، ކަލޭގެފާނާ ސުވާލުކުރެތެވެ. ވިދާޅުވާށެވެ: އެ ދެކަންތަކުގައި، ދީނާއި ދުނިޔެއަށް އަދި މުދަލާއި ބުއްދިއަށް ވަރަށް ބޮޑު ފާފައާއި ގެއްލުމާއި ފަސާދަ ހިމެނިގެންވެއެވެ. އަދި އޭގައި ދުނިޔަވީ އާމްދަނީ ހޯދުމުގެ ގޮތުން މީހުންނަށް ނަފާ ހިމެނިގެންވެއެވެ. ނަމަވެސް އެ ދެކަންތަކުގެ ފާފައާއި ގެއްލުން، އެއިން ލިބޭ ނަފާއަކަށް ވުރެ މާ ބޮޑެވެ.'' (އަލްބަޤަރާ: 219)\nދެން މިއަށްފަހު އެހެން އާޔަތެއް ބާވައިލައްވާ، އެކީއެކަށް، މައިސިރު ޙަރާމް ކުރެވުނެވެ.\nيَا أَيُّهَا الَّذِينَ آمَنُوا إِنَّمَا الْخَمْرُ وَالْمَيْسِرُ وَالأَنصَابُ وَالأَزْلامُ رِجْسٌ مِنْ عَمَلِ الشَّيْطَانِ فَاجْتَنِبُوهُ لَعَلَّكُمْ تُفْلِحُونَ\nއާޔަތުގެ ތަފްސީރީ މާނަ: ''އޭ ﷲ އަށާއި އެކަލާނގެ ރަސޫލާއަށް އީމާންވެ، އެކަލާނގެ ޝަރީޢަތަށް އީމާންވާ މީހުންނެވެ. ހަމަކަށަވަރުން ރަލާއި ޖުވާގެ ކުޅިވަރުތަކާއި އަޅުކަންކުރުމުގެ ގޮތުން ޤުރުބާން ކުރަން ހަދާފައި ހުންނަ ހިލަތަކާއި، ނަސީބު ބަލަން ގެންގުޅޭ ދުނިދަނޑިތަކާއި، މި ކަންތައްތަކާއި ތަކެއްޗަކީ، ޝައިޠާނާގެ ޢަމަލުގެތެރެއިންވާ، ފާފަވެރި ކަންތަކެވެ. ފަހެ ތިޔަބައި މީހުން އެކަންތައްތަކާއި އެއްކޮށް ދުރުހެލިވާށެވެ. ތިޔަބައި މީހުން ދިންނަވައި ނަސީބު ލިބޭތޯއެވެ.'' (އަލްމާއިދާ: 90)\nއަދި މި މަޖިލިހުން ގޮވާލަމެވެ:\nމަޖްމަޢްގެ އިދާރާގެ ފަރާތުން، މުޖްތަމަޢްގައި މިހާރު ދެވޭ އެކިވައްތަރުތަކުގެ އިނާމާއި، މުބާރާތްތަކާއި ވިޔަފާރީގައި ދެވޭ އަގުހެޔޮކުރުންތަކާ ބެހޭގޮތުން މައިދާނީ ދިރާސާއެއް ކުރުމަށް ގޮވާލަމެވެ. އަދި ފިޤުހުވެރިންނާއި ބާޙިސުންލައްވާ މި މައުޟޫއަށް ލިޔުއްވާ ދިރާސާކުރުމަށް ފަހު، ދެން އަންނަ ބައްދަލުވުމަކަށް ހުށައެޅުމަށް ވެސް ގޮވާލަމެވެ.\nހުރިހާ ޞަލާތަކާއި ސަލާމެއް ހުރީ، މާތް ނަބިއްޔާ މުޙައްމަދުގެފާނާއި އެކަލާގެފާނުގެ އާލުންނާއި އަޞްޙާބުންނަށެވެ. އަދި ހުރިހާ ޙަމްދެއް ހުރީ ޢާލަމްތަކުގެ ވެރި މާތް ﷲ އަށެވެ.


#Column DHIYATHIKI: Spain islaamee aa fathihakah alivilenee eve. - One Online\nސްޕެއިންގެ އިސްލާމީ މަރުކަޒު --\nމިއީ ފަތްތޫރައިގެ ވަރަށް ކުރީގެ ޢަދަދުތަކެއްގައި އަޅުގަނޑު ޝާއިޢުކުރި މަޒުމޫނެކެވެ. ހަނދާން ބަލިކަމުގައި ނުވާނަމަ، އާފަތިހުގައިވެސް މި މަޒުމޫނު ޝާއިޢުކުރީމެވެ. މި މަޒުމޫނު އަލުން މިއާކޮށްލަނީ މިހާރަށްވެސް ބޭނުންކަމުގައި ފެނިގެންނެވެ. ޚާއްޞަކޮށް މިފަހަރު މި މަޒުމޫނާއެކު މި ޝާއިޢުކުރާ މުސްލިމު ސްޕޭނުގެ ރީތި ފޮޓޯތަކާއި ޗާޓުތަކަކީ އަޅުގަނޑަށް އަލަށް ލިބުނު މަޢުލޫމާތުތަކެކެވެ. އެހެންކަމުން އަޅުގަނޑުގެ ނަޒަރުގައި މި މަޒުމޫނު މިހާރު މިވަނީ ޙަޤީޤީ މާނައިގައިވެސް އާކުރެވިފައެވެ.\n- ޢަބްދުاللّـه ފާރޫޤު ޙަސަން -\nމިހާރުގެ ސްޕޭނުގެ ސިޔާސީ މަރުކަޒުކަމުގައިވާ މެޑްރިޑަކީ އިސްލާމީ ސްޕޭނުގައި މާ މުހިންމު ރަށެއް ނޫނެވެ. އެދުވަސްވަރު އެރަށުގައި ހުރި މުސްލިމުންގެ ވަރަށް ކުޑަކުޑަ ޢަސްކަރީ ކިއްލާއެކެވެ. މިހާރަކު އެކިއްލާގެ ނިޝާނެއް ފެންނާކަށެއް ނެތެވެ. ނަމަވެސް މިހާރު މެޑްރިޑްގައިވަނީ އެއަށްވުރެ މާ ބޮޑު، މާ ރީތި، މާ ހައިބަތު ހުރި އިސްލާމިކް ސެންޓަރެއް ޢިމާރާތް ކުރެވިފައެވެ. މިދެންނެވި އިސްލާމިކް ސެންޓަރު ޢިމާރާތްކުރެވުނީ ސަޢޫދީ ސަރުކާރުގެ މާލީ އެހީގައެވެ. އެތާނގެ ބޮޑުމިނަކީ ވިހިހާސް އަކަމީޓަރެވެ. އެމަރުކަޒު ޢިމާރާތްކުރުމަށް ވިހިމިލިޔަން ޔޫ.އެސް.ޑޮލަރު ވަނީ ޚަރަދުވެފައެވެ. އެމަރުކަޒަކީ މިހާރުގެ ޔޫރަޕްގައި ހުރި އެންމެބޮޑު އިސްލާމީ މަރުކަޒެވެ.\nމެޑްރިޑްގެ އިސްލާމީ މަރުކަޒު ހުޅުވުނީ 24 ރަބީޢުލްއައްވަލް 1413 (ސެޕްޓެމްބަރ 1992) ގައެވެ. ހުޅުއްވައިދެއްވީ ސްޕޭނުގެ ރަސްގެފާނު ޖުވާން ކާލޯސެވެ. 13 އޮކްޓޯބަރ 1992 ގައި ޝާއިޢުކުރެވުނު "އަލްމަޖައްލާ" ގައި އެރަސްމިއްޔާތުގެ ކުލަ ފޮޓޯތަކާއެކު ތަފްސީލު ރިޕޯޓެއް ޝާއިޢުކޮށްފައިވެއެވެ. އެ ރިޕޯޓުގެ މައިގަނޑު ނަމަކީ "އިސްލާމީ ބަންގީގެ މުންނާރު ފަސްސަތޭކަ އަހަރު ފަހުން ސްޕޭނަށް އަތުވެއްޖެ" މިއެވެ. އެ ރިޕޯޓުގައިވާގޮތުން އިސްލާމީ މަރުކަޒު ހުޅުއްވައިދެއްވަމުން ސްޕޭނުގެ ރަސްގެފާނު ދެއްކެވި ވާހަކަފުޅުގައި ސްޕޭނުގެ އިސްލާމީ މާޒީއާމެދު ސްޕޭނު ފަޚުރުވެރިވާ ކަމުގައިވަނީ ވިދާޅުވެފައެވެ.\nމުސްލިމުންގެ ޝަރަފެއްކަމުގައިވާ ޖަނަރަލް ޠާރިޤް ބިން ޒިޔާދު ކަނޑު މަގުން ސްޕޭނަށް ވޑައިގެންނެވި މަގު ---\nސަޢޫދީ ޢެރެބިޔާގެ ރިޔާޟުގެ "އަޚްބާރުލްޢާލަމުލް އިސްލާމީ" ގެ4އޮކްޓޯބަރ 1992 ގެ ޢަދަދުގައިވެސް އެޚަބަރު ޝާއިޢުކޮށްފައި ވެއެވެ. އެޚަބަރުގެ ސުރުޚީގައި ވެއެވެ. މެޑްރިޑްގައި އިސްލާމީ މަރުކަޒެއް ހުޅުވުނުކަމީ ސްޕޭނަށާއި މުސްލިމުންނަށް ލިބުނު ވަރަށް ބޮޑު ފަޚުރެކެވެ.\nމިދެންނެވި އިސްލާމީ މަރުކަޒުގައި މިސްކިތަކާއި، ހޯލަކާއި، ކޮލެޖަކާއި، ލައިބްރަރީއެއް ހަދައިފައި ވެއެވެ. އެމަރުކަޒުން ސްޕޭނުބަހުން ތަފާތު ލިޓްރެޗަރތަކާއި މަޖައްލާތައް ނެރެއެވެ. އެތާނގެ ހޯލުގައި ޢަރަބިބަހާއި، ސްޕޭނުބަހާއި، އިނގިރޭސިބަހަށް އެއްފަހަރާ ވަގުތުން ތަރުޖަމާކުރެވުމުގެ ފަސޭހަކަން ލިބޭން ހުރެއެވެ.\nރާބިޠަތުލްޢާލަމުލް އިސްލާމީގެ އެހީއާއެކު ސްޕޭނުގެ އިސްލާމީ މަރުކަޒުގައި ވަރަށް ގިނަ ޙަރަކާތްތަކެއް ހިންގަމުން ގެންދެއެވެ. އޭގެތެރޭގައި މުދައްރިސުން ތަމްރީނުކުރުމާއި، ޢަރަބިބަސް ކިޔަވައިދިނުމާއި، އިސްލާމީ - ކްރިސްޓިޔަން ޑައިލޮގްތައް ބޭއްވުމާއި، މިފަދަ އެތައް ޕްރޮގްރާމުތަކެއް ހިނގަމުންދެއެވެ. މިއަންނަ އަހަރު (1999) އޮކްޓޯބަރ މަހު އެމަރުކަޒުގައި އިމާމް އިބްނު ޚަޒަމްގެ ހަނދާނުގައި ވަރަށް ބޮޑު ކޮންފަރެންސެއް ބާއްވަން ތައްޔާރުވަމުން އެބަދެއެވެ.\nއިސްލާމީ ސްޕޭނުގެ ދައުރުގައި މެޑްރިޑްގެ ނަމަކީ މަޖްރީތެވެ. "މެޑްރިޑް" މިނަން އުފެދިފައިވަނީ މަޖްރީތުންނެވެ. އެދުވަސްވަރު މަޖްރީތު މަޝްހޫރުވެފައި އޮތީ މުސްލިމުންގެ މަޝްހޫރު ފަލަކީ ޢިލްމުވެރިޔެއްކަމުގައިވާ އަބުލްޤާސިމް މަސްލަމާ (އަވަހާރަވީ 1007މ. ގައި) ގެ ނަންފުޅާ ގުޅިގެންނެވެ. އޭނާ ރައްކައުވީ މެޑްރިޑްގައެވެ. އެހެންކަމުން އޭނާގެ ނަންފުޅަކަށް އާއްމުވެފައި އޮތީ އަލްމަޖްރީތީއެވެ.\nސްޕޭނުގެ އިސްލާމީ މާޒީ އަނބުރައި ގެނައުމަށް ވަރަށް ފުޅާދާއިރާއެއްގައި މިހާރު ދަނީ މަސައްކަތް ކުރެވެމުންނެވެ. އެމަސައްކަތުގެ މުގުލުގައި ތިބީ ހަމައެކަނި މުސްލިމުންނެއް ނޫނެވެ. ސްޕޭނުދެކެ ލޯބިވާ ސްޕޭނުގެ ޢިލްމުވެރީންވެސް ތިއްބެވީ އެމަސައްކަތަށް އަތުކުރި އޮޅައިލައްވައިގެންނެވެ. ޚުދު ސްޕޭނުގެ ސަރުކާރުގެ ތާއީދާއި އެއްބާރުލުންވެސް އެކަމުގައި ދަނީ ލިބެމުންނެވެ.\nދެވަނަ ބޮޑުހަނގުރާމަ ހުއްޓުމަށްފަހު ސްޕޭނުގެ ޢިލްމުވެރީން ވަރަށް ވަރުގަދަޔަށް ވާހަކަފުޅު ދައްކަވަން ފެއްޓެވިއެވެ. ސްޕޭނުގެ މުސްލިމު ދައުރު ތާރީޚުން ބޭރުކުރެވުނުކަމީ އަހަރެމެންނަށް ހެދިފައި އޮތް ވަރަށްބޮޑު ގޯހެކެވެ. އަހަރެމެން އަމިއްލަޔަށް ލިބިގަތް ގެއްލުމެކެވެ. އެދުވަސްވަރަކީ ސްޕޭނުގެ މުޅި ތާރީޚުގެވެސް އެންމެ ކުލަގަދަ އެންމެ ރަން ދައުރެވެ. ޔޫރަޕްގެ އާ ހޭލައިގަތުމުގެ ބިންގާ އަޅައިދިނީ ސްޕޭނުގެ އޭރުގެ ޢިލްމީ ތަރައްޤީއެވެ. އަހަރެމެންގެ ތާރީޚާ އެދައުރު ގުޅައިލުމުން އަހަރެމެންނަކީ މިޒަމާނުގެ ތަރައްޤީގެ މޭސްތިރީން ކަމުގައި ވެދާނެއެވެ. ތާރީޚުގެ އެދައުރު ދޫކޮށްލުމުން އަހަރެމެންގެ އަތަކު ފަޚުރުވެރިކަމާއެކު ދުނިޔޭގެ ކުރިމައްޗަށް ހުށަހަޅައިލެވޭނެ އެއްވެސް އެއްޗެއް ނެތެވެ. މިގޮތަށް މިވާހަކަ ދައްކަވާ ސްޕޭނުގެ ޢިލްމުވެރީންގެ ލިސްޓަކީ ވަރަށްދިގު ލިސްޓެކެވެ. އެލިސްޓުގައި ހިމެނިވަޑައިގަންނަވާ އެންމެ ޚާއްޞަ ބޭފުޅުންގެ ތެރޭގައި ޑޮކްޓަރ ގަޔަންގޯސް، ޑޮކްޓަރ އެމްރީކޯ ކާސްތުރޯ، ޑޮކްޓަރ ބަދުރު މާތީނީޒް މޮންތާބަޘް ފަދަ ބޭފުޅުން ހިމެނިވަޑައިގަނެއެވެ.\nސްޕޭނުގެ މީހުންގެ އާ ވިސްނުމާ އެއްގޮތަށް ސްޕޭނުގައި ވަރަށްގިނަ ހަރަކާތްތަކެއް ހިނގަމުން އެބަދެއެވެ. މިސާލެއްގެ ގޮތުން ސްޕޭނުގެ ޤުރުޠުބާ (Cordoba) ގެ ވަރަށްގިނަ މަގުތަކުން މިހާރު ފެންނަނީ މުސްލިމް ޝަޚްޞިއްޔަތުތަކަށް ނިސްބަތްކުރެވޭ ނަންބޯޑުތަކެވެ. މިސާލަކަށް ޝާރިޢު އިބްނު ރުޝްދު، ޝާރިޢު އިބްނުލްވަލީދު، ޝާރިޢު އަލްމަންޞޫރު، ޝާރިޢު އައްޒަހްރާވީ އާއި އަދި މިނޫންވެސް އެތައް ނަމެކެވެ.\nކަލާއަށް ސްޕޭނަށް ވަޑައިގެންނެވިއްޖެނަމަ ޤުރްޠުބާގެ މަގުތަކުގެ ކައިރިން ކަލާއަށް ވަރަށްގިނަ މުސްލިމް ޝަޚްޞިއްޔަތުތަކުގެ ސްޓެޗޫތައްވެސް ފެނިވަޑައިގަންނަވާނެއެވެ. މިސާލެއްގެ ގޮތުން 1967 ގައި ވަނީ އިބްނު ރުޝްދުގެ މުޖައްސިމާއެއް ބެހެއްޓިފައެވެ. 1963 ގައި ވަނީ ޢަލީ ބިން ޙަޒަމްގެ މުޖައްސިމާ ބެހެއްޓިފައެވެ. 1965 ގައި ވަނީ ޙަކީމުލްޢުޔޫން މުޙައްމަދު ބިން ޤުސޫމްގެ މުޖައްސިމާ ބެހެއްޓިފައެވެ. މީގެއިތުރަށްވެސް މުސްލިމް އެތަކެއް ޝަޚްޞިއްޔަތުތަކެއްގެ މުޖައްސިމާތައް މިހާރުވަނީ ބަހައްޓައިފައެވެ.\nޠާރިޤް ބިން ޒިޔާދު ސްޕޭނަށް ފައިބައި ވަޑައިގެންނެވި ތާނގައި 2006 ވަނައަހަރު ބިނާކުރެވުނު މަސްޖިދު އިބްރާހީމް ބިން އިބްރާހީމް ---\nމިގޮތުން ސްޕޭނުގައި ބަހައްޓައިފައިވާ އެންމެ ޚާއްޞަ މުޖައްސިމާއަކީ ސްޕޭނުގެ އިސްލާމީ ޚިލާފަތުގެ ބާނީ ކަމުގައި ފާހަގަކުރެވޭ ޢަބްދުއްރަޙްމާން އައްދާޚިލުގެ ވަރަށްބޮޑު މުޖައްސިމާއެކެވެ. އެ މުޖައްސިމާ ބަހައްޓައިފައިވަނީ ޣަރްނާޠާގެ ކައިރިން ކަނޑުގެ އައްސޭރީގެ (Almuneecar) އެވެ ކިޔުނު ތަނުގައެވެ. އުމަވީ ރަސްދަރިކަލެއް ކަމުގައިވާ ޢަބްދުއްރަޙްމާން އައްދާޚިލް ސްޕޭނަށް ވަޑައިގެން ފައިބައިވަޑައިގަތީ އެދިމާއަށެވެ. އެ މުޖައްސިމާ ބަހައްޓައިފައިވަނީ ފަސްމީޓަރު އުސް ކުންނެއްގެ މަތީގައެވެ. އެ މުޖައްސިމާ ހަދައިފައިވަނީ ޢަބްދުއްރަޙްމާން އޭނާގެ ކަނޑިކޮޅު ބިންމަތީގައި ވިއްދައިލައްވައިގެން ފަތަޙައިގެ ހިނިތުންވެވަޑައިގަތުމެއްގައި ހުންނެވި މަންޒަރު ސިފަވާގޮތަށެވެ.\nސްޕޭނުގެ އިސްލާމީ ދައުރާއި ސްޕޭނުގައިވާ މުސްލިމުންގެ ރަށްވެހިކަމުގެ ތަރިކަ ފަޚުރުވެރިކަމާއެކު އިޝްތިހާރު ކުރުމަށް ސްޕޭނުގެ ތަފާތު ދާއިރާތަކުން ވަރަށްބޮޑަށް މަސައްކަތް ކުރެވެމުން އެބަދެއެވެ. މި މަސައްކަތުގައި ސްޕޭނުގެ ޔުނިވަރސިޓީތަކާއި ވިޔަފާރީގެ އިދާރާތައްވެސް ބައިވެރިވެއެވެ.\nސްޕޭނުގެ އެއަރލައިން (Iberia) ގެ ފްލައިޓް މެގަޒިން (Ronda Iberia) އަކީ މިގޮތުން ފާހަގަކޮށްލެވޭ މަޖައްލާއެކެވެ. 130 ޞަފްޙާގެ އެ މަޖައްލާ ރާވާފައިވަނީ ފަތުރުވެރީންނަށް އަމާޒުކޮށްގެންނެވެ. އެ މަޖައްލާގައި ދާދިފަހުން އަރްނާޠާގެ ކުލަފޮޓޯތަކާއެކު ވަރަށް ތަފްސީލު މަޒުމޫނެއް ޝާއިޢުކޮށްފައިވެއެވެ. އިނގިރޭސިބަހުންނާއި ސްޕޭނުބަހުން ޝާއިޢުކޮށްފައިވާ މި މަޒުމޫނުގެ ސުރުޚީއަކަށް އޮތީ: Granada, paradise regained އެވެ. އެ މަޒުމޫނުގައި ޣަރުނާޠާގެ ރީތި ފޮޓޯތަކާއެކު ލިޔެފައިވެއެވެ. މި ޢިމާރާތްތަކާއި މި ބަގީޗާތައް ހެދިފައިވަނީ އަހަރެމެން ލިބިގަތުން އެދޭ ސުވަރުގޭގެ ނަމޫނާތަކެއް ދުށުމަށްޓަކައެވެ. މިތާނގައި ބިމުގެ ވެށި ވަނީ އަހަރެމެންގެ އުންމީދުގައިވާ ސުވަރުގޭގެ ނަމޫނާއަކަށް ހަދައިލެވިފައެވެ. ސްޕޭނުގެ މުސްލިމް ޣަރްނާޠާއަކީ ބިންމަތީގައި ސުވަރުގެ ހެދުމުގެ މިސާލެކެވެ. އެ މަޒުމޫނު ކުރިޔަށް ގެންދަމުން ލިޔެފައިވެއެވެ.\n"މުސްލިމް ރަސްރަސްކަލުން އެބޭފުޅުންގެ ނަމޫނާ ރަށް ޣަރްނާޠާއިންނާއި، އެބޭފުޅުން ހައްދަވައިފައިވާ ޢަދަނުގެ ސުވަރުގެއިން ނެރެލެވުނުތާ ފަސްސަތޭކަ އަހަރުފަހުން މިހާރު ބައެއްމީހުން މަސައްކަތްކުރަމުން ގެންދަނީ އެބައިމީހުންގެ ގެއްލިފައިވާ ސުވަރުގެ އަލުން ހޯދާށެވެ."\nސްޕޭނުމީހުން ފަސްސަތޭކަ އަހަރުވަންދެން ތިބީ ސްޕޭނުގެ އިސްލާމީ ދައުރުގެ މަތީން ހަނދާން ނައްތައިލައިގެންނެވެ. ނަމަވެސް މިހާރު އެމީހުންނަށް ވިސްނިފައިވަނީ ސްޕޭނުގައިހުރި މުސްލިމް އާޘާރުތަކުގެ އަހަންމިއްޔަތު އިންޑިޔާގައި ހުރި މުސްލިމުންގެ ތާޖުމަޙަލްފަދަ ތަންތަނަށްވުރެ ކުޑަނޫންކަމެވެ.\nމިޒަމާނުގެ ސްޕޭނުގައި މިމޭރުމުން ހިނގަމުންދާ ޙަރަކާތްތަކުގެ ތެރެއިން އެއްކަމަކީ 1986 ގައި ޤުރްޠުބާގައި ބޭއްވުނު ވަރަށްބޮޑު ކޮންފަރެންސެކެވެ. ބޭރު ޤައުމުތަކުންވެސް އެ ކޮންފަރެންސްގައި150 ޢިލްމުވެރީން ބައިވެރިވެވަޑައިގެންނެވިއެވެ. އެކޮންފަރެންސްގެ މައުޟޫޢަކީ "އަންދަލުސްގައި އިސްލާމްދީން" އެވެ. މިމައިގަނޑު ނަމުގައި ވަރަށް ތަނަވަސްކަމާއެކު ތަޤްރީރުކުރެވި ބަޙުޘުކުރެވުނެވެ. ސްޕޭނުގެ މީޑިޔާއިން ހުޅުވިފައިވާ ހިތަކާއެކު އެކޮންފަރެންސަށް މަރުޙަބާ ކިޔެވެ. ސްޕޭނުގެ ކްރިސްޓިޔަނުންގެ ހައްދުފަހަނަޅައިފައިވާ މަޖައްލާ ކަމުގައިވާ ކަމްބިޔޯގެ9ފެބްރުއަރީ 1987 ގެ އަދަދުގައި އެކޮންފަރެންސްގެ ރިޕޯޓް ޝާއިޢުކުރިއިރު ސުރުޚީއަކަށް އޮތީ "އިސްލާމް އަހަރެމެންގެ ރަށަށް އަންނަނީއެވެ." މިފަދައިންނެވެ.\nEl Islam Nos Penetra (Cambio)\nމުސްލިމް ޢިލްމުވެރިޔަކު މިކަމާބެހޭގޮތުން ޚިޔާލު ފާޅުކުރައްވަމުން ވިދާޅުވެފައިވެއެވެ. "ކްރިސްޓިޔަނުންގެ ދުޝްމިނުކަމާއި، އަނިޔާވެރިކަމާއި، ބޭއިންސާފާ އެކުވެސް މާތް اللّـه ގެ ދީލަތިވަންތަކަމުން ސްޕޭނުގެ ބިމުގައި އިސްލާމް ހެޔޮޙާލުގައި އެބައޮތެވެ."\nމުސްލިމު ސްޕޭނުގެ ސަރުޤަސްޠާ (މިހާރުގެ ސަރަގޯސާ) ގެ ކުރީގެ ހުކުރުމިސްކިތް، މިހާރު މިއީ ޗާޗެއް ---\nސްޕޭނުގެ ތާރީޚާ ބެހޭގޮތުން ސްޕޭނު ސަރުކާރުން 1976 ގައި ބޭއްވި ބައިނަލްއަޤްވާމީ ކޮންފަރެންސަކީވެސް މިތާނގައި ފާހަގަކުރުން ޙައްޤު ކޮންފަރެންސެކެވެ. ސްޕޭނު ސަރުކާރުން ބޭއްވި ފަސްދުވަހުގެ މި ކޮންފަރެންސުގެ މައިގަނޑު ނަމަކީ "ސްޕޭނުގެ ތާރީޚާބެހޭ އެންމެފުރަތަމަ ކޮންފަރެންސް" އެވެ. މިދެންނެވި ބައިނަލްއަޤްވާމީ ކޮންފަރެންސުގެ އެޖެންޑާގައި ދިރާސާކުރުމާއި ބަޙްޘުކުރުމުގެ މައިގަނޑު ނަންތަކެއްކަމުގައި ހަމަޖައްސައިފައި އޮތީ މިހާރުގެ ސްޕޭނުގެ ސިޔާސީ ވެރިރަށް މެޑްރިޑެއް ނޫނެވެ. އަދި މިހާރުގެ ޘަޤާފީ މަރުކަޒު ކަމުގައިވާ ބަރޝަލޯނާ އެއްވެސް ނޫނެވެ. އަދި ކީއްތޯއެވެ؟ އެރަށް ރަށެއްގެ ތާރީޚީ އަދި ތަހުޒީބީ މަގާމު ހާމަކޮށްފައިވަނީ މުސްލިމް ސްޕޭނުގެ މުހިންމު ރަށްރަށުގައެވެ. އިޝްބީލިޔާ އާއި، ޤުރްޠުބާއާއި، ޣަރުނާޠާއާއި، މާލިޤާ ފަދަ ރަށްރަށެވެ. މިކަމުން އެނގެނީ ޚުދު ސްޕޭނު ސަރުކާރުގެ ނަޒަރުގައިވެސް ސްޕޭނުގެ މުސްލިމް ދައުރު ހަނދާން ނައްތައިލައިފިނަމަ ސްޕޭނުގެ ތާރީޚުގެ މާނަ ގެއްލި އަގުވެއްޓިގެންދާކަމެވެ.\nމިދެންނެވި ކޮންފަރެންސްގައި ވަރަށް ޢިބްރަތްތެރި ޙާދިޘާއެއް ހިނގައިފައިވެއެވެ. އެވާހަކަ ޢަރަބި ދުނިޔޭގެ ޢިލްމުވެރިޔެއް ކަމުގައިވާ ޑޮކްޓަރ މުޞްޠަފާ އައްޝަކްޢާ ބަޔާންކުރައްވައިފައިވެއެވެ. ޑޮކްޓަރ މުޞްޠަފާއަކީ އެކޮންފަރެންސްގައި ބައިވެރިވެވަޑައިގެންނެވި ބޭފުޅެކެވެ.\nއާދެ. އޭނާ ލިޔުއްވައިފައިވެއެވެ. ޝިކާގޯ ޔުނިވަރސިޓީގެ މަންދޫބު ޑޮކްޓަރ ސްމިތު އެކޮންފަރެންސަށް ހުށަހެޅި ކަރުދާހަކީ ފެށުނީއްސުރެ ނިޔަލަށްވެސް އިސްލާމްދީނަށާއި މުސްލިމުންނަށް ދީފައިވާ ލޭއޮހޮރުވަނިވި ޙަމަލައެކެވެ. ޚާއްޞަކޮށް އޭނާގެ ވާހަކަ ނިންމައިލަމުން ނުހަނު ޖޯޝާއެކު ބުންޏެވެ. "ސްޕޭނުގެ އަހުލުވެރީން ކޮށްފައިވާ އެންމެ މޮޅުކަމަކީ ޢަރަބީންނާއި މުސްލިމުން ސްޕޭނުން ބޭރުކޮށްލުމެވެ."\nޑޮކްޓަރ ސްމިތުގެ ވާހަކަ ނިންމައިލާއިރަށް މެޑްރިޑް ޔުނިވަރސިޓީގެ ޕްރޮފެސަރ ޑޮކްޓަރ މޮންތާބަޘް ތެދުވެވަޑައިގެންފިއެވެ. އޭނާ ނުހަނު ބާރުހުރި ލަފުޒުތަކަކުން، އެމެރިކާގެ އޮރިއެންޓަލިސްޓަށް ޖަވާބު ދެއްވަމުން ވިދާޅުވިއެވެ. "ޑޮކްޓަރ ސްމިތު ތާރީޚު ކިޔަވައި ވިދާޅުވެފައެއް ނެތެވެ. އަދި ތާރީޚާމެދު ވިސްނައިވަޑައިގެންފައެއްވެސް ނެތެވެ. ސްޕޭނު އިސްލާމްދީނާއި އިސްލާމީ ތަހުޒީބުގެ ހިޔާވަހިކަމުގައި ވޭތިކުރި އަށްސަތޭކަ އަހަރު ނެތްނަމަ އަޅުގަނޑުމެންގެ ޤައުމަށް ދުވަހަކުވެސް ތަހުޒީބުގެ ތާރީޚުގެ ތެރެއަކަށް ނުވަދެވުނީހެވެ. ޖާހިލުކަމާއި، ތަންދޮރު ނޭނގުމާއި، ފަޤީރުކަމުގައި އޮތް އަޅުގަނޑުމެންގެ އަވަށްޓެރި، އަކުރު ނުދަންނަ ޔޫރަޕަށް ޢިލްމާއި ސަޤާފަތް ފަތުރައިލުމުގެ އެކަށޭނަކަން ސްޕޭނަށް ލިބުނީ އެ އަށްސަތޭކަ އަހަރުގެ ސަބަބުންނެވެ."\nގުޅޭ ޓެގު އިސްލާމީ ތާރީޚު ސްޕެއިން ދީން ދީނީ މައްސަލަތައް


OIC bahdhaluvumah fahu Shahid rajje vadaigenfi | Jazeera\tއޯ.އައި.ސީ ބައްދަލުވުމަށްފަހު މިނިސްޓަރު ޝާހިދު ރާއްޖެ ވަޑައިގެންފި - Jazeera\nމުޙައްމަދު އަފްޒަލް November 30, 2020 467 views0\nއޯގަނައިޒޭޝަން އޮފް އިސްލާމިކް ކޮންފަރެންސް (އޯ.އައި.ސީ)ގެ ހާރިޖީ ވަޒީރުންގެ ކައުންސިލްގެ 47 ވަނަ ބައްދަލުވުމުގައި ބައިވެރިވެވަޑައިގަތުމަށް ފަހު މިނިސްޓަރ އޮފް ފޮރިން އެފެއަރޒް އަބްދުﷲ ޝާހިދު މިއަދު ރާއްޖެ ވަޑައިގެންފިއެވެ. އޯ.އައި.ސީގެ ހާރިޖީ ވަޒީރުންގެ ބައްދަލުވުން އޮތީ ނީޖަރ ގެ ވެރިރަށް ނިއާމޭގައެވެ.\nމި ބައްދަލުވުމުގައި އިސްލާމީ އުއްމަތަށް ދިމާވެފައިވާ ބައެއް މައްސަލަތަކާ ގުޅޭ ގަރާރުތަކާއި ނިންމުންތައް ފާސްކޮށް، ކުރިން ފާސްކޮށްފައިވާ ގަރާރުތައް ތަންފީޒުކުރެވެމުންދާ ގޮތާއި ބެހޭ ގޮތުން މެމްބަރު ގައުމްތަކުގެ ހާރިޖީ ވަޒީރުން މަޝްވަރާކޮށްފައިވެއެވެ.\nއެގޮތުން، ހާރިޖީ ވަޒީރުންގެ ބައްދަލުވުމުގައި ވާހަކަފުޅު ދައްކަވަމުން މިނިސްޓަރ ޝާހިދު ވަނީ މުސްލިމް އުއްމަތަށް ދިމާވެފައިވާ އެކި މައްސަލަތަކަށް އަލިއަޅުއްވާލައްވާފައެވެ. ރޮހިންޔާ މުސްލިމުންނާއި، ފަލަސްތީނުގެ މުސްލިމުންނަށް ދިމާވެފައިވާ ޙާލަތުގެ އިތުރުން، ހުޅަނގު ސަހާރާގައި ހިނގަމުންދާ ކަންކަމާއި ގުޅޭ ގޮތުން މިނިސްޓަރ ޝާހިދު ވާހަކަދެއްކެވިއެވެ. މީގެއިތުރުންވެސް، ޓެރަރިޒަމްގެ އަމަލުތަކާ އިސްލާމް ދީނާއި ދެކޮޅަށް ހިންގޭ އަމަލުތަކާ ގުޅޭ ގޮތުން މިނިސްޓަރ ވާހަކަފުޅު ދެއްކެވި ކަމަށްވެސް ފޮރިން މިނިސްޓްރީއިން މައުލޫމާތު ދީފައިވެއެވެ. ކޮވިޑް-19ގެ މި ދަނޑިވަޅުގައި އިސްލާމީ އުއްމަތް އެއްބައިވަންތަވުމަށްވެސް މިނިސްޓަރ ވަނީ ގޮވާލައްވާފައެވެ.\nފޮރިން މިނިސްޓަރ ޝާހިދު ވަނީ ބައްދަލުވުމުގެ ހަވާސާގައި ބައެއް ޤައުމުތަކުގެ ޚާރިޖީ ވަޒީރުންނާއި ވެސް ބައްދަލުކުރައްވާފައެވެ. އެގޮތުން ސަޢޫދީ ޢަރަބިއްޔާ، ތުރުކީ، ޕާކިސްތާން، މޮރިޓޭނިއާ، ސެނެގާލް އަދި ދަ ގެމްބިއާގެ ޚާރިޖީ ވަޒީރުންނާއި މިނިސްޓަރ ޝާހިދު ބައްދަލުކުރެއްވިއެވެ. މީގެ އިތުރުން ޔޫ.އޭ.އީ، އިންޑޮނީޝިއާ، ޔޫގަންޑާ، މޮޒަމްބީކް އަދި މޮރޮކޯއިން މި ބައްދަލުވުމަށް ވަޑައިގެންނެވި ވަފުދުތަކުގެ އިސްވެރިންނާވެސް މިނިސްޓަރ ޝާހިދު ބައްދަލުކުރެއްވިއެވެ.\nނިއާމޭއަށް ކުރެއްވި ދަތުރުފުޅުގައި، ސައުދީ އަރަބިއާގެ ރިޔާޟްގައި ޓްރާންސިޓް ކުރެއްވިއިރު އެ ގައުމުގެ އިސް ބައެއް ބޭފުޅުންނާއެކު މިނިސްޓަރ ޝާހިދު ބައްދަލުކުރެއްވިއެވެ. އެގޮތުން ސަޢޫދީގެ ޚާރިޖީ ވަޒީރު ޕްރިންސް ފައިސަލް ބިން ފަރްހާން އަލް ސަޢޫދު އާއި ސަޢޫދީގެ ޓޫރިޒަމް މިނިސްޓަރ އަދި ސަޢޫދީ ފަންޑް ފޮރ ޑިވެލޮޕްމަންޓްގެ ޗެއަރމަން އަޙްމަދު އާޤިލް އަލް-ޚަޠީބް އާއި މުސްލިމް ވޯލްޑް ލީގްގެ ސެކްރެޓަރީ ޖެނެރަލް ޝައިޚް ޑރ. މުޙައްމަދު އަލްޢީސާ އާ މިނިސްޓަރ ބައްދަލުކުރެއްވިއެވެ. ސަޢޫދީގައި ޓްރާންސިޓްކުރެއްވުމަށްފަހު މިނިސްޓަރ ނީޖަރއަށް ދަތުރުފުޅުކުރެއްވީ ސަޢޫދީ ޚާރިޖީ ވަޒީރުގެ އަރިހުގައެވެ.\nމި ބައްދަލުކުރެއްވުންތަކުގައި ކޮވިޑް-19 އާ ގުޅިގެން ރާއްޖެއިން އަޅާފައިވާ ފިޔަވަޅުތަކާ ބެހޭ ގޮތުންނާއި، އިޤްތިޞާދު އަލުން ކޮޅަށް ޖެހުމަށް ކުރަމުންދާ އަދި ކުރިއަށް ރޭވިފައި ހުރި މަސައްކަތްތަކާ ބެހޭ މައުލޫމާތު ސައޫދީ ސަރުކާރަށް މިނިސްޓަރ ޝާހިދު އެރުވިއެވެ.\nއޯ.އައި.ސީގެ ހާރިޖީ ވަޒީރުންގެ ކައުންސިލްގެ 47 ވަނަ ބައްދަލުވުމުގައި އައު ސެކްރެޓަރީ ޖެނެރަލްއެއްވެސް އިންތިހާބުކުރުން އޮތެވެ. އެގޮތުން، އައު ސެކްރެޓަރީ ޖެނެރަލްގެ މަޤާމަށް ޗާޑްގެ ކުރީގެ ޚާރިޖީ ވަޒީރު ޙިސެއިން ބްރާހިމް ތާހާ ވަނީ އިންތިޚާބުކޮށްފައެވެ. އެމަނިކުފާނު މަޤާމާ ޙަވާލުވެވަޑައިގަންނަވާނީ އަންނަ އަހަރުގެ ނޮވެމްބަރު މަހު، މިހާރުގެ ސެކްރެޓަރީ ޖެނެރަލް ޑރ އުތައިމީންގެ ދައުރު ހަމަވުމުންނެވެ.\nފޮރިން މިނިސްޓަރ އަބްދުﷲ ޝާހިދުގެ އަރިހުގައި މި ދަތުރުފުޅުގައި ބައިވެރިވެވަޑައިގަތީ ދިވެހިރާއްޖެއިން ސަޢޫދީ ޢަރަބިއްޔާއަށް ކަނޑައަޅާފައި ހުންނަވާ ސަފީރު އަދި އޯ.އައި.ސީ އަށް ކަނޑައަޅާފައި ހުންނަވާ ދާއިމީ މަންދޫބު މުޙައްމަދު ޚަލީލް އަދި ފޮރިން މިނިސްޓްރީގެ އެސިސްޓަންޓް ޑައިރެކްޓަރ އަހުމަދު ސަލްމާން ޒަކީއެވެ.\nމުސްލިމް އާބާދީ ބޮޑު 57 ޤައުމުގެ މައްޗަށް އެކުލެވޭ އޯ.އައި.ސީގެ މެމްބަރު ޤައުމަކަށް ދިވެހިރާއްޖެ ވެފައިވަނީ 1976 ވަނަ އަހަރުގައެވެ. އޯ.އައި.ސީ އަކީ އ.ދ ނެގުމަށްފަހު އެންމެ ގިނަ ގައުމްތަކުން ހިއްސާވާ ބައިނަލްއަގްވާމީ ޖަމިއްޔާއެވެ.


REPORT: Velayah gellun dhey dhalun "gahanaa" | Mihaaru\nވެލާތަކުގައި އޮޅިފައި ހުންނަ ދަލުން އުފައްދާފައިވާ ބައެއް ސާމާނު\nވެލަޔަށް ގެއްލުން ދޭ ދަލުން "ގަހަނާ"\n20 އޯގަސްޓް 2017 - 06:085comments\nރާއްޖޭގެ ގޮނޑުދޮށްތަކަށް އުކާލާ ޕްލާސްޓިކް ބޭނުންކޮށްގެން މަޝްހޫރު އެޑިޑާސް ކުންފުނިން ވަނީ ބޫޓު ހަދަން ފަށައިފަ އެވެ. މިފަހަރު މިއޮތީ މިކަހަލަ މުޅިން އެހެން ކަމެކެވެ. މޫދަށް އުކާލާފައި ހުންނަ ދާ ފަދަ ތަކެތިން ބައިނަލްއަގުވާމީ ޖަމިއްޔާއަކުން މިހާރު ވަނީ ގަހަނާ އުފައްދަން ފަށައިފަ އެވެ.\nދަލަކީ ވެލަޔާއި ކަހަނބުގެ ވަރަށް ބޮޑު ދުޝްމަނެކެވެ. އަދި އެއީ މި ދެ ބާވަތުގެ ނަސްލަށް ބޮޑު ގެއްލުމެއް ދޭ އެއްޗަކަށް ވާއިރު ތިމާވެށީގެ ޖަމާއަތްތަކުން އެންމެ ކަންބޮޑުވާ ކަމަކީ ވެސް މޫދަށް އުކާލާ ދަލުން ވެލާ/ ކަހަަނބު ޝިކާރައަކަށް ވެދާނެތީ އެވެ. އެކަމަކު ދާ ރިސައިލް ކުރަން ފެށުމުން، މި މައްސަލަ އަށް ކޮންމެވެސް ވަރެއްގެ ހައްލެއް އައުން ގާތެވެ.\nއޮސްޓްރޭލިޔާގެ ޔުނިވާސިޓީއަކާ އެކު ނައިފަރުގެ ޖުވެނައިލް\nޅ. ނައިފަރު ޖުވެނައިލް އިން އަކީ މީގެ ހަތް އަހަރު ކުރިން ފެށިގެން އެ ރަށުގައި، އެޓޯލް މެރިން ސެންޓަރުގެ ނަމުގައި ސެންޓަރެއް ގާއިމުކޮށް، ވެލާ/ ކަހަނބު ދިރުވައި އާލާކޮށް އެ ތަކެތީގެ ނަސްލު ހިމާޔަތްކުރުމަށް ހާއްސަ މަސައްކަތްތަކެއް ކުރަމުން އަންނަ ބައެކެވެ. މި ވަގުތު އެތަނުގައި 50 އަށްވުރެ ގިނަ ވެލާ އެބައޮތެވެ. މިހާތަނަށް 600 އަށް ވުރެ ގިނަ ވެލާ އަށް ފަރުވާދިނުމަށް ފަހު ދޫކޮށްލާފައިވެ އެވެ.\nދާއިމީ ތިން މުވައްޒަފުންނާ އެކު ބައިނަލްއަގުވާމީ ތިމާވެށީގެ ޖަމިއްޔާތަކާ ވެސް ގުޅިގެން ހިންގާ އެ ސެންޓަރަކީ ރާއްޖޭގައި މީހުން ދިރިއުޅޭ ރަށެއްގައި ހިންގާ އެފަދަ ހަމައެކަނި ސެންޓަރެވެ.\nގަވައިދާ ހިލާފަށް ވެލާ/ ކަހަނބު ގެންގުޅޭ ފަރާތްތަކުގެ މައުލޫމާތު ކަމާ ބެހޭ އިދާރާތަކަށް ރިޕޯޓްކޮށް ފިޔަވަޅު އެޅުމާއި، އަމިއްލަ މީހުން ގެންގުޅޭ ވެލާ/ ކަހަނބު އެ މީހުންނަށް ވިސްނައިދީގެން ސެންޓަރަށް ގެންގޮސް އެ އެއްޗެހި ރިހިބިލިޓޭޓް ކުރުމާއި، ވެލާ/ ކަހަނބަށް ލިބޭ އަނިޔާތަކަށް ފަރުވާދިނުމާއި، ވެލާ/ ކަހަނބު ހިމާޔަތްކުރުމުގެ މުހިއްމު ކަމާ ގުޅޭ ގޮތުން އާންމުންނާއި ސްކޫލު ކުދިން ހޭލުންތެރިކުރުމުގެ މަސައްކަތް ވެސް އެތަނުން ކުރަމުން ދެ އެވެ.\nދާއިމީ ތިން މުވައްޒަފުންނާ އެކު ބައިނަލްއަގުވާމީ ތިމާވެށީގެ ބައެއް ޖަމިއްޔާތަކާ ގުޅިގެން ހިންގާ އެ ސެންޓަރަކީ ރާއްޖޭގައި މީހުން ދިރިއުޅޭ ރަށެއްގައި ހިންގާ އެފަދަ ހަމައެކަނި ސެންޓަރެވެ.\nފަރުވާދޭން އެތަނަށް ގެންދާ ގިނަ އަދަދެއްގެ ވެލާގައި ހުންނަނީ ދާ އޮޅިފަ އެވެ. ތިމާވެށީގެ ތަހުލީލްތަކެއް ކުރުމަށް ޓަކައި، އެ ހުރިހާ ދަލެއް އެ ޖަމިއްޔާއިން ހުންނަނީ ބަހައްޓައިފަ އެވެ.\nއެކަމަކު އެ ދާތައް މިހާރު ވަނީ ބޭނުންތެރި އެއްޗަކަށް ވެސް ވެފަ އެވެ. މިދިޔަ ޖުލައި މަހުގެ ތެރޭގައި ނައިފަރުގައި ބޭއްވި ޓާޓްލް ފެސްޓިވަލްގައި ބައިވެރިވުމަށް އެ ރަށަށް ދިޔަ އޮސްޓްރޭލިއާގެ ޕްލިންޑާސް ޔުނިވާސިޓީގެ ޓީމުގެ އެންމެ ބޮޑު ސަމާލުކަމެއް ހުއްޓުނީ އެ ދާތަކަށެވެ. އެ މީހުން ބޭނުންވީ އެ ދާތައް ރަނގަޅުގޮތުގައި ބޭނުން ކުރެވޭނެ ގޮތެއް ހޯދުމަށެވެ.\n"ފްލިންޑާސް ޔުނިވާސިޓީގެ 15 މީހުންގެ ޓީމެއް ރަށަށް އައި. ދާގަނޑުގައި އޮޅިގެން ވެލައަށް ގެއްލުންވާތީ އެ މީހުން ބޭނުންވީ އޭތި ރަނގަޅަށް ބޭނުންކުރެވޭނެ ގޮތެއް ހަދަން. އެހެންވެ ދެބައިމީހުން ގުޅިގެން މަސައްކަތް ފެށީ،" ޖުވެނައިލްގެ ވައިސް ޗެޔާޕާސަން މުހައްމަދު އަހުމަދު ވިދާޅުވި އެވެ.\nނައިފަރު މެރިން ސެންޓަރުގައި އޮތް ވެލައެއް\nޔުނިވާސިޓީގެ ކޮންސެޕްޓަށް އެ ޖަމިއްޔާއިން ވަނީ 80 ކިލޯގެ ދާ އޮސްޓްރޭލިއާ އަށް ފޮނުވައިފަ އެވެ. އެ ތަކެތި ބޭނުންކޮށްގެން އެ ގައުމުގައި މިހާރު އަންނަނީ އަތުގައި އަޅާ އެކިއެކި ވައްތަރުގެ ކެވެއްޔާއި ތަޅުދަނޑި ލައްވާ އެއްޗެހި ވެސް ހަދަމުންނެވެ. އަދި ނައިފަރުގައި ޓޫރިސްޓުންނަށް ވިއްކަން ހަދާ ފޮތި ދަބަހުގެ އަތްގަނޑުގެ އިތުރުން އަތުގައި އަޅާ ކެވެލި ވެސް އެ ދާތައް ބޭނުންކޮށްގެން އަންނަނީ ހަދަމުންނެވެ.\n"އަދި މަހެއްހާ ދުވަސް މިވީ، އެ ބޭފުޅުންގެ ވިސްނުން ހުރީ މިކަން ވަރަށް ފުޅާކުރަން. ބޮލުގައި އަޅާ ބޭންޑާއި އައިނު ކަހަލަ އެއްޗެހި ވެސް އުފައްދަން ޕްލޭންކޮށްފައި އޮތީ،" މުހައްމަދު ވިދާޅުވި އެވެ.\nލިބޭ ފައިސާ ވެލާ ކަހަނބަށް\nއޮސްޓްރޭލިއާގައި އުފައްދާ ތަކެތި މިހާރު އަންނަނީ އެ ގައުމުގެ ބައެއް ފިހާރަތަކުގައި ވެސް ވިއްކަމުންނެވެ. ނައިފަރުގައި ތައްޔާރުކުރާ ތަކެތި ވެސް އެ ގައުމަށް ފޮނުވައިގެން ވިއްކަ އެވެ. އެ ވިޔަފާރިން ލިބޭ އާމްދަނީން ހަރަދު ކުރުމަށް ނިންމާފައިވަނީ ނައިފަރުގައި ހުންނަ މެރިން ސެންޓަރު ތަރައްގީ ކުރުމަށެވެ. އެ ވިޔަފާރީން މަހަކު 1500 ވަރަކަށ ޑޮލަރުގެ އާމްދަނީއެއް ލިބޭނެ ކަމަށް އެ ޖަމިއްޔާއިން އުންމީދުކުރެ އެވެ.\nއެގޮތަށް އުފައްދާ ތަކެތި ކުރިއަށް އޮތް ހަތަރު ވަރަކަށް މަސް ދުވަހުގެ ތެރޭގައި އޮންލައިންކޮށް ޔޫރަޕުގެ އެކި ގައުމުތަކަށް ވިއްކުމަށް ނިންމާފައިވާއިރު އެއިން ރަނގަޅު އާމްދަނީއެއް ލިބޭނެ ކަމަށް އެ ޖަމިއްޔާއިން ގަބޫލް ކުރެއެވެ.\n"ފަސް ޑޮލަރާއި 10 ޑޮލަރަށް އަތުގައި އަޅާ އެއްޗެހި މި ވިއްކަނީ އޮސްޓްރޭލިއާގައި. ދުވަސްކޮޅަކުން އޮންލައިންކޮށް ވިއްކަން ފެށޭނެ. އޭރުން އެ ތަކެތި ވިއްކައިގެން ލިބޭ އާމްދަނީގެ 100 ޕަސެންޓް ލިބޭނީ މެރިން ސެންޓަރަށް،" މުހައްމަދު ވިދާޅުވި އެވެ.\nއިތުރު ލިޔުންތައް ތިމާވެށި ޅ. ނައިފަރު ވެލާ ނައިފަރު ޖުވެނައިލް ޅ. އަތޮޅު ރާއްޖޭގެ ރަށްތައް ތިމާވެށި ހިމާޔަތްކުރުން\nނައިފަރުގައި މާބަނޑު މީހަކު ކުއްލި ގޮތަކަށް މަރުވެއްޖެ


BREAKING NEWS: France In Ithuru 544 Meehaku Maruvejje - Vaguthu\nފްރާންސުން އިތުރު 544 މީހަކު މަރުވެއްޖެ\nކޮވިޑް-19 ޖެހިގެން ފްރާންސުން މިއަދު އިތުރު 544 މީހަކު މަރުވެއްޖެއެވެ.\nފްރާންސުން މިއަދު ވަނީ އިތުރު 1,827 މީހަކު ކޮވިޑް-19 އަށް ފައްސި (ޕޮޒިޓިވް) ވެފައެވެ.\nމިއަދަކީ ފާއިތުވި ތިން ދުވަސް ތެރޭގައި ފްރާންސުން އެންމެ މަދުން މީހުން ކޮވިޑް-19 އަށް ފައްސިވި ދުވަހެވެ. ނަމަވެސް މިއަދު ފްރާންސުން މަރުވި މީހުންގެ އަދަދު ވަނީ އިއްޔެ އަށްވުރެ އިތުރުވެފައެވެ. އިއްޔެ ފްރާންސުން މަރުވީ 531 މީހުންނެވެ.\nފްރާންސުން ކޮވިޑް-19 ޖެހުނު މީހުންގެ އަދަދު މިހާރު ވަނީ 159,877 އަށް އަރާފައެވެ. އޭގެ ތެރެއިން 21,340 މީހަކު ވަނީ މަރުވެފައެވެ. ފްރާންސުން ބަލި ޖެހުނު މީހުންގެ ތެރެއިން 40,657 މީހަކު ވަނީ މިހާތަނަށް ބަލިން ރަނގަޅު ވެފައެވެ. ފްރާންސްގައި ބަލި ޖެހިފައި ތިބި 97,880 މީހުން މިހާރުވެސް އެބަތިއްބެވެ.\nކޮވިޑް-19 ކޮންޓްރޯލް ކުރަން ފްރާންސް ފުރަބަންދު (ލޮކްޑައުން) ކޮށްފައި އޮންނަތާ މިހާރު ފަސް ހަފްތާ ވެއްޖެއެވެ. ފްރާންސުން މިހާރު ކޮވިޑް-19 ކޮންޓްރޯލް ވަމުންދާ ކަމުގެ ނިޝާންތައް ފެންނަމުން ދިޔަ ނަމަވެސް އަދި ފުރަބަންދު އުވާލުމުގެ ވިސްނުމެއް ފްރާންސް ސަރުކާރުން ނުގެންގުޅެއެވެ.


Vaccine jehumaa dhekolhu vaahaka fathuraa twitter account eh suspend koffi | Mihaaru\nވެކްސިނާ ދެކޮޅަށް ވާހަކަދައްކަމުން ދިޔަ އެކައުންޓް ސަސްޕެންޑުކޮށްފައި\nވެކްސިން ޖެހުމާ ދެކޮޅު ވާހަކަ ފަތުރާ ޓްވިޓާ އެކައުންޓެއް ސަސްޕެންޑުކޮށްފި\n06 މެއި 2020 - 12:14 17 comments\nވެކްސިން ޖެހުމާ ދެކޮޅަށް ޓްވިޓާގައި ވާހަކަތައް ފަތުރަމުން ދިޔަ ޓްވިޓާ އެކައުންޓެއް މިއަދު ސަސްޕެންޑުކޮށްފި އެވެ.\n"ވެކްސިން އަނިޔާ" ގެ ނަމުގައި ރާއްޖޭގައި ހިންގަމުން ދިޔަ އެކައުންޓް ސަސްޕެންޑުކުރީ މީހަކު ކުރި ރިޕޯޓަކާ ގުޅިގެންނެވެ.\nޓްވިޓާ އިން ނުވަތަ ފޭސްބުކް އިން އާއްމު ގޮތެއްގައި އެކައުންޓެއް ސަސްޕެންޑު ކުރާނީ، އެ ދެ ތަނުގެ ގަވާއިދަކާ ހިލާފުވުމުންނެވެ. މީގެ ކުރިން ވެސް އެފަދަ އެކައުންޓުތައް ސަސްޕެންޑު ނުވަތަ ޑިލީޓުކޮށްފައި ވެ އެވެ. އޭގެ ތެރޭގައި ދީނާ ހިލާފު ވާހަކަތައް ދައްކަމުން ދިޔަ އެކައުންޓުތައް ހިމެނެ އެވެ.\nވެކްސިން ޖެހުމަކީ ރައްކާތެރިކަމެއް ނޫން ކަމަށާއި އެކަމާ ދެކޮޅަށް ޝުއޫރު ފާޅުކުރަމުންދިޔަ އެކައުންޓެއް ސަސްޕެންޑުކުރިއިރު، އެކަހަލަ ގޮތަކަށް ހިންގާ ވައިބަ ގްރޫޕެއްގެ މައްސަލަ ވެސް ފުލުހުން އަންނަނީ ބަލަމުންނެވެ.\nVaccine aa dhekolhah mauloomaath dhey viber group eh ge massala fuluhun balanee\nމިިދިޔަ ޖެނުއަރީ މަހު ފުލުހުން ބުނީ ވެކްސިން ދިނުމާ ދެކޮޅަށް މައުލޫމާތު ދޭ ވައިބާ ގްރޫޕްގެ މައްސަލަ މިދިޔަ އަހަރު ސަމާލުކަމަށް އައިސްފައިވާ ކަމަށެވެ. އެކަމާ ގުޅިގެން ކަމާބެހޭ ފަރާތްތަކާ އެކު ފުލުހުން މަޝްވަރާ ކޮށްފައިވާ ކަމަށާއި ފުލުހުން ބަލަންޖެހޭ ކަންކަން މިހާރު ބަލަމުން އަންނަ ކަމަށް ވެސް އޭރު ބުނެފައި ވެ އެވެ.\nރާއްޖޭގައި ކުޑަކުދިންނަށް ވެކްސިން ދިނުމާ ދެކޮޅު ހެދުމުގެ ބައެއް މައްސަލަތައް މީގެ ކުރިން ވެސް ފެންމަތިވެފައިވެ އެވެ. އޭރު ކަމާބެހޭ އިދާރާތަކުން ވަނީ ބައެއް ރަށްރަށަށް ގޮސް، އެފަދަ އާއިލާތަކަށް ނަސޭހަތްތެރިވެ، ކުދިންނަށް ވެކްސިން ދީފަ އެވެ. އެކަމަށް އިންކާރު ކުރުމަކީ، މިދިޔަ ފެބްރުއަރީ މަހު އަމަލުކުރަން ފެށި ކުޑަކުދިން ރައްކާތެރިކުރުމުގެ ގާނޫނުގައިވާ ގޮތުން ކުށެކެވެ.


Depression! Alhaa nulaa dhookohllaa varah vure bodu bayyeh! – Iru\nޑިޕްރެޝަން! އަޅާ ނުލާ ދޫކޮށްލާ ވަރަށް ވުރެ ބޮޑު ބައްޔެއް!\nޑިޕްރެޝަން ނުވަތަ ނަފްސާނީ ބަލިމަޑުކަން ދުނިޔޭގެ ނިސްބަތުން 322 މިލިއަން މީހުން ތަހައްމަލު ކުރަމުންދާ ބައްޔެކެވެ.އެހެންނަމަވެސް ޑިޕްރެޝަންއަކީ ކޮބައިކަން އަހަރުމެންގެ ތެރެއިން އިނގެނީ ވަރަށް މަދުބަޔަކަށެވެ. އާންމުގޮތެއްގައި ޑިޕްރެޝަންގެ ޝިކާރައަކަސް ވަނީ އުމުރުން 15 އަހަރާއި 29 އަހަރާއި ދެމެދުގެ މީހުންނަށެވެ.މިބަލި ނިސްބަތުން ބަލާއިރު ގިނައިން ފެންނަނީ އަންހެނުންގެ ކިބައިންނެވެ. ޑިޕްރެޝަންގެ އެންމެ ބޮޑު ނުރައްކަލަކީ،ބަލި ޖެހިފައިވާ މީހުން އަމިއްލައަށް މަރުވުމެވެ. އެގޮތުން ބަލައިލާއިރު އަމިއްލައަށް މަރުވާމީހުންގެ ދެބައިކުޅަ އެއްބަޔަށް ވުރެ ގިނަ މީހުންނަކީ ޑިޕްރެޝަންގެ ޝިކާރައަށް ވެފައިވާ މީހުންނެވެ.މީގެ އިތުރުން މި ބައްޔަށް ފަރުވާއެއް ނުލިބި ހުންނަ މީހެއް އަމިއްލައަށް މަރުވެދާނެ ކަމުގެ ބިރު 20% އިންސައްތައިގައި އަބަދުވެސް ހުރެއެވެ. އެހެންކަމުން މި ބަލި ދެނެގަނެ މިބަލިން ރައްކާތެރިވުމަށް އާންމުންގެ ހޭލުންތެރިކަން އިތުރުކުރުމަކީ މުހިއްމުކެކެވެ. އެގޮތުން އެންމެ ފުރަތަމަ އުފެދޭ ސުވާލަކީ،\nޑިޕްރެޝަން އަދި ޑިޕްރެޝަންއަށް މަގުފަހިވާ ކަންތައްތަކަކީ ކޮބާ؟\nކުރުގޮތަކަށް ބުނާނަމަ ޑިޕްރެޝަންއަކީ އަބަދުވެސް ދެރަވެފައި ހުރުމެވެ. ނުވަތަ ދިރިއުޅުން މަތިން ފޫހިވުމެވެ. ސިއްހީ މާހިރުންގެ ތަޢާރަފުގައި ޑިޕްރެޝަންއަކީ، މީހާގެ އުޅުމަށް ބޮޑެތި ބަދަލުތަކެއް ގެނުވާ، ހިތާމަތަކާ ކުރިމަތި ކުރުވާ، ކަންކަން ކުރާ ހިތް ކަނޑުވާލާ ނަފްސާނީ ބަލިމަޑު ކަމެކެވެ. އަދި އެކަމުގެ ސަބަބުން، އެމީހާގެ އިހުސާސްތަކާއި، ވިސްނުމާ، އުޅުމަށް ބޮޑެތި އަސަރުތަކެއް ކުރުވާ، މީހާގެ ދިރިއުޅުމަށް ވަރަށް ބޮޑެތި ބަދަލުތަކެއް އަންނަ ކަމެއް ވެސް މެއެވެ. އެމީހާ ކުރަން ހުންނަ ކަންކަން ކުރާ ހިތް ނުވުމާ، ކާހިތްނުވުމާ، ކަންކަމާ ދެރަވެފައި ހުރުމާ، މާއަވަހަށް ރުޅިގަދަވުން ފަދަ ކަންކަމަކީ، މި ބަލި މަޑުކަމުގައި އުޅޭ މީހުންނާއި ދިމާވާނެ ކަންކަމެވެ. އަދި އޭގެ ސަބަބުން، ޖިސްމާނީ ގޮތުންނާއި، ނަފްސާނީ ގޮތުން ތަފާތު މައްސަލަތަކާއި ކުރިމަތިވުން ވެސް އެކަށީގެން ވެއެވެ. މިއީ ދިގު މުއްދަތަކަށް ދެމިގެންދާ ނަފްސާނީ ބައްޔެކެވެ.އެހެންކަމުން މިބަލީގެ ފަރުވާއަކީވެސް ދިގު މުއްދަތަކަށް ދެމިގެންދާ ފަރުވާއެކެވެ.\nޑިޕްރެޝަންއަކީ އެމީހެއްގެ ދިރިއުޅުމުގައި ދިމާވާ ކޮންމެވެސް ކަމެއްގެ ސަބަބުން މަގުފަހިވާ ކަމެކެވެ. އެހެނީ ދިރިއުޅުމުގައި ދިމާވާ ކަންތައްތައް އެކިމީހުން ނަގައި ގަންނާނީ ތަފާތު ކޮންނެވެ. އެހެންކަމުން މިބަލި ޖެހުމަށް މަގުފަހިވާ އެންމެ ބޮޑު އެއް ސަބަބަކީ ވެސް މިއީއެވެ.ހަމައެހެންމެ އާއިލާގެ އެހެން މެމްބަރެއްގެ ކިބައިގައި ޑިޕްރެޝަން ހުރެއްޖެނަމަ އެއީވެސް ބައްޔަށް މަގުފަހިވާ އެއްކަމެކެވެ. އިތުރު ކަންތައްތަކަށް ބަލައިލާއިރު އެމީހަކީ ކުރީގައި އެންޒައިޓީ ނުވަތަ ޕޯސްޓް ޓްރައުމަޓިކް ޑިސްއޯރޑާރގެ ޝިކާރައަކަށް ވެފައިވާނަމަ މިބަލިޖެހުމަށް މަގުފަހިވެގެން ދެއެވެ.\nޑިޕްރެށޝަންގެ ތަފާތު އެކި ބާވަތްތައް ހުރެއެވެ. އެގޮތުން މިލިޔުމުގައި ޑިޕްރެޝަންގެ9ވައްތަރަކަށް ބަލައިލާނަމެވެ.\nމިއީ އެންމެ އާންމު ވައްތަރުގެ ޑިޕްރެޝަންއެވެ. މޭޖާރ ޑިޕްރެޝަންގެ ބަލިމީހުންގެ އުމުރުގެ އެކި ހިސާބު ތަކުން ޑިޕްރެޝަންގެ އެޕިސޯޑުތަކާއި ކުރިމަތިލައެވެ.\nޑައިސްތީމިއާއަކީ ވަރަށް ދިގުމުއްދަތަކަށް ދެރަވެފައި ހުރުމެވެ. ބައެއްފަހަރަށް މި މުއްދަތު އަހަރަކަށް ވުރެ ދިގުވެގެންވެސްދެއެވެ. މި މުއްދަތުތުގެ ތެރޭގައި މީހާ އޮޓޯ ޕައިލަޓްއަށް ލެވިފައި ހުންނަ ކަހަލަ އިހުސާސްއެއް ކުރެވެއެވެ.\nސީޒަނަލް އެފެކްޓިވް ޑިސޯރޑަރ\nމިއީ އިރުގެ އަލިކަން ލިބޭ މިންވަރު މަދުވުމުގެ ސަބަބުން ޖެހޭ ޑިޕްރެޝަންއެކެވެ. މިއީ ފިނިމޫސުމުގެ ސަބަބުން މަގުފަހިވާ ޑިޕްރެޝަންއެކެވެ.\nމިވައްތަރުގެ ޑިޕްރެޝަން ހުންނަމީހުންގެ ފަރާތުން އަބަދުވެސް އަތްފައިގައި ރިއްސާ އަތްފައި ބަރުވާކަހަހަލަ އިހުސާސް ކުރެވޭ ރިޕޯޓުތައް ލިބެއެވެ.އަދި މި ޑިޕްރެޝަންގެ ޝިކާރައަކަޑށްވާ މީހުންގެ ކިބައިން އަވަސްއަވަހަށް ކަންކަމާއި ރުޅިއައުމާއި، މާގިއިން ކެއުން އަދި ނިދުން ފަދަ އަމަލުތައް ފެނިގެން ދާނެއެވެ.\nމިއީ އާދަޔާ ޚިލާފަށް މީހާގެ މޫޑަށް ބަދަލުއައުމެވެ. ކުދިކުދި ކަންކަމާއި މާބޮޑަށް އުފާވުމާއި، އަދި މާބޮޑަށް ދެރަވުން ފަދަ ކަންތައްތަކެވެ.\nސައިކޯޓިކް ޑިޕްރެޝަންގެ ސަބަބުން މީހާއަށް ހަގީގަތް ނޫން މަންޒަރުތަކެއް ފެނިގެންދެއެވެ. އަދި މި ޑިޕްރެޝަންގެ ޝިކާރައަކަށްވާ މީހުން އެނދުގައި ހައްޔަރުވެފައިވާ ކަހަލަ އިހުސާސެއް ކުރެވޭކަމުގެ ރިޕޯޓުތައް އައިސްފައި އެބަހުއްޓެވެ.\nމިއީ މާބަނޑު އަންހެނުން ވިހެއުމަށް ފަހު އަންނަ ބަދަލުތަކާއި ގުޅިގެން ޖެހޭ ޑިޕްރެޝަންއެކެވެ. އެއީ މައިމީހާއި ކުއްޖާ ދުރުކުރެވޭކަހަލަ އިހުސާސެއް ކުރެވޭތީއެވެ. އަދި ހަމައެއާއިއެކު ކުއްޖާއަށް އަނިޔާއެއް ދެވޭކަހަލަ އިހުސާސެއް ކުރެވޭތީއެވެ.\nޕްރީމެންސުރަލް ސައިފޯރިކް ޑިސޯރޑަރ\nމިއީ އަންހެންމީހާ ޕީރިއަޑް ވުމުގެ ކުރިން ހޯމޯންސްއަށް އަންނަ ބަދަލުތަކާއި ގުޅިގެން ދިމާވާ ޑިޕްރެޝަންއެކެވެ. އަދި މި ޑިޕްރެޝަންގެ ސަބަބުން އާންމު އިންސާނެއްގެ ގޮތުގައި ދިރިއުޅެން އުދަނގޫވެއެވެ.\nމިއީ ދިރިއުޅުމަށް އަންނަ ކުއްލި ބަދަލެއްގެ ސަބަބުން އަންނަ ޑިޕްރެޝަންއެކެވެ. މިސާލަކަށް ބުނާނަމަ ވަރަށް ގާތް މީހަކު ނިޔާވުނޮ ނުވަތަ ވަޒީފާގެއްލުންހިމެނެއެވެ.\nޑިޕްރެޝަން ހުރި މީހެއް ދެނެގަންނާނީ ކިހިނެތް؟ އަދި ޑިޕްރެޝަނަށް އޮތް ފަރުވާއަކީ ކޮބާ؟\nޑިޕްރެޝަންހުރި މީހއެއްގެ ކިބައިން ތިރީގައިވާ އަމަލުތައް ފެންނާނެއެވެ. މިއީ ޑިޕްރެޝަންގެ އެކި ވައްތަރުތަކަށް ބެލުމަށްފަހު ހުރިހާ ވައްތަރެއްގެ ޑިޕްރެޝަންއިންވެސް ފާހަގަވާ އާންމު ސިފަތަކެވެ.\nއަބަދުވެސް ދެރަވެފައި ހުރުން އަދި އެހެންމީހުންގެ ކުރިމަތީގައި ތިމާގެ އެއްވެސް އަގެއް ނެތްކަމަށް އިހުސާސްކުރެވުން.\nކުދި ކުދި ކަންތައްތަކާމެދު ހިތްހަމަނުޖެހި، ރުޅިއިސްކުރެވި އެއްވެސް އަރާމެއް ނުލިބުން.\nއާންމުކޮށް ކުރާހިތްވާ ކަންތައްތައް ކުރާހިތް ނުވެ ފޫހިވުން.\nނިދަން އުދަނގޫ ވުމާއި، ރަނގަޅަށް ނުނިދުމާއި މީގެ އިތުރުން މާގަދަޔަށް ނިދުން.\nއަބަދުވެސް ވަރުބަލިވެފައި ހުރުން.\nކަންކަމާއި މެދު ވިސްނުމަށް އުދަނގޫވުމާއި، ހަނދާންނެތުމާއި، ނިންމުންތައް ނިންމުމަށް އުދަގޫވުން.\nކެއުމަށާއި ބަރުދަނަށް ކުއްލި ބަދަލުތަކެއް އައުން.\nމަރާމެދު ވިސްނުމާއި އަމިއްލައަށް މަރުމުވުމުގެ ޚިޔާލު ކުރެވުން.\nމާގިނަގިނައިން ބޮލުގަރިއްސުމާއި،ބަނޑުގަރިއްސުން އަދި އުނަގަނޑުގައި ރިއްސުން.\nމިފަދަ ސިފަތައް އެންމެ މަދުވެގެން ޖެހިޖެހިގެން2ހަފްތާވަންދެން ފެނިއްޖެނަމަ ލަސްނުކޮށް ސިއްޙީ މާހިރެއްގެ ލަފާ ހޯދުންވަރަށް މުހިއްމެވެ.\nމާދަމާ ދެވަނަ ޑޯޒް ޖަހާނީ ފެބްރުއަރީ 1 އިން 4އާ ދެމެދު ވެކްސިން ޖެހި މީހުންނަށް\nޑިޕްރެޝަންއަށް އޮތް އެންމެ ރަނގަޅު ފަރުވާއަކީ ކަސްރަތުކުރުމެވެ. އެއީ ކަސްރަތު ކުރާ ވަގުތުގައި އެހެނިހެން ބޭކާރު ޚިޔާލުތަކުން ދުރުވެއެވެ. ހަމަ މިގޮތަށް ޔޯގާ ކުރުމާއި ސިއްހަތައް ފައިދާހުރި ޑައެޓެއް ގާއިމުކުރުމުން ވެސް ސިކުނޑި ހަމަޖެހި ރޭގަނޑު ނިދުމަށް ފަސޭހަވެގެންދެއެވެ.\nސިކުނޑީގައި ހިނގާ ޚިޔާލުތަކާއި އިހުސާސްތައް އެހެންމީހަކާ ހިއްސާކުރަން އުދަނގޫނަމަ ލިޔުމުންވެސް ޑިޕްރެޝަންއަށް ލުޔެއްލިބިގެންދެއެވެ.ކަންމިހެންއޮތްނަމަވެސް ސިޓުއޭޝަނަލް ޑިޕްރެޝަނަށް އޮތް އެންމެ ރަނގަޅު ފަރުވާއަކީ ސިއްހީ މާހިރެއް ނުވަތަ ކައުންސިލަރެއްގެ ލަފާ ހޯދުމެވެ. ހަމައެހެންމެ ސައިކޮލޮޖިސްޓެއްގެ ނުވަތަ ސައިކޭޓްރިސްގެ ލަފާ ހޯދުންވެސް ހިމެނެއެވެ.\nޑިޕްރެޝަންއަށް ޚާއްސަ ބޭސްކއެއުންވެސް ޑިޕްރެޝަންގެ ފަރުވާއެކެވެ، އެހެންނަމަވެސް މިއީ ސިއްހީ މާހިރެއްގެ ފުރިހަމަ ބެލުމުގެ ދަށުން ކުރަންވާނެ ކަމެކެވެ. ޑިޕްރެޝަންއަށް ފަރުވާ ހޯދުމަކީ ދިގު ދަތުރެކެވެ. މިދަތުރުގެ އައްސޭރިފަށަށް ވާސިލުވެވޭނީ ވަރަށްވެސް ހިތްވަރާއިއެކު މަސައްކަތް ކޮއްގެންނެވެ.


ނޭނގި ވެވޭ އިހުމާލުން... | Jazeera\tނޭނގި ވެވޭ އިހުމާލުން... - Jazeera\nނޭނގި ވެވޭ އިހުމާލުން...\nޙުސެއިން ޝާހް December 21, 2018 88 views0\nކުޑަކުދިންނަކީ މައުސޫމް ބައެކެވެ. އެންމެ ތުއްތު އިރު ލޯބި ފުއްކޮޅެއްހައި ލޯތްބެވެ. ބޮޑުވަމުން އަންނަ ވަރަކަށް އެކުދިންގެ ހުނުމާ ސަކަރާތްޖެހުން ވެގެންދަނީ މުޅި ގޭތެރޭގެ ދިރުމަށެވެ. ތުއްތު ދަރިފުޅަށް ކަންކަން އުގަންނައި ދިނުމުގައި ގޭގެ އެންމެން އަތުކުރި އޮޅާލައެވެ.6މަސް ފުރި ފުރަތަމަ ކާންދޭ ދުވަހު އެއްމެން ވަށާލައި ދަރިފުޅު އަގަޔަށް ހަދާލާގޮތް ބަލަން ތިބެނީ މަޖަލާއި ލޯތްބާއި އެކުގައެވެ. ދަރިފުޅު ފިރުކެން ފަށާއިރަށް ކޮޅަށް ބެހެއްޓޭތޯ ބަލައެވެ. ކޮޅަށް ހުންނަން ފެށުމުން 'ދާއިދޯ' ކިޔަމުން ހިންގުވަން ފަށައެވެ. ދަރިފުޅުގެ ފުރަތަމަ ފިޔަވަޅަކީ އާއިލާގެ ހުރިހާ މެންބަރުންގެ މޫނު މައްޗަށްވެސް ހިނިތުންވުން ގެނެސްދޭ ފިޔަވަޅެކެވެ.\nބޮޑުވަމުން އަންނަ ވަރަކަށް އެކި ކުދިންގެ އުޅުމާއި މިޒާޖު ތަފާތުވެއެވެ. ބައެއް ކުދިން ބަސް މަދުވެފައި މަޑުމައިތިރިއެވެ. ހަލަނި ކުދިންގެ ހަލަނިކަން އިންތިހާއަށް ބައެއްފަހަރު ދެއެވެ. ރުޅި އައިސްގެން އަޑުލަން ޖެހެނީ މަދެއްކޮށް ނޫނެވެ. ފަހަތުން ދުވެ މައިތިރި ކުރަން ޖެހޭވަރުން ދަރިފުޅު ނިންދަވަން އޮށޯންނަ މަންމައަށް ދަރިފުޅަށްވުރެ ކުރިން ނިދޭފަހަރުވެސް އާދެވެ. އެހެންނަމަވެސް ހަލަނި ކުއްޖާ ބަސް ހުއްޓިފައި5މިނިޓް ތަނެއްގައި ހުރެއްޖެ ނަމަވެސް ދެން އެޖެހުނީ ބޮޑުތާނގައެވެ. ކަމެއް ވީތޯ އަވަސް އަވަހަށް ސުވާލުތަށް ކުރަންފަށައެވެ. އަނިޔާއެއް ވެފައި ހުރިތޯ އަތްފައި ބަލަން ފަށައެވެ. އަނގަގަދަ ކުއްޖާ ހުރެލާފައި ދައްކާލާ ވަހަކަ އިންނާއި ކޮއްލާ ކޫސަނި މަޖާ ސުވާލުތަކުން އަޑު އަހަން ތިބޭހާ ބަޔަކު ހެއްވާލައެވެ. މިއީ ހަގީގާތުގައިވެސް އުފާވެރިކަމެކެވެ.\nﷲ ސުބްހާނަހޫ ވަތައާލާ އަހަރުމެން އިންސާނުނަށް ދެއްވި އެއްމެބޮޑު އެއް ނިއުމަތަކީ ދަރިންނެވެ. ދަރިންނަކީ މުޅި އާއިލާއަށް އަލިކޮއްދޭ ދަންމަރު ތަކެކެވެ. މައިންބަފައިންގެ ދެލޮލުގެ ނޫރެވެ. އެކުދިންގެ އުފަލާ ހިތްހަމަ ޖެހުމަށްޓަކަައި މައިންބަފައިންގެ ހުރިހައި ވަގުތެއް ހުސްކޮށްލެވިފައި ވަނީ އެކުދިންނަށެވެ. ލޮލު ކުރިމަތިން ދުރަށް ޖެހިލުމަށްވެސް ހިތެއް ނޭދޭނެއެވެ. އެއްވެސް ފަރާތެއްގެ ފުށުން ގޯނާއެއްވާކަށް ނުރުހޭނެއެވެ.\nނަމަވެސް ކަންކަން ވެދާގޮތް ހިތައްގެންނަންވެސް އުނދަގުވާފަދަ ހިތްނޭދޭ އެތައް ކަމެއް ކުރިމަތިވެ ލޯތަކުން ކަރުނަ ހިލުވާލާފައި ވެއެވެ.\nއުފާވެރި މާހައިލެއް ހޯދުމަށް ސުކޫލު ބަންދުވުމުން ދަތުރު ދިޔުން މިވަނީ އާންމުކަމަކަށްވެފައެވެ. އާއިލާ އާއި ރަހުމަތްތެރިން ގޮވައިގެންނެވެ. އަދި މިނޫންވެސް ތަފާތު ގައުމުތަކަށް ޗުއްޓީދުވަސްތައް އުފަލުގައި ހޭދަކޮށްލަން ދަތުރުކުރާ އާއިލާތައް ވެސް ނުހަނު ގިނައެވެ. މިކަމަކީ ކޮށްލުން އެދެވޭ އެހާމެ ރަނގަޅުކަންކަމެވެ. ނަމަވެސް ހިތާމައަކީ ގަސްތުގައި ނޫންނަމަވެސް ދަރިންނާއިމެދު އިހުމާލު ވެވުމެވެ. ދަރިން އެކަނި ކޮށްލުމުގެ ސަބަބުން ފޫނުބެއްދޭނެ ބޮޑެތި ހިތާމައާއި ކުރިމަތިލާން ޖެހޭފަހަރު އާދެއެވެ.\nބައެއްފަހަރު މައިންބަފައިންނަށް ވެވޭ އިހްމާލުގެ ސަބަބުން ދަރިންގެ ފުރާނަ އަބަދުގެ އަބަދައް ގެއްލިދާތަން އެބައާދެއެވެ. އަދި އޭގެ އިތުރުންވެސް ނަފްސާނީ ގޮތުންނާ ޖިސްމާނީ ގޮތުންވެސް އެތަށް ދުވަހަކަށް ދެމިގެންދާ ފަދަ ފޫނުބެއްދޭވަރުގެ ބޮޑެތި އަނިޔާ އެކުދިންނަށް އެބަ ލިބިގެން ދެއެވެ. މިއީ ވަރައްވެސް ހިތާމަ ހުރިކަމެކެވެ. މިފަދަ ކަންކަމަށް އިތުރު ސަމާލުކަމެއް ދޭން މިއަދު މިވަނީ ޖެހިފައެވެ. ވަގުތު ފާއިތުވުމުގެ ކުރިން ރައްކައުތެރިވުމަކީ މިކަމަށް އޮތް އެންމެ އެދެވޭ ހައްލެވެ. ދުއާއަކި އާއިލާތަކަށް އުފާ ފާގަތި ދުވަސްތަކެއް މިންވަރު ކޮށްދެއްވާ ތުއްތުކުދިންނަށް އެދެވޭ އަމާން މާހައުލެއް ލިބިގެން ދިއުމެވެ. އެކުދިންނަކީ މާދަމާ މި ގައުމުގެ ހުންގާނުގައި ހިފަން ތިބި 'ނޯޖަވާނުން'ނެވެ.


މުރަނގަ ފަތުން ލިބިދޭ ފައިދާތައް | Jazeera\tމުރަނގަ ފަތުން ލިބިދޭ ފައިދާތައް - Jazeera\nމުރަނގަ ފަތުން ލިބިދޭ ފައިދާތައް\nހުސައިން ނަޒީފް July 26, 2019 83 views0\nމުރަނގަ ފަތަކީ އޭގައި ހުންނަ ސިއްޙީ ފައިދާތަކުގެ ސަބަބުން އެކި ބޭނުންތަކަށް ބޭނުންކުރަމުން އަންނަތާ އެތައް ހާސް އަހަރުތަކެއް ވެފައިވާ އެއްޗެކެވެ. ދުޅަހެޔޮ އެންޓިއޮކްސިޑެންޓްތަކާއި ބައޯއެކްޓިވް ގަހުގެ ކޮމްޕައުންޑްތަކުން ފުރިގެންވާ މުރަނގަ ފަތުން ލިބިދޭ ބައެއް ފައިދާތައް ތިރީގައި މިވަނީ އެވެ.\n1. ގިނަ ނިއުޓްރިއެންޓްސް ހިމެނޭ\nމުރަނގަ ފަތް ގަހުގެ ގާތްގަނޑަކަށް ހުރިހާ ބަޔަކީވެސް އެކި ކަންކަމަށް ބޭނުންކުރާ ބައިތަކެކެވެ. އޭގެ ތެރެއިން މުރަނގަ ފަތަކީ ގިނަ ވިޓަމިންތަކާއި މިނަރަލްތައް އެކުލެވިގެންވާ އެއްޗެކެވެ. އެއް ޖޯޑު ތާޒާ، ކޮށާފައިވާ މުރަނގަ ފަތް (21 ގްރާމް)ގައި2ގްރާމް ޕްރޮޓީން އާއި، ދުވާލަކަށް ވިޓަމިން ބީ6 ބޭނުންވާ މިންވަރުގެ 19%، ވިޓަމިން ސީގެ 12%، އަޔަންގެ 11%، ރައިބޯފްލެވިން (ބީ2)ގެ 11% އަދި ވިޓަމިން އޭގެ 9% އާއި މެގްނީސިއަމްގެ 8% އެކުލެވިގެންވެއެވެ.\n2. ގިނަ އެންޓިއޮކްސިޑެންޓްސް ހިމެނޭ\nއެންޓިއޮކްސިޑެންޓްތަކަކީ ހަށިގަނޑު ފްރީ ރެޑިކަލްތަކުން ރައްކާތެރިކޮށްދޭ ކޮމްޕައުންޑްތަކެކެވެ. މާގިނައިން ހަށިގަނޑުގައި ފްރީ ރެޑިކަލް ހުރުމަކީ ހިތުގެ ބައްޔާއި ޓައިޕް2ޑައިބެޓީސްފަދަ ދާއިމީ ބަލިތަކަށް މަގުފަހިކޮށްދޭ ކަމެކެވެ.\nމުރަނގަ ފަތުގައި ގިނަ އަދަދެއްގެ މުހިންމު އެންޓިއޮކްސިޑެންޓްސް ހިމެނިގެންވާއިރު، އޭގެ ތެރޭގައި ވިޓަމިން ސީ އާއި ބީޓާ-ކެރޮޓީންގެ އިތުރުން ކުއާސެޓިން އާއި ކްލޮރޮޖީނިކް އެސިޑްވެސް ހިމެނެއެވެ. ކުއާސެޓިން އަކީ ބްލަޑް ޕްރެޝަރު ތިރިކޮށްދޭ އެންޓިއޮކްސިޑެންޓަކަށް ވާއިރު، ކްލޮރޮޖީނިކް އެސިޑަކީ ކެއުމަށްފަހު ލޭގައި ހަކުރު ހުންނަ މިންވަރު ކޮންޓްރޯލްކޮށްދޭ މާއްދާއެކެވެ.\nމީގެ އިތުރުން ތިން މަސް ދުވަސް ވަންދެން ދުވާލަކު 1.5 ސައިސަމުސާ (7 ގްރާމް) މުރަނގަ ފަތް ކުނޑި ކެއުމަކީ ލޭގައި ހުންނަ އެންޓިއޮކްސިޑެންޓްތަކުގެ މިންވަރު އިތުރުކޮށްދޭ ކަމެއް ކަމަށް އަންހެނުންގެ މައްޗަށް ކުރި ދިރާސާއަކުންވެސް ވަނީ ދައްކައިފަ އެވެ.\n3. ލޭގައި ހަކުރު ހުންނަ މިންވަރު ދަށްކޮށްދޭ\nހަކުރުމަތިވުމަކީ ވަރަށް ސީރިއަސް ސިއްޙީ މައްސަލައެކެވެ. އެއީ ހަކުރުބައްޔަށް މަގުފަހިކޮށްދޭ ކަމެކެވެ. މުރަނގަ ފަތަކީ ލޭގައި ހަކުރު ހުންނަ މިންވަރު ދަށްކޮށްދޭ އެއްޗެއް ކަމަށް ގިނަ ދިރާސާތަކަކުން ވަނީ ދައްކައިފަ އެވެ. އެހެންނަމަވެސް ގިނަ ހެކި ބިނާވެފައި ވަނީ ޖަނަވާރުންގެ މައްޗަށް ކުރި ދިރާސާތަކުންނެވެ. މިކަމާއި ގުޅޭގޮތުން އިންސާނުންގެ މައްޗަށް ހިންގާފައިވަނީ ވަރަށް މަދު ދިރާސާތަކެކެވެ.\nތިން މަސް ވަންދެން ދުވާލަކު 1.5 ސައިސަމުސާ (7 ގްރާމް) މުރަނގަ ފަތް ކުނޑި ކެއުމަކީ ބްލަޑް ޝުގާ އެވަރެޖުކޮށް 13.5% ދަށްކޮށްދޭ ކަމެއް ކަމަށް، އަންހެނުންގެ މައްޗަށް ކުރި ދިރާސާއަކުން ވަނީ ދައްކައިފަ އެވެ.\nމީގެ އިތުރުން ހަކުރުބަލި ޖެހިފައިވާ ހަ މީހެއްގެ މައްޗަށް ކުރި ދިރާސާއަކުން ދެއްކި ގޮތުގައި ކެއުމުގައި 50 ގްރާމް މުރަނގަ ފަތް ބޭނުންކުރުމަކީ ހަކުރުމައްޗަށްދާ މިންވަރު 21% ދަށްކޮށްދޭ ކަމެއް ކަމަށެވެ.\nސައިންސްވެރިން ޤަބޫލުކުރާ ގޮތުގައި މިގޮތަށް ވަނީ މުރަނގަ ފަތުގައި ހުންނަ އައިސޮތިއޮސައިނޭޓްސްގެ ސަބަބުން ކަމަށެވެ.\n4. އިންފްލެމޭޝަން ކުޑަކޮށްދޭ\nއިންފްލެމޭޝަން އަކީ ހަށިގަނޑުގެ ތަނެއް އިންފެކްޓްވުމުން ނުވަތަ އަނިޔާއެއް ލިބުމުން އަންނަ ޤުދުރަތީ ބަދަލެވެ. އެގޮތުން އެތަނެއް ދުޅަވެ ނުވަތަ ރަތްވުމަކީ އެކަށީގެންވާ ކަމެކެވެ. މާގިނަ ދުވަހު އިންފްލެމޭޝަން ރަނގަޅު ނުވެ ހުރުމަކީ ނުރައްކާތެރި ކަމެކެވެ. އެގޮތުން މާގިނަދުވަހު އިންފްލެމޭޝަން ހުރުމާއި، ދާއިމީ ސިއްޙީ މައްސަލަތައް ކަމުގައިވާ ހިތުގެ ބައްޔާއި ކެންސަރާއި ގުޅުންވާ ކަމަށްވެސް ވަނީ ހޯދައިފަ އެވެ.\nސައިންސްވެރިން ޤަބޫލުކުރާ ގޮތުގައި އައިސޮތިއޮސައިނޭޓްސް އަކީ މުރަނގަ ފަތުގައި ހުންނަ މައިގަނޑު އެންޓި-އިންފްލެމޭޓަރީ މާއްދާތައް ކަމުގައެވެ.\n5. ކޮލެސްޓްރޯލް ދަށްކޮށްދޭ\nކޮލެސްޓްރޯލް މަތިވުމަކީ ހިތުގެ ބަލި ޖެހޭ މައިގަނޑު އެއް ސަބަބެވެ. ގަސްތަކުން ލިބޭ ގިނަ ކާނާތަކަކީ ކޮލެސްޓްރޯލް ދަށްކޮށްދޭ އެއްޗެހި އެވެ. އޭގެ ތެރޭގައި ފްލެކްސް ސީޑްސް އާއި، އޯޓްސް އަދި އާމަންޑްގެ އިތުރުން މުރަނގަ ފަތްވެސް ހިމެނެއެވެ. އެގޮތުން މުރަނގަ ފަތުގެ ސަބަބުން ކޮލެސްޓްރޯލް ދަށްވާ ކަމަށް ގިނަ ދިރާސާތަކަކުން ވަނީ ދައްކައިފަ އެވެ.\n6. ވިހަ އާސީނިކް އިން ރައްކާތެރިކޮށްދޭ\nކާއެއްޗެއްސާއި ފެނުގައި އާސީނިކް ހުރުމަކީ ދުނިޔޭގެ ގިނަ ހިސާބުތަކުގައި ކުރިމަތިވެފައިވާ ވަރަށް ބޮޑު މައްސަލައެކެވެ. ބައެއް ބާވަތްތަކުގެ ހަނޑުލުގައި އާސިނިކް ހިމެނޭ މިންވަރު ވަކިން ޚާއްސަކޮށް ބޮޑެވެ. މާގިނަ ދުވަހު އާސީނިކް އަށް ހާމަވުމަކީ ސިއްޙީ މައްސަލަތައް ކުރިމަތިކުރުވާ ކަމެކެވެ.\nއެގޮތުން އާސީނިކް އަށް ހާމަވުމާއި ކެންސަރާއި ހިތުގެ ބައްޔާއިވެސް ގުޅުމެއްވާ ކަމަށް ދިރާސާތަކުން ވަނީ ދައްކައިފަ އެވެ.\nހަމަ އެހެންމެ މުރަނގަ ފަތުން އާސީނިކް ވިހައިން ރައްކާތެރިކޮށްދޭ ކަމަށްވެސް ގިނަ ދިރާސާތަކުން ވަނީ ހާމަވެފައެވެ.


Ufanvi kujjaku maruvi kamah ninmi dhe doctor in vazeefa in vaki kohfi\nއުފަންވި ކުއްޖަކު މަރުވި ކަމަށް ނިންމި ދެ ޑޮކްޓަރުން ވަޒީފާއިން ވަކި ކޮއްފި\nއިންޑިއާގެ ހޮސްޕިޓަލަކަށް އުފަންވި ކުއްޖަކު މަރުވެފައިވާ ކަމަށް ނިންމި ދެ ޑޮކްޓަރަކު ވަޒީފާއިން ވަކި ކޮއްފިއެވެ.\nތުއްތު ދަރިފުޅު މަރުނުވާ ކަން އެނގުނީ ކުއްޖާގެ އާއިލާއިން ކުއްޖާގެ މަރުގެ ކަންތައް ކުރިއަށްގެންދިއުމަށް ދަބަހަކަށް ލައިގެންދަނީކޮށް ކުއްޖާ ތެޅި ގަތުމުންނެވެ.\nމިމައްސަލަ ވަނީ އިންޑިއާގެ އެތެރޭގައި ވަރަށް ބޮޑަށް ހޫނުވެފައެވެ. އަދި އިންޑިއާގެ ނިއު ދިއްލީގެ ހެލްތު މިނިސްޓަރު ވަނީ އެ ހޮސްޕިޓަލުގެ ލައިސެންސް ކެންސަލް ކޮއްފާނެ ކަމުގެ އިންޒާރު ވެސް ދެއްވާފައެވެ.\nނިއު ދިއްލީގައި ހުންނަ މެކްސް ހެލްތު ކެއާ އިން މިކަމާ ގުޅިގެން ނެރުނު ބަޔާނެއްގައި ބުނެފައިވަނީ މި ހިތާމަ ވެރި ހާދިސާ ހިނގާފައިވަނީ ބުރާސްފަތި ދުވަހު ކަމަށެވެ. އެއީ ބަނޑަށް5މަސް ފުރުނުތާ ދުވަސް ނުފުރާ އެއްމާ ބަނޑު ދެކުދިން ވިއްސަން އުޅުމުގެ ތެރޭގައި ދިމާވި ކަމެއް ކަމުގައެވެ.\nފުރަތަމަ ކުއްޖާ ވިހެއި އިރު ދިރި އޮތެވެ. ނަމަވެސް އޭގެ އިރުކޮޅެއް ފަހުން އެކުއްޖާ ވަނީ މަރުވެފައި ކަމަށް ނިންމާފައެވެ. ދެވަނަ ކުއްޖާ ވިހެއި އިރުވެސް އޮތީ މަރުވެފައެވެ.\nއާއިލާގެ ފަރާތުން މިކުދިން ކަށުކަމާކެމީގެ ކަނކަން ކުރުމަށް ދަބަހަކަށް ލައިގެން ދަނިކޮށް ބޭގު ތެރެއިން އެއްޗެއް ތެޅޭހެން ހީވެގެން ބެލިއިރު ފުރަތަމަ ކުއްޖާ އޮތީ ދިރިއެވެ. އެ ކުއްޖާ ވަނީ ވަގުތުން ލައިފް ސަޕޯޓް އަށް ލާފައެވެ.\nހޮސްޕިޓަލުން ބުނެފައިވަނީ އެމީހުންދަނީ ކުއްޖާގެ މައިންބަފައިންނާ ބަރާބަރަށް ވާހަކަ ދައްކަމުން ކަމަށާއި އެ ކުއްޖާ އަށް ބޭނުންވާ ހުރިހާ ހިދުމަތެއްދަނީ ފުރިހަމައަށް ދަނީ ފޯރު ކޮއްދެމުން ކަމަށެވެ.\n،މި މައްސަލައިގެ ތެރެއަށް މިހާރު ވަނީ ފުލުހުން ވަދެފައެވެ. ކުއްޖާގެ ބައްޕަ އާޝިޝް ބުނެފައިވަނީ ޑޮކްޓަރުން ބުދަ ދުވަހު އެނާގެ އަންހެނުން ލޭ އަންނަމުންދާ ކަމަށް ބުނެ އޮޕަރޭޝަން ކުރުމަށް އެންގި ކަމަށެވެ. އަދި ކުއްޖާ އާއި މަންމަގެ ފުރާނަ ސަލާމަތް ކުރުމަށް އިތުރު ފައިސާ އަށް އެދުނު ކަމަށެވެ.\nދިއްލީ ޕޮލިހުން ބުނެފައިވަނީ އެފަރާތުން ހޮސްޕިޓަލްގެ ރިކޯޑްތައް ޗެކް ކުރަމުންދާ ކަމަށެވެ. އަދި ހޮސްޕިޓަލުގެ ތެރޭ ވީޑިއޯ ތައް ވެސް ބަލަމުން ދާ ކަމަށް އެފަރާތުން ވަނީ ބުނެފައެވެ..


“އިސްލާމް ދީނަކީ ދިވެހިރާއްޖޭގެ ޤާނޫނުގެ މައިގަނޑު މަޞްދަރެވެ” – Dhen.mv\n"އިސްލާމް ދީނަކީ ދިވެހިރާއްޖޭގެ ޤާނޫނުގެ މައިގަނޑު މަޞްދަރެވެ"\nޢަބްދުލްޢަޒީޒު ޖަމާލު އަބޫބަކުރު (މާޒީ) December 12, 2020 - 8:05 pm\nސުރުޚީގައި އެ ވަނީ އަޅުގަނޑުގެ އަމިއްލަ ޢިބާރާތެއް ނޫނެވެ. އެއީ ދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 10 ވަނަ މާއްދާގެ (ހ) ގެ ދެވަނަ ޖުމުލައެވެ. އެ މާއްދާގެ (ށ) ގައި ބަޔާންކޮށްފައި ވަނީ އިސްލާމްދީނުގެ އަޞްލަކާ ޚިލާފު އެއްވެސް ޤާނޫނެއް ނެހެދޭނެ ކަމަށެވެ. އެހެންވީމާ ދިވެހިރާއްޖޭގައި ހަދާ ކޮންމެ ޤާނޫނެއް ހެދުމުގައި އިސްލާމްދީނުގެ އަޞްލުތަކަށް ރިޢާޔަތް ކުރާން ޖެހޭނެކަން ޤާނޫނުއަސާސީއިން ވަރަށް ސާފުކޮށް އެ އޮތީ ފެންނާށެވެ. މި ނަޒަރުން ބަލާއިރު، ދިވެހިރާއްޖޭގެ ޤާނޫނު ހަދާ މަޖިލީހުގައި އެންމެ ބޮޑަށް ޒިކުރު ކުރާން ޖެހޭނީ ކީރިތި ޤުރުއާނެވެ. އެ މަޖިލީހުން ފާސްކުރާ ކޮންމެ ޤާނޫނެއްގައްޔާއި ފާސްކުރާ ކޮންމެ ފާސްކުރުމެއްގައި ޤުރުއާނަށް ރިޢާޔަތް ކުރާން ޖެހޭނެއެވެ. އަޅުގަނޑުމެން އަމިއްލައަށް ހަދައި، މިއަދު ތަންފީޒު ކުރަމުން މި ގެންދާ ޤާނޫނުއަސާސީއިން މި ވާހަކަ ވަރަށް ރީތިކޮށް ބުނެދެއެވެ.\nޤާނޫނުއަސާސީގައި ނެތް ނަމަވެސް އިސްލާމް ދީނުގެ މައިގަނޑު މަޞްދަރަކީ ކީރިތި ޤުރުއާންކަން ކޮންމެ މުސްލިމަކަށް އެނގޭން ޖެހެއެވެ. ވީމާ ޤުރުއާނުން ޙުއްޖަތް ޤާއިމުކުރުމަކީ ޤާނޫނުހަދާ މަޖިލީހުގައި ކުރުން ލާޒިމުކަމެއް ކަމާމެދަކު ޝައްކެއް ނެތެވެ.އިސްލާމީ މުޖުތަމަޢެއްގައި ނަމަ، އެއީ ކޮންމެހެން ޤާނޫނުއަސާސީގައި އެ ވާހަކަ އޮތީމާ ކުރާންޖެހޭ ކަމެއް ވެސް ނުމެ ނޫންމެއެވެ.\nއެހެން ނަޒަރަކުން ބަލާއިރު ވެސް ޤުރުއާނުގެ އާޔަތެއް ކިޔަވާއަޑު އިވިއްޖެ ކޮންމެ މީހަކު، އެ ކިޔެވުން ހުއްޓުވުމުގެ ބަދަލުގައި އެއަށް ކަނުލައި އެހުމަކީ ކޮންމެ މުސްލިމެއްގެ މައްޗަށް ވާޖިބު ކަމެކެވެ. މާތް ﷲ ވަޙީ ކުރައްވައިފައިވާ މި ދަންނަވާ އާޔަތުގައި އަމުރު ކުރައްވައިފައިވާ ފަދައިންނެވެ. "وَإِذَا قُرِئَ الْقُرْآنُ فَاسْتَمِعُوا لَهُ وَأَنصِتُوا لَعَلَّكُمْ تُرْحَمُونَ." ("އަދި قرآن ކިޔަވާހިނދު ތިޔަބައިމީހުން ހަނުތިބެ،އެއަށް ކަނުލައި އަހާށެވެ! (އެއީ) ތިޔަބައިމީހުންނަށް رحمةލެއްވުމަށްޓަކައެވެ.") (سورة الأعراف: 204). މި އާޔަތުގައި މި ވަނީ ކީރިތި ޤުރުއާން ކިޔަވާ އަޑު އިވުމުން އެއަށް ކަނުލައި އަޑުއަހާން ތިބޭން އަންގަވައިފައެވެ. އެއީ ކީއްވެގެންކަން ވެސް މި ވަނީ ބަޔާން ކޮށްދެއްވައިފައެވެ. އެއީ ﷲގެ ރަޙުމަތް އެ އަޑުއަހާ މީހުންނަށް ލިބުމަށް ޓަކައެވެ. އެކަމުގެ އުއްމީދުގައެވެ. އެހެންވީމާ ކީރިތި ޤުރުއާނަށް ކަނުލައި އަޑުއެހުމަކީ ކުރާން ވާޖިބު ކަމެއްކަމާ މެދަކު ޝައްކެއް ނެތެވެ. ވީމާ، ޤުރުއާން ކިޔަވާ އަޑު އިވޭ ހިނދު އެ އަޑު ކަނޑުވައިލާން މަސައްކަތް ކުރުމަކީ ޝައިޠާނީ ޢަމަލަކަށް ނުވެދާނީ ކިހިނެއްތޯއެވެ!\nއަޅުގަނޑު މި ވާހަކަ މިހާ ތަފްޞީލުކޮށް ދަންނަވައިލެވޭތޯ މި މަސައްކަތްކުރީ ރައްޔިތުންގެ މަޖިލީހުގެ މެންބަރަކު އޭނާ ދެއްކެވި ވާހަކަފުޅެއްގެ ޙުއްޖަތް ޤާއިމުކުރުމަށް ޓަކައި ކީރިތި ޤުރުއާނުން ހެކި ދެއްކެވުމުން އެ ގޮތަށް އާޔަތް ވިދާޅުވެގެން ނުވާނެކަމަށް މަޖިލީހުގެ ރިޔާސަތުން ޤާނޫނާ ޚިލާފަށް އެންގެވި އެންގެވުމާ މެދު ވީ އަޖާއިބެއްގެ ބޮޑުކަމުންނެވެ. އެ ގޮތަށް ކީރިތި ޤުރުއާނުގެ އާޔަތް ވިދާޅުނުވާން އެންގެވި ސަބަބެއްކަމަށް ދެއްކެވީ ވެސް ވަރަށް ތާކުންތާކު ނުޖެހޭ ބަހަނާއެކެވެ. ތިމަން މަނިކުފާނަށް ހިތްޕުޅުން ޤުރުއާން އެނގިވަޑައިނުގަންނަވާ ވާހަކައެވެ. މިއީ ވަރަށް ބޮޑު ހަލީސާއެކެވެ. ޖޯކެކެވެ. އެ މަޖިލީހުގައި މެންބަރަކު އިޓަލީބަހުން ވާހަކަ ދެއްކެވީމާ އެކަން ނުހުއްޓުވީ ރިޔާސަތަށް އިޓަލީ ބަސް އެނގިވަޑައިގަންނަވާތީތޯ ސުވާލު ނޫފެދޭތޯއެވެ! އަދި އުތުރުކަރައިގެ ބޮޑުވަޒީރު ރައްޔިތުންގެ މަޖިލީހުގައި ހިންދީ ބަހުގެ އެންމެ މަތީ ބަސްކޮށާރު ބޭނުން ކޮށްގެން ދިން ތަގުރީރު ނުހުއްޓުވީ ހިންދީ ބަސް އެންމެ މަތީ ފެންވަރަށް ރިޔާސަތަށް އެނގިވަޑައިގަންވާތީތޯ ވެސް ސުވާލު އުފެދޭ ނޫންތޯއެވެ! މި ކަންކަން ނުހުއްޓުވައި ޤުރުއާނުގެ އާޔަތް ކިޔުން ހުއްޓުވި އިރު، ކީރިތި ޤުރުއާނާއި އާޔަތުގެ މާނަ ބަލައިލެވޭ ގޮތަށް ހުންނަ އެޕްލިކޭޝަންތައް ވެސް ފޯނަށް އެޅުއްވިދާނެއެވެ. ނުވަތަ އަރިހުގައި ޤުރުއާން ތަރުޖަމާ ވެސް ބާއްވަވައިލެއްވިދާނެއެވެ. ވީމާ، އެ ދުވަހު މަޖިލީހުގައި ޤުރުއާނުގެ އާޔަތުން ދަލީލު ދެއްކެވުން ހުއްޓުވާން އެ ދުވަހު ރިޔާސަތުން ދެއްކެވި ބަހަނާއަކީ އެއްވެސް ބުރަދަނެއް ހުރި ބަހަނާއެއް ނޫނެވެ.\nޤުރުއާނުން ޙުއްޖަތް ޤާއިމުކުރައްވާން ރިޔާސަތަށް އެނގިވަޑައިނުގަތުމަކީ، އެކަން ކުރައްވާން އެނގިވަޑައިގަންނަވާ ބޭފުޅުން އެ ކަން ކުރެއްވުން މަނާ ކުރައްވާން އޮތް ޙުއްޖަތެއް ނޫނެވެ. އެއްވެސް މެންބަރަކު ޤުރުއާނުން ދައްކަވާ ޙުއްޖަތް ކަށަވަރު ކުރައްވާން ރިޔާސަތުން ބޭނުންފުޅު ނަމަ، އަދި ރިޔާސަތަށް ޤުރުއާނުގެ އާޔަތްތަކާއި މާނަ އެނގިވަޑައި ނުގަންނަވާ ނަމަ، ކުރީން ވެސް ދަންނަވައިލި ފަދައިން ރިޔާސަތުގައި އިންނަވާ ބޭފުޅެއްގެ އަރިހުގައި ކީރިތި ޤުރުއާނާއި އެ ޤުރުއާނުގެ ތަރުޖަމާގެ ކޮޕީއެއް ބޭއްވެވިދާނެއެވެ. ނުވަތަ އަތު ފޯނަށް އެޕްލިކޭޝަން ވެސް އެޅުއްވިދާނެ ނޫންތޯއެވެ! އަދި އެއްވެސް ބޭފުޅަކު ޤުރުއާނާ ޙަވާލާ ދެއްވައި އާޔަތެއް ވިދާޅުވާ ނަމަ، އެއީ ކޮން ސޫރަތެއްގެ ކޮން އާޔަތެއްކަން ވިދާޅުވާން އެންގެވިދާނެއެވެ. ދެން ރިޔާސަތުގައި އިންނަވާ ބޭފުޅެއްގެ އަރިހުގައި އޮންނަ މުޞްޙަފުން ނުވަތަ ޤުރުއާން ތަރުޖަމާއިން އެ އާޔަތެއް ބެއްލެވިދާނެތާއެވެ. އެހެންވީމާ ޤުރުއާނުގެ އާޔަތުން ދަލީލު ނުދައްކަވާން އެ ދެއްކެވި ބަހަނާއަކީ އެއްވެސް ބުރަދަނެއް ހުރި ވާހަކައެއް ނޫނެވެ. އަދި އެއީ ސީދާ ޤާނޫނާ ޚިލާފު އަމުރެކެވެ.\nހަގީގަތުގައި ރިޔާސަތުން ހިތްވަރުދެއްވާން ޖެހޭނީ މަޞްދަރުތަކަށް ރިޢާޔަތް ކުރައްވައި ހެކިދައްކަވައި ޙުއްޖަތް ޤާއިމުކުރުމުގެ މައްޗަށެވެ. އޮއްޓަރު ހުރި ސާބިތު ވާހަކަތަކަށް ޖާގަ ދިނުމަށެވެ. ކީރިތި ޤުރުއާނަކީ އިސްލާމް ދީނުގެ މައިގަނޑު މަޞްދަރުކަމަށާއި ޤާނޫނުއަސާސީ މައިގަނޑު މަޞްދަރަކީ އިސްލާމްދީންކަން މެންބަރުންނަށް ހަނދުމަފުޅު ކޮށްދެއްވާށެވެ. އަދި އިސްލާމްދީނުގެ އަޞްލުތަކާ ޚިލާފަށް ސަމާސާއަކަށް ނަމަވެސް ވާހަކަދެއްކުމުގެ ޖާގަ ނުދެއްވާށެވެ.\nއިސްލާމް ދީނުގެ މައިގަނޑު މަޞްދަރުން ދައްކާ ޙުއްޖަތަކީ އެއްވެސް މީހަކަށް އިންކާރު ކުރެވޭނެ އެއްޗެއް ނޫނެވެ. އަދި ޤާނޫނުއަސާސީގެ މައިގަނޑު މަޞްދަރަކީ އިސްލާމް ދީންކަމަށް ޤާނޫނުއަސާސީގައި ކަނޑައެޅިގެން ބަޔާންކޮށްފައި ވަނިކޮށް، ޤާނޫނު ހަދާ މަޖިލީހުގައި ކީރިތި ޤުރުއާނުން ޙުއްޖަތް ޤާއިމުކުރުން މަނާކުރުމުގެ ޤާނޫނީ އެއްވެސް ބާރެއް އިޚުތިޔާރެއް، ދައުލަތުގެ ހަމަ އެއްވެސް ބާރަކަށް ނޯންނާނެއެވެ. މި ބާރު ލިބިފައިވާ ފަރާތަކުން ޤާނޫނާ ޚިލާފަށް ޚުދުމުޚުތާރުކޮށް ކަންކަން ކުރުމަކީ މުޅީން އެހެން ކަމެކެވެ.\nއަޅުގަނޑުމެން ކޮންމެ މީހަކު ވެސް ގަބޫލުކުރާނެ ހަގީގަތަކީ ކަމެއް ސާބިތު ކުރުމަށް ޓަކައި ދައްކާން އޮންނާނެ އެންމެ ވަރުގަދަ ޙުއްޖަތަކީ އެ ކަމެއްގެ އެންމެ އަސާސީ މަޞްދަރުކަމެވެ. އާދޭހެވެ.ކޮންމެ ކަމެއް ވެސް އެންމެ ފަހުން ގޮސް ރައްދުވާނީ އޭގެ އަޞްލު މަޞްދަރަށެވެ. މަޞްދަރަކީ އެއްޗެއް އުފެދިގެން އަންނަ އަޞްލެވެ. މީހެއް، ނުވަތަ ތަނެއް ނުވަތަ އެއްޗެއް ނިސްބަތްވާ ނުވަތަ ފެށުމުގެ އަޞްލެވެ. ފެށޭ ހިސާބެވެ.\nއަޅުގަނޑުމެންނަށް ކޮންމެ މަޢުލޫމާތެއް ވެސް ލިބޭނީ ކޮންމެ ވެސް މަޞްދަރަކުންނެވެ. އެންމެ އިތުބާތު ހުރި މަޞްދަރަކީ އޭގެ އަސާސީ މަޞްދަރެވެ. އެހެނީ އެއީ އެކަން ފެށިގެން އައި ހިސާބެވެ. ސާނަވީ މަޞްދަރަކަށް ވާތީ އަސާސީ މަޞްދަރުން މަޢުލޫމާތު ހޯދައިގެން އެހެން މީހަކުން އުފައްދައިފައިވާ އުފެއްދުމެކެވެ. ވީމާ ސާނަވީ މަޞްދަރަށްވުރެ އަސާސީ މަޞްދަރުގެ އިތުބާރާއި މުހިއްމުކަން ބޮޑެވެ. ވީމާ ޙުއްޖަތެއް ޤާއިމު ކުރުމަށްޓަކައި މަޞްދަރަށް ރުޖޫޢަވާންޖެހެއެވެ.\nޤާނޫނުއަސާސީގެ މަޞްދަރަކީ އިސްލާމް ދީންކަމަށް ވެފައި އިސްލާމްދީނުގެ މައިގަނޑު މަޞްދަރަކީ ކީރިތި ޤުރުއާންކަމަށް ވާއިރު، އެ މަޖިލީހުގައި ޤާނޫނުތައް ހަދާން ދާއްކާ ވާހަކަތަކުގައްޔާއި، އެކި ކަންކަމާމެދު ޙުއްޖަތް ޤާއިމުކުރުމަށްޓަކައި ޤުރުއާނަށް ރިޢާޔަތް ކުރާންޖެހޭނެއެވެ. އިސްލާމީ ޝަރީޢަތާ ޚިލާފު ވާހަކައެއް ނުދެއްކުމަށް ޓަކައެވެ. އެ މަޖިލީހުގައި މެންބަރުންނަށް ވާހަކަދައްކައި ޚިޔާލު ފާޅުކުރުމުގެ ހުއްދަ އޮންނަނީ ވެސް އިސްލާމް ދީނުގެ އަޞްލަކާ ޚިލާފު ނުވާ ގޮތުގެ މަތީންނެވެ. ނަމަވެސް ދޮގުހެދުން ފަދަ އިސްލާމްދީނުގެ އަޞްލުތަކާ ޚިލާފު ވާހަކަދެއްކުމަކީ އެ މަޖިލީހުގައި އާދައިގެ ކަމެކެވެ. ނަމަވެސް މި ކަންކަން މަނާކުރި ތަނެއް އަޅުގަނޑެއް ނުދެކެވެ. އަޅުގަނޑު މި ކަމާ ބެހޭ ގޮތުން ވާހަކަ ދައްކައިލުމުން މަޖިލީހުގެ ރިޔާސަތު ބެލެހެއްޓެވި ބައެއް ބޭފުޅުން ދެއްވި ޖަވާބުން އެނގުނީ، އިސްލާމް ދީނުގެ އަޞްލަކާ ޚިލާފުވުން ކަމަށް އެ ބޭފުޅުން މާނަކުރައްވަނީ ހަމައެކަނި އިސްލާމީ މަޞްދަރުތަކަށް އިންކާރުކޮށްފި ނަމަ ކަމެވެ. ނަމަވެސް އިސްލާމް ދީނާ ޚިލާފު ވާހަކަދެއްކުމާއި އިސްލާމް ދީނަށް އިންކާރުކުރުމާ މިއީ ތަފާތު ދެ ދަރަޖައެއްގެ ދެ ފާފައެކެވެ. ދޮގުހެދުމާއި ޤަޛުފުކުރުމާއި މީހުންނަށް ނުބައި ލަޤަބުތަކުން ގޮވުން ފަދަ ކަންކަމަކީ، އިސްލާމްދީނުގެ އަޞްލުތަކާ ޚިލާފުކަމެއް ނޫންކަމަކަށް ނެހެދޭނެއެވެ. ރައްޔިތުންގެ މަޖިލީހުގެ ޤަވާއިދުގައި އެއީ މަނާކަމެކެވެ. ނަމަވެސް ބާރު ލިބިފައިވާ ފަރާތުން ދީނުގެ އެ އަސާސް ނިހިފެހެއްޓުމަކީ އެހެން ކަމެކެވެ.\nމި ގޮތުގެ މަތީން ޤުރުއާނުން ޙުއްޖަތް ދެއްކުމަށް ޓަކައި ދިވެހި އިސްލާމީ މި ދިވެހިރާއްޖޭގެ ޤާނޫނު ހަދާ މަޖިލީހުގައި ޤުރުއާނުގެ އާޔަތެއް ކިޔަވާ ހިނދު އެ ކިޔެވުން ހުއްޓުވުމަކީ، އިސްލާމީ ނަޒަރަކުން ނުވަތަ ޤާނޫނީ ގޮތުން ކުރެވޭނެ ކަމެއް ނޫނެވެ. މި ފަދަ ކޮންމެ ޢަމަލަކީ ޤާނޫނާ ޚިލާފު ޢަމަލެކެވެ. އެއީ ޝައިޠާނީ ޢަމަލެކެވެ. ވީމާ، އިސްލާމީ ޤައުމެއްގައި، އަދި ވަކީން ޚާއްޞަކޮށް ޤާނޫނުއަސާސީގެ މައިގަނޑު މަޞްދަރަކީ އިސްލާމް ދީންކަމަށް ޤާނޫނުއަސާސީގައި ބަޔާންކޮށްފައި އޮންނަ ޤައުމެއްގައި، އިސްލާމް ދީނުގެ މައިގަނޑު މަޞްދަރުން ދަލީލު ނެގުމުގެ ދޮރު ބަންދުކުރުމަކީ ޤާނޫނާ ޚިލާފު ކަމެކެވެ. ޚުދުމުޚުތާރު ބާރަކުން އެކަން ކުރިޔަސް އެއީ ޤާނޫނީ ބުރަދަނެއް ހުރި ޢަމަލެއް ނޫނެވެ. އެއީ ވަރަށް ނުރައްކާތެރި ކަމެއްގެ ފެށުމެކެވެ. އެއީ ޢަލްމާނިއްޔަތާ ދިމާއަށް ރާއްޖެ ވަރަށް ބާރަށް ދަތުރުކުރާކަމުގެ ބިރުވެރި ސިގުނަލެކެވެ.\nފޭކު ކަރަންޓީނު ލިޔުމެއް ހުށަހެޅި މަޖިލިސް މުވައްޒަފަކު 10 ދުވަހަށް ސަސްޕެންޑު ކޮށްފި\nމަޖިލިހުގެ ޓިކްޓޮކް އެކައުންޓު ވެރިފައި ކޮށްފި\nއަންހެނެއް ދިރިއުޅެމުން ދިޔަ ގެއަކުން ގިނަ އަދަދެއްގެ ފައިދިގު މަކުނުތަކެއް ފެންނަ ވީޑިއޯއެއް!\nމީހެއްގެ ކަރަށް ތޫނު އެއްޗަކުން ހަމަލާދިން ކަމަށް އިއުތިރާފުވި މީހަކު 10 އަހަރަށް ޖަލަށް\nބުހުތާން ދޮގު، އައްޑޫގަ ހިންދޫ ފައްޅިއެއް ނެތް: އިބްރާހިމް ދީދީ\nރައީސް ޔާމީން މިނިވަން ކުރަން އަވަށްޓެރި ޤައުމުތަކުގެ އެހީއަށް އެދިއްޖެ\nމި މަހު ސާވިސް ޗާޖު އެންމެ ގިނައިން ދިން 10 ރިސޯޓަކީ މިއީ!


ސ. ހިތަދޫ މިސްކިތު މުދިމު/އިމާމު/އިސްއިމާމު މަޤާމަށް މީހަކު ހޯދުން\nJ-288893، J-288892 ، J-288891،J-288890\nއައްޑޫސިޓީ ކައުންސިލް އިދާރާ / ސ. ހިތަދޫ މިސްކިތް\nމަޤާމުތަކަށް އެދި ހުށަހަޅަންޖެހޭ ތަކެތި ހުށަހަޅާނީ 2019 ޖުލައި 29 ވާ ހޯމަ ދުވަހުގެ 12:00 ގެ ކުރިން ސ. ހިތަދޫ އަވަށު އޮފީހަށެވެ. ވަޒީފާއަށް އެދޭ ފޯމާއި ލިޔުންތައް އީމެއިލް [email protected] މެދުވެރިކޮށްވެސް އަދި ފެކްސް 6885002 މެދުވެރިކޮށްވެސް ބަލައި ގަނެވޭނެއެވެ. އަދި އިޢުލާނުގެ ސުންގަޑި ހަމަވުމުގެ ކުރިން ސަރުކާރުން އަލަށް ބަންދު ދުވަހެއް ކަނޑައަޅައިފިނަމަ، އެ ކަނޑައަޅާ ދުވަހުގެ އަދަދަށް ވަޒީފާއަށް އެދޭ ފޯމު ބަލައިގަނެވޭނެއެވެ.\nމި މަޤާމަށް މީހަކު ހޮވުމަށް ބޭއްވޭ އިންޓަވިއުއާއި އިމްތިހާނު އޮންނާނީ، 2019 އޮގަސްޓް 01 އާއި 2019 އޮގަސްޓް 08 އާ ދެމެދު، އައްޑޫސިޓީ ކައުންސިލް އިދާރާ ނުވަތަ ސ. ހިތަދޫ އަވަށު އޮފީހުގައެވެ. ވުމާއެކު، މި މަޤާމަށް ކުރިމަތިލާ ފަރާތްތަކުން، އެ ތާރީޚުތަކުގައި އިންޓަވިއުއާއި އިމްތިޙާނަށް ޙާޟިރުވުމަށް ތައްޔާރުވެގެން ތިބުން އެދެމެވެ.


Dhen raajjey ge Raees kan kuraakah beynumeh noon: Raees Nasheed\nދެން ރާއްޖޭގެ ރައީސްކަން ކުރާކަށް ބޭނުމެއްނޫން: ރައީސް ނަޝީދު\n16 ސެޕްޓެމްބަރ 2020 - 11:41:56\nރާއްޖޭގެ ރައީސުލްޖުމްހޫރިއްޔާގެ މަގާމަށް ދެން އައުމަށް ބޭނުންނުވާކަމަށް މޯލްޑިވިއަން ޑިމޮކްރަޓިކް ޕާޓީ (އެމްޑީޕީ)ގެ ރައީސް އަދި ކުރީގެ ރައީސް މުހައްމަދު ނަޝީދު ވިދާޅުވެއްޖެ އެވެ.\nއެމްޑީޕީގެ "ޚަބަރުސިޓީ"ގެ ހަވަނަ އަދަދަށް ލިޔުއްވާފައިވާ ލިޔުމުގައި ރައީސް ނަޝީދު ވަނީ އިކޮނޮމިކް މިނިސްޓަރު ފައްޔާޒް އިސްމާއިލާއި ގުޅޭގޮތުން އެމަނިކުފާނު މިހާރު ކުރައްވަމުން އަންނަ މަސައްކަތާއި ގުޅޭގޮތުން ލިޔުއްވާފައެވެ.\n"އެމްޑީޕީގެ މެންބަރުން ވަކާލާތު ކުރާ ދެކަމެއް އޮވެއެވެ. އަނިޔާއާއި ވައްކަމާ ދެކޮޅަށް މަސައްކަތް ކުރުމެވެ." ރައީސް ނަޝީދު ލިޔުއްވާފައިވެ އެވެ.\nރައީސް އިބްރާހިމް މުހައްމަދު ސޯލިހްގެ ސަރުކާރަށް ފުރިހަމައަށް ތާއީދު ކުރާކަމަށް ރައީސް ނަޝީދު ލިޔުއްވާފައިވެ އެވެ. އަދި ރައީސް ސޯލިހްގެ ސަރުކާރަށް ކުޑަވެސް ހީނަރުކަމެއް އައުމަށް ނޭދޭކަމަށް ވެސް ރައީސް ނަޝީދު ވިދާޅުވި އެވެ.\n"އަޅުގަނޑު ދެކޭގޮތުގައި، މި ޕާޓީ އަޅުގަނޑަށް ދީފައިވާ އެންމެ ބޮޑު މަގާމަކީ، އަލުގަނޑަށް ފެންނަގޮތަކަށް ވާހަކަ ދެއްކުމުގެ ފުރުސަތެވެ."\nމީގެ އިތުރުން ރައީސް ނަޝީދު ވިދާޅުވީ ރައީސް ސޯލިހްގެ ވަޒީރަކާ ގުޅޭގޮތުން ނުރުހުން ފާޅުކުރުމަކީ ފަސޭހަކަމެއް ނޫންކަމަށެވެ. އަދި އެކަން ރައީސް އަށްވެސް އެނގިވަޑައިގަންނަވާނެ ކަމަށް ވިދާޅުވެފައިވެ އެވެ. އަދި ރާއްޖޭގެ ރައީސްކަން ދެން ބޭނުން ނުވާކަމަށް ވެސް ވިދާޅުވި އެވެ.\n"އަޅުގަނޑު ކަށަވަރު ކޮށްދެމެވެ. އަޅުގަނޑު ރައީސްގެ މިނިސްޓަރަކާ ގުޅޭގޮތުން ނުރުހުން ފާޅުކުރަނީ އަޅުގަނޑުގެ ވެރިކަމުގެ އިތުރު އުންމީދަކާއި އެކުއެއް ނޫނެވެ. އަޅުގަނޑަކު ދެނަކު ރާއްޖޭގެ ރައީސް ކަމެއް ކުރުމަކަށް ނުއެދެމެވެ."\nރައީސް ނަޝީދު ވިދާޅުވީ އެމަނިކުފާނު ބޭނުންފުޅުވަނީ އެމްޑީޕީން ރާއްޖޭގެ ރައްޔިތުންނަށް ހެޔޮގޮތުގައި ވެރިކަން ކޮށްދިނުމަށްކަމަށެވެ.\nމީގެ އިތުރުން ރައީސް ނަޝީދު ވިދާޅުވީ އެމަނިކުފާނު ކުރައްވާ މަސައްކަތަކީ ސަރުކާރު ނިކަމެތި ކުރުމަށް ކުރާ ކަމެއްގެ ގޮތުގައި ބައެއް ފަރާތްތަކުން ދެކޭކަމަށެވެ. އަދި އެއީ ވަރަށް ބޮޑު އޮޅުމެއް ކަމަށް ވިދާޅުވެފައިވެއެވެ.\n"އެހެންނަމަވެސް މިއީ އަދި ފަހުގެ ވާހަކައެކެވެ. މިއަދު އަޅުގަނޑު މިފާހަގަކުރާ ކޮރަޕްޝަންގެ ވާހަކައަކީ ބަރުލަމާނީ ނިޒާމަކަށް ބަދަލުކުރުމާ ގުޅުންހުރި ވާހަކައެއް ނޫނެވެ. އަޅުގަނޑު ބޮޑުވަޒީރަކަށް ވާން އެދޭނަމަ އެވާހަކަ އަޅުގަނޑު ދަންނަވާނަމެވެ." ރައީސް ނަޝީދު ލިޔުއްވާފައިވެ އެވެ.\nމީގެ އިތުރުން ރައީސް ނަޝީދު ވިދާޅުވީ، އެމްޑީޕީއަށް ކާމިޔާބު ވާނީ އަމާޒު ނުގެއްލި ކުރިއަށްގޮސްގެން ކަމަށެވެ. އަދި ކޮންމެ ދިވެއްސަކަށްވެސް ހަމަ އިސްކޮޅަށް ތެދުވެވޭވަރުކުރުމަކީ އެމްޑީޕީގެ އަމާޒުކަމަށް ވިދާޅުވެފައިވެ އެވެ.\nއެމްޑީޕީރައީސް ނަޝީދުރައީސް ޞާލިޙްމިނިސްޓަރު ފައްޔާޒު


Internet ge hidhumathah massala dhimaavanee DDoS hamalaathakegge sababun: Dhiraagu | Mihaaru\nދިރާގުގެ ހެޑް އޮފީސް: ދިރާގުން ދޭ މޮބައިލް ޑޭޓާ އަދި ބްރޯޑްބޭންޑް އިންޓަނެޓުގެ ހިދުމަތް ބައެއް ވަގުތުތަކުގައި މެދުކެނޑުމާއި ސްޕީޑް ދަށްވުން ފަދަ ކަންކަން މި ދުވަސްވަރު ވަނީ އާންމުވެފައި.-- ފައިލް ފޮޓޯ: މިހާރު\nއިންޓަނެޓުގެ ހިދުމަތަށް މައްސަލަ ދިމާވަނީ ޑީޑޮސް ހަމަލާތަކެއްގެ ސަބަބުން: ދިރާގު\n11 ޖެނުއަރީ 2017 - 12:44 13 comments\nއިންޓަނެޓުގެ ހިދުމަތަށް މި ދުވަސްވަރު އަނެއްކާ ވެސް ބުރޫއަރާފައި ވަނީ ޑީޑޮސް ހަމަލާތަކެއްގެ ސަބަބުން ކަމަށް ދިރާގުން މިއަދު ބުނެފި އެވެ.\nމުވާސަލާތީ ހިދުމަތް ފޯރުކޮށްދޭ ރާއްޖޭގެ އެންމެ ބޮޑު ކުންފުނި ކަމަށްވާ ދިރާގުން ދޭ މޮބައިލް ޑޭޓާ އަދި ބްރޯޑްބޭންޑް އިންޓަނެޓުގެ ހިދުމަތް ބައެއް ވަގުތުތަކުގައި މެދުކެނޑުމާއި ސްޕީޑް ދަށްވުން ފަދަ ކަންކަން މި ދުވަސްވަރު ވަނީ އާންމުވެފަ އެވެ.\nއެކަމާ ގުޅޭ ގޮތުން ދިރާގުން ސޯޝަލް މީޑިއާގައި މިއަދު ކުރި ޕޯސްޓެއްގައި ބުނި ގޮތުގައި މިހާރު ކުރިމަތިވެފައިވާ މައްސަލަ ހައްލުކޮށް، ޑީޑޮސް ހަމަލާތަކުން ރައްކާތެރިވުމަށް އިތުރަށް އަޅަންޖެހޭ ފިޔަވަޅުތައް އެ ކުންފުނިން އަންނަނީ އަޅަމުންނެވެ. ނަަމަވެސް، އިންޓަނެޓް މެދުވެރިކޮށް ދޭ ހިދުމަތްތައް ބޭނުންކުރުމުގައި މި ދުވަސްވަރު ދަތިތަކާ ކުރިމަތިލާން ޖެހިދާނެ ކަމަށް އެ ކުންފުނިން ބުންޏެވެ.\nދިރާގުގެ އިތުރުން، ރާއްޖޭގައި މުވާސަލާތީ ހިދުމަތް ފޯރުކޮށްދޭ ދެވަނަ ކުންފުނި ކަމަށްވާ އުރީދޫން ވެސް ވަނީ އެ ކުންފުނިން ދޭ އިންޓަނެޓުގެ ހިދުމަތްތަކަށް ޑީޑޮސް ހަމަލާތަކުގެ ސަބަބުން ބުރޫއަރާފައިވާ ކަމަށް މިދިޔަ ހޯމަ ދުވަހު ބުނެފަ އެވެ. އުރީދޫން ވެސް ބުނީ އެ މައްސަލަ ހައްލުކުރުމަށް އެ ކުންފުނީގެ ފަންނީ މުވައްޒަފުން މަސައްކަތް ކުރަމުން އަންނަ ކަމަށެވެ.\nޑީޑޮސް ހަމަލާތަކެއްގެ ސަބަބުން ދިރާގާއި އުރީދޫން ފޯރުކޮށްދޭ އިންޓަނެޓުގެ ހިދުމަތަށް މިދިޔަ ނޮވެމްބަރު މަހު ވެސް ބުރޫ އެރި އެވެ. އެ ގޮތުން، އޭޑީއެސްއެލް އަދި މޮބައިލް އިންޓަނެޓް ދޭތެރެ ދޭތެރެއިން މެދުކެނޑުމާއި ސްޕީޑް ވަަރަށް ބޮޑަށް ދަށްވުން ފަދަ ކަންކަން އޭރު ވެސް ކުރިމަތިވި އެވެ.\nޑިސްޓްރިބިއުޓެޑް ޑިނަޔަލް އޮފް ސާވިސް (ޑީޑޮސް) އަކީ މުވާސަލާތީ ހިދުމަތަކަށް އަމާޒުކޮށް، ވައިރަހެއް ނުވަތަ އެ ފަދަ އެހެން ވެސް ވަސީލަތެއް މެދުވެރިކޮށް، މެދުކެނޑުމެއް ނެތި ދޭ ހަމަލާތަކެކެވެ. މި ފަދަ ހަމަލާތަކުގެ ސަބަބުން ހިދުމަތް މެދުކެނޑި، ވެބްސައިޓުތަކަށް ނުވަދެވުން ފަދަ މައްސަލަތައް ކުރިމަތިވެ އެވެ.\nއިތުރު ލިޔުންތައް ދިރާގު ދިރާގު އިންޓަނެޓް އުރީދޫ އިންޓަނެޓް


vnews - Midhiya aharu dengue hun report kohfaivaa minvaru ithuru: HPA\nމިދިޔަ އަހަރު ޑެންގީ ހުން ރިޕޯޓު ކޮށްފައިވާ މިންވަރު އިތުރު: އެޗްޕީއޭ\nޑެންގީ ފަތުރާ އީޑީސް މަދިރި--\nޑެންގީ ހުން ރިޕޯޓްކުރި މިންވަރު 2015 ވަނަ އަހަރަށް އަށް ވުރެ މިދިޔަ އަހަރު އިތުރުވެފައިވާ ކަމަށް ހެލްތް ޕްރޮޓެކްޝަން އެޖެންސީ (އެޗްޕީއޭ) އިން ބުނެފި އެވެ.\nއެޗްޕީއޭއިން ބުނީ 2015 ވަނަ އަހަރު ޑެންގީ ހުން ޖެހިގެން 1890 މައްސަލަ ރިޕޯޓު ކޮށްފައިވާއިރު މިދިޔަ އަހަރު ރިޕޯޓުކޮށްފައިވަނީ 1942 މައްސަލަ ކަމަށެވެ.\nއެޗްޕީއޭއިން ބުނީ 2015 ވަނަ އަހަރު ފުރަތަމަ ހަމަސް ދުވަހު ރިޕޯޓުކޮށްފައިވަނީ 452 މައްސަލަ ކަމަށާއި، މިދިޔަ އަހަރުގެ ފުރަތަމަ ހަމަސް ދުވަހު ރިޕޯޓު ކޮށްފައިވަނީ 1164 މައްސަލަ ކަމަށެވެ. އަދި މިއަހަރު މިހާތަނަށް 22 މައްސަލަ އެއް ރިޕޯޓުކޮށްފައިވާ ކަމަށްވެސް އެޗްޕީއޭއިން ބުންޏެވެ.\nއެޗްޕީއޭއިން ބުނީ 2015 ވަނަ އަހަރު ޑެންގީ ހުން އެންމެ ގިނައިން ރިޕޯޓް ކޮށްފައިވަނީ ލ. އަތޮޅުން ކަމަށާއި މިދިޔަ އަހަރު ޑެންގީ ހުން އެންމެ ގިނައިން ރިޕޯޓް ކޮށްފައިވަނީ އދ. އަތޮޅުން ކަމަށެވެ.\nއެޗްޕީއޭއިން ބުނީ 2015 ވަނަ އަހަރަށް ވުރެ 2016 ވަނަ އަހަރު ޑެންގީ ހުން ޖެހިގެން ރިޕޯޓުކުރި މިންވަރު އިތުރުވުމާއި ގުޅިގެން މިއަހަރު މިއަދަދު ދަށް ކުރުމަށް ހާއްސަ ސަމާލުކަމެއްދީގެން އިތުރަށް މަސައްކަތްކުރާނެ ކަމަށެވެ. ހުން ކޮންޓްރޯލް ކުރުމަށް އާންމުންނާއި ގުޅިގެން ވަރަށް ގިނަ މަސައްކަތްތަކެއް މާލެއާއި އަތޮޅުތެރޭގައި މިހާރު ވެސް ކުރިއަށްދާ ކަމަށާއި ދާދި އަވަހަށް ބޮޑު ކެމްޕޭނެ ފަށާނެ ކަމަށްވެސް ބުންޏެވެ.\nއެޗްޕީއޭއިން ބުނީ ޑެންގީ ހުން ކޮންޓުރޯލް ކުރުމުގައި އާންމުންގެ ހިއްސާވެސް ވަރަށް ބޮޑު ކަމަށާއި، އާންމުން ވެސް މިކަމަށް ހާއްސަ ސަމާލުކަމެއް ދީގެން ނޫނީ ޑެންގީހުން ކޮންޓްރޯލް ނުވާނެ ކަމަށެވެ. މަދިރި އާލާވާ ތަންތަން ނައްލުމާއި ރައްކާތެރިކަމުގެ ފިޔަވަޅު އެޅުމަކީ ފަރުދީ ޒިންމާއެއް ކަމަށްވެސް އެޗްޕީއޭ އިން ބުނެ އެވެ.\nޑެންގީ ހުން ފެތުރޭ މިންވަރު ކޮންމެ ހަތަރު އަހަރަކުން ނުވަތަ ފަސް އަހަރަކުން އިތުރުވެގެންދާއިރު، މިދިޔަ ދެއަހަރަކީ ޑެންގީ ހުން ފެތުރޭ މިންވަރު އިތުރުވެދާނެ އަހަރެއްގެ ގޮތުގައި އެޗްޕީއޭ އިން ވަނީ ކުރިންވެސް ލަފާކޮށްފަ އެވެ.\nޑެންގީ ހުން ފެތުރުން ކޮންޓްރޯލް ކުރުމަށްޓަކައި މަދިރި އާލާވާ ގޮތަށް ގެއާއި ގޯތިތެރޭގައި އެއްވެސް ކަމެއް ނުކުރަން ކަމާއި ބެހޭ މުއައްސަސާތަކުން ގެންދަނީ ތަކުރާރުކޮށް އިލްތިމާސްކުރަމުންނެވެ.


SunOnline: Column: Sarukaarun badhalu dhevey goi saafu nuvery\nއ 09 Oct 2019, 16:13\nހޭންވޭރު އަބަދަށްފެހި މަގުގައި ހުރި ކެމިކަލް ގުދަނެއްގައި ރޯވެ ހިނގި އަލިފާނުގެ ހާދިސާއާ ގުޅިގެން ނައިބްރައީސް މިއަދު އެ އަލިފާނު ހާދިސާ ހިނގި ސަރަހައްދަށް ވަޑައިގެން އެތަނުގެ ހާލަތު ބައްލަވައި ލެއްވުން: އެފަދަ ހާދިސާތައް ތަކުރާރު ނުވާނެ ގޮތަށް ފިޔަވަޅުތައް އެޅުމަށް އިރުޝާދު ދެއްވި -- ސަން ފޮޓޯ/ އަހުމަދު އަވްޝަން އިލްޔާސް\nއަޅުގަނޑު ފަށައިގަންނަމުން ވެސް އެދެން ޖެހެނީ މަޢާފަށެވެ. މި މައްސަލަ އަޅުގަނޑު މި ނަގަނީ ކަން އޮތް ގޮތް އޮޅުން ފިލުވުމުގެ ނިޔަތު ގައެވެ. އެއްގޮތަކަށް ވެސް ބަޔަކަށް ލިބެން އޮތް އެއްޗެއް ނުވަތަ ލިބެމުންދާ އެއްޗަކުން މަޙްރޫމް ކުރުވުމުގެ ނިޔަތުގައެއް ނޫނެވެ. ތެދުފުޅެކެވެ. ކަން އޮތް ގޮތް އެންމެ ރަނގަޅަށް ސާފުވާނީ ސަރުކާރުގެ ކަމާ ބެހޭ އޮފީހާ ސުވާލު ކުރުމުންނެވެ. ކަމާ ބެހޭ އޮފީހަކީ ކޮބައިކަން ސާފު ކުރަން ވެސް އުނދަގުލެވެ. ގިނަ އޮފީސްތަކުން މަޢުލޫމާތު ހޯދަން ފޯނު ކުރުމުންވާ ގޮތް މި ކަމުގައި ތަޖުރިބާ ލިބިފައިވާ ފަރާތްތަކަށް އެނގޭނެ އެވެ. އަދި މި ބާވަތުގެ ކަންތަކުގައި ޖަވާބު ދެވޭނެ ފެންވަރުގެ މީހަކު ހޯދުމަކީ ވެސް ކުޑަ ކަމަކަށް ނުވާނެ އެވެ. އަޅުގަނޑުގެ މައިގަނޑު ބޭނުމަކީ، ފަރުދުންނަށް ލިބޭ ގެއްލުމަށް ސަރުކާރުން ބަދަލު ލިބުން ހައްޤު ވަނީ ކިހާ ހިސާބަކުންތޯ ހޯދުމެވެ. ބަދަލު ދެވޭ ގޮތެވެ. ބަދަލު ލިބޭ ގޮތެވެ. މިންގަނޑެވެ. ކުރީގެ ޒަމާނުގައި ވެސް ސަރުކާރުގެ ޚަރަދުތައް ކުރެވޭނީ ރައްޔިތުންގެ ފައިސާ އިން ނެވެ. ގޮއިފާލައްބަ އާއި ވަރުވާ އަށް ލިބޭ ފައިސާ އިންނާއި ތަފާތު ފީތަކުން ލިބޭ ފައިސާ އިންނެވެ. އެ ޒަމާނުގެ ވިސްނުމާއި މިހާރުގެ ވިސްނުމާއި، އެ ޒަމާނުގެ ޙާލަތާއި، މިހާރުގެ ޙާލަތާއި ވަރަށް ތަފާތެވެ. ކުރީގެ ޒަމާނުގައި ވިސްނުން އޮންނަނީ ސަރުކާރުގެ ފައިސާ އަށް ވީމާ ކޮންމެ ގޮތަކަށް ޚަރަދު ކުރެވުނަސް އެންމެ ރަނގަޅު ވާނެ ކަމަށެވެ. ސަރުކާރުން ވެސް ޚަރަދު ކުރަނީ ރައްޔިތުންގެ ފައިސާ އިން ކަން، އެ ޒަމާނުގައި ގިނަ މީހުން ނުވިސްނަ އެވެ. މިހެންވުމުގެ ސަބަބުން އެއިރުގައި އަތްމަތީ ބަހެއްގެ ގޮތުގައި ގެންގުޅޭ ހިންދީ ބަހުގެ ޖުމްލަ އެއް ވެސް އޮވެ އެވެ. "ސަރުކާރު ކާ މާލް ހޭ ، ދެރިޔާ މޭ ޑާލްދޯ" އެވެ. (ސަރުކާރު ގެ މުދަލެވެ. ކޯރަށް އަޅާލާށެވެ.) މިޒަމާނުގައި ހުރިހާ މީހުން ވެސް ދެކޭ ގޮތުގައި އަދި ޤަބޫލު ކުރާ ގޮތުގައި ސަރުކާރުން ކިތަންމެ ކުޑަ ހޭދަ އެެއް ކުރިޔަސް އެ ހޭދައެއް ކުރަނީ ރައްޔިތުންގެ ފައިސާ އިންނެވެ. ސަރުކާރުގެ މުދަލަކީ ރައްޔިތުންގެ މުދަލެވެ.\nދޭދޭ މީހުން އަމިއްލަ އަށް ކުރާ މުއާމަލާތެއްގެ ސަބަބުން ލިބޭ ގެއްލުމަށް ސަރުކާރުން މާލީ ޒިއްމާ އުފުލަން ޖެހޭނެ ބާވަ އެވެ. އެ ކަމަކީ ސަރުކާރުން އަމަލީ ގޮތުން އެއްވެސް މިންވަރަކަށް ޝާމިލު ވެފައި ނުވާ، އެއްވެސް މިންވަރަކަށް މާލީ ޒިއްމާ އުފުލަން ނުޖެހޭ ކަންކަމު ގަ އެވެ. އެއީ ދީނީ ކަމަކަށް މީހުން ފޮނުވުމަށް ކަމުގައި ވިޔަސް ނުވަތަ ގެދޮރު ހޯދުމުގެ މުއާމަލާތަކަށް ވިޔަސް އެވެ. ސަބަބަކީ މި ބާވަތުގެ މުއާމަލާތްތައް ގިނަ ފަހަރު ކުރެވެނީ އެކަކު އަނެކަކުގެ މައްޗަށް އޮންނަ އިތުބާރެއްގެ މައްޗަށް ބިނާ ކުރެވިގެން ނެވެ. ގިނަ ފަހަރަށް މި ގޮތަށް ކުރެވޭ އެއްބަސްވުންތައް ކާމިޔާބު ނުވަނީ ނާކާމިޔާބުވާ ފަރާތަށް އަނެއް ފަޅީގައި ހުރި މީހާ ދެނެ ނުގަނެވުމުން ނެވެ. ރަނގަޅު ވާހަކަ އެކެވެ. ރައްޔިތުން ނަށް މަކަރާއި ހީލަތް ހެދުމުން ސަރުކާރުން އެހީތެރިވެ ދޭން ވާނެ އެވެ. ޤާނޫނީ މަގުން ނެވެ. އިންޞާފުގެ ކުރިމައްޗަށް ގެންގޮސް ގެންނެވެ. ޤާނޫނާއި ޤަވައިދުތައް ނެތިގެން ހިގި ކަމަކަށްވާ ނަމަ އަވަހަށް އެފަދަ ޤާނޫނާއި ޤަވައިދުތައް އުފަން ކުރެވިގެން ނެވެ. ނުވަތަ ހެދިފައި ހުރި ޤާނޫނާއި ޤަވައިދުގެ ދޯދިޔާ ކަމުން ހިނގި ކަމަކަށް ވަނީ ނަމަ އެ ފަދަ ޤާނޫނާއި ޤަވައިދު އަވަހަށް އިޞްލާޙް ކުރެވިގެން ނެވެ.\nސަރުކާރު ހިންގަނީ ރައްޔިތުންގެ ފައިސާ އިންނެވެ. ޓެކްސްގެ ގޮތުގައި ރައްޔިތުން ދައްކާ ފައިސާ އިންނާއި ފީތަކުން ނާއި، ރައްޔިތުންްގެ މުދާ ވިއްކައިގެންނާއި ތަންތަނުގެ ކުލިން ލިބޭ ފައިސާ އިން ނެވެ. ރައްޔިތުންގެ ބޭނުންތައް ބައިވަރެވެ. ޚާއްޞަކޮށް ސިއްޙީ ދާއިރާ ގަ އެވެ. ތަޢުލީމީ ދާއިރާ ގަ އެވެ. މުއާޞަލާތީ ދާއިރާ ގަ އެވެ. މި ކަންކަން ރަނގަޅު ކުރުމަށް ގިނަ އަދަދެއްގެ ފައިސާ ބޭނުން ވެ އެވެ. ސަރުކާރުން ކޮންމެ ހެން ކުރަން ނުޖެހޭ ޚަރަދުތައް ކުޑަ ކުރަން ޖެހެ އެވެ.\nބައެއް ކަން ކަން ސަރުކާރުން ކުރަނީ ސަރުކާރާ އި ރައްޔިތުންނާއި ދެމެދު އޮންނަން ޖެހޭ ގުޅުމުގެ މޫނުމަތި ރީތި ކުރަން ކަމަށް ވެދާނެ އެވެ. އަދި ބައެއް ފަހަރު ބައެއް ކަން ކަމުގައި ނިިންމުން ނިންމާ ހިސާބު ގައިި ތިބޭ މީހުން ބައެއް ކަންކަން ބެލުމުގައި ޖަޒްބާތީ ތަރުޖަމާއެއް ކުރެވިގެން ސަރުކާރުން މާލީ ގޮތުން ބައިވެރި ނުވަން ވާ ތަން ތާގައި ވެސް ބައިވެރި ވެވެނީ ކަމަށް ވެސް ވެދާނެ އެވެ.\nދީނީ ކަންކަމުގައި ބައިވެރި ވުމަށް، ދަތުރު ފަތުރު ހަމަޖައްސައިދޭ މީހުން ދަތުރުފަތުރު ހަމަޖައްސައި ދެނީ ދީނީ ކަމެއްގެ ގޮތުގައެއް ނޫނެވެ. އެއީ ވިޔަފާރި އެކެވެ. އެ ވިޔަފާރި އަށް ބޭރުގެ ޤައުމުތަކުގައި ކިިޔައި އުޅެނީ ރިލިޖަސް ޓޫރިޒަމް އެވެ. ދުނިޔޭގައި އެ ފަތުރުވެރި ކަމަށް އެންމެ މަޝްހޫރު އަދި އެންމެ ފައިދާ ބޮޑު ޤައުމުން އެތާގައި އެ ފަތުރުވެރިކަން އޮންނަ ކަމަކަށް ޤަބޫލެއް ނުކުރެ އެވެ. އެހެން ނަމަވެސް އެ ޤައުމު ފިޔަވައި، ހަފްތާ އެއްހާ ދުވަހުގެ ތެރޭގައި އެތައް ބިލިއަން ޑޮލަރެއްގެ އާމްދަނީ ދީނީ ފަތުރުވެރި ކަމުގެ ސަބަބުން ވަންނަ އެހެން އެއްވެސް ޤައުމެއް ދުނިޔޭގައި ނެތެވެ. ދިވެހި ޓުރެވެލް އޭޖެންޓަކު މަކަރު ހެދުމުން އެ މަކަރުގައި ޖެހުނު މީހުން ސަލާމަތްކޮށްދޭން ސަރުކާރުން މާލީ ގޮތުން ހޭދައެއް ކުރަން ޖެހޭނެ ބާވަ އެވެ. އަޅުގަނޑުމެންގެ ޓެކްސްގެ ގޮތުގައި ދައްކާ ފައިސާ އިން ޚަރަދު ނުކޮށް ވެސް އެ ފަދަ ކަންތައް ތަކުގައި ސަރުކާރުން އެހީތެރިވެވިދާނެ އެވެ. ޒަކާތައް އަޅުގަނޑުމެން ދައްކާ ފައިސާ އިންނެވެ. ޒަކާތުގެ ފައިސާގެ ބައި އެޅޭ އިރު އެފަދަ ކަންކަމަށް ވެސް ބައެއް އޮންނަ ކަމަށް ދަންނަ މީހުން ބުނެ އެވެ. ސަރުކާރެއްގެ، މަތީ ފެންވަރުގެ އަޅުގަނޑު ދަންނަ ބޭފުޅެއް ޓެކްސީ އެއްގެ ގޮތުގައި ދުއްވި ކާރެއްގެ ޑުރައިވަރު މަކަރު ހަދައިގެން އޭނާ އަށް ދޭން ވާ ފައިސާ ނުލިބިގެން ޒަކާތުގެ ފައިސާގެ ތެރެއިން، ދަރަނިވެރިންގެ ބައިން، އޭނާ ފައިސާ ހޯއްދެވި ކަން އަޅުގަނޑު ދެނަ ހުރީމެވެ.\nސުނާމީ ކާރިސާ އެއްގައި ދިރިއުޅުން ހަފުސް ވެފައި ތިބި ބަޔަކަށް، އެމީހުން އަމިއްލަ އަށް އުޅެވޭނެ ފަދަ މަގެއް ފެންނަން ދެން ސަރުކާރުން އެހީތެރިވެދޭން ވާނެ އެވެ. ހަމަ އެފަދައިން މޫސުމީ ކުއްލި ގެއްލުމު ގައި ވެސް ސަރުކާރުން އަވަސް އެހީތެރިކަން ފޯރުކޮށް ދޭން ވާނެ އެވެ. ނުރައްކާތެރި އެއްޗެތި ގުދަން ކުރުމަށް ސަރުކާރުގެ ކަމާ ބެހޭ ފަރާތްތަަކުން ހަދާފައިވާ ޤަވައިދުގައި ރައްޔިތުންގެ ސަލާމަތާއި ރައްކާތެރި ކަމަށް އިހުމާލުވެ ވިފައިވާ ކަމަށް ބައެއް މީހުން ތުހުމަތު ކުރެ އެވެ. އެފަދަ ތަނަކުން ހިގި އަލިފާނުގެ ހާދިސާގައި ދިރިއުޅުން އެކޮޅުކޮޅުން ޖެހިފައި ތިބި ޢާއިލާތަކަށް ވެސް ސަރުކާރުގެ އެހީތެރިކަން ފޯރު ކޮށްދެވެން ވާނެ އެވެ. އެއީ މިހާރު އަމަލު ކުރެވޭ އުޞޫލަށް ބަލާ އިރު ލިބުނު ގެއްލުމުގެ ވިހި ޕަރސެންޓު ކަމުގައި ވިޔަސް އެވެ. ސަރުކާރުން ކުރަން ޖެހޭނެ ހޭދަ އަށް ބަލާ އިރު ވިހި ޕަރސެންޓަކީ ވެސް ވަރަށް ބޮޑު އަދަދެކެވެ. މި ފަދަ ކަންކަމުގައި ސަރުކާރަށް ކޮށްދެވޭނެ އިތުރު ކަން ކަން ބައިވަރެވެ. އިމާރާތް ތައް ބިނާ ކުރުމަށް ލުއި ލޯނު ހޯދައި ދިނުން ފަދަ ކަންކަމެވެ. ނުވަތަ ހެޔޮއެދޭ ފަރާތްތަކުގެ އެހީ ލިބޭނެ މަގުތައް ތަނަވަސް ކޮށްދިނުމެވެ. ރާއްޖެ އާއި ރާއްޖެ އިން ބޭރުން ނެވެ. އަޅުގަނޑުމެން ނަށް ބަލައިގަންނަން އުނދަގޫ ވަނީ ފަރުދަކާ އި ކުންފުންޏަކާއި ދެމެދު ހިގާ މުއާމަލާތްތައް ފެއިލް ވުމުން، ކުންފުނިން ނަގަން ޖެހޭ ޒިއްމާ ސަރުކާރުން ނަގާތަން ބައެއް ފަހަރު ފެނުމުން ނެވެ. އެ ގޮތަށް ހިގާ ކަންތައް ތަކުގައި ޒިއްމާ ނަގަނީ ކޮން އުޞޫލެއްގެ މައްޗަށް ބިނާކޮށްގެން ތޯ ވެސް އެގެން ބޭނުން ވެ އެވެ.


Dhiraagu RB Quest Challenge In Molhuvi Baiverinah Agu Bodu Phone - Vaguthu\nދިރާގު އާރުބީ ކުއެސްޓް ޗެލެންޖުން މޮޅުވި ބައިވެރިންނަށް އަގު ބޮޑު ފޯނު\nރާއްޖޭގެ އެންމެ ފުރަތަމަ އޮގްމެންޓެޑް ރިއަލިޓީ(އޭއާރް) ގޭމް، އާރްބީ ކުއެސްޓްގެ ލީޑަރު ބޯޑްގެ އެއްވަނަ އަށް ހޮވުނު މީހުން އިއުލާންކޮށްފިއެވެ.\nމިދިޔަ ޑިސެމްބަރ މަހު އާރުބީ އެނބުރި އައީ ޚާއްސަ ފީޗަތަކާއި ސަޅި އިނާމުތަކެއް ހިމެނޭ ޕްރޮމޯޝަނަކާ އެކުއެވެ. އެގޮތުން މި ޕްރޮމޯޝަނުގައި ދިރާގު މަމެން ކަސްޓަމަރުންގެ އިތުރުން ދިރާގުގެ ހުރިހާ ކަސްޓަމަރުނަށް ބައިވެރިވުމުގެ ފުރުސަތު ހުޅުވާލާފައިވެއެވެ.\nވާދަވެރި ބުރުތަކަކަށްފަހު އާރްބީ ކުއެސްޓްގެ ލީޑަރު ބޯޑްގެ އެންމެ ކުރީގައިވާ ތިން ބައިވެރިން ވަނީ މިއަދު ވަނ އިއުލާންކޮށްފައިއެވެ. އެގޮތުން 21،971 ޕޮއިންޓާއެކު އެއްވަނަ އަށް ހޮވިފައިވަނީ "މާވަޑި"ގެ ނަމުން ގޭމްގައި ބައިވެރިވި މުހައްމަދު ހަސަނެވެ. އޭނާއަށް ދިރާގުން ވަނީ އިނާމެއްގެ ގޮތުގައި އައިފޯން 12 ޕްރޯ މެކްސް (128 ޖީބީ) އެއް ދީފައެވެ.\nތިންވަނައަށް ހޮވިފައިވަނީ މުހައްމަދު ޝާކިރް އަލީ\nދެ ވަނަ އަށް ހޮވިފައިވަނީ 21,528 ޕޮއިންޓާއެކު "ލަކުޑިބޯ" ގެ ނަމުން ގޭމްގައި މަޝްހޫރު ކަން ހޯދާފައިވާ މުހައްމަދު ޖުމާން\nރަޝީދެވެ. އޭނާއަށް ދީފައިވަނީ ސެމްސަންގް ގެލެކްސީ އެސް20 އަލްޓްރާ ފޯނެކެވެ.\nދެވަނައަށް ހޮވިފައިވަނީ މުހައްމަދު ޖުމާން\nއަދި ތިން ވަނަ އަށް ހޮވުނު ފަރާތަކީ 17،259 ޕޮއިންޓާއެކު މުހައްމަދު ޝާކިރް އަލީ (ކަރަންފޫ) އެވެ. އޭނާއަށް އިނާމެއްގެ ގޮތުގައި ދީފައި ވަނީ ސެމްސަންގް ގެލެކްސީ އެސް20 ޕްލަސް ފޯނެކެވެ.\nމި އިނާމުތައް ހަވާލުކޮށްފައި ވަނީ ދިރާގު ހެޑް އޮފީހުގައި ބޭއްވި ރަސްމިއްޔާތުގައެވެ. ވާދަވެރި މުބާރާތް ނިމުނު ކަމުގައި ވިޔަސް، އާރްބީ ކުއެސްޓް ގޭމް މިހާރު ވެސް ޑައުންލޯޑްކޮށް، މަމެން ކަސްޓަމަރުންނަށް މި ގޭމް ކުޅެގެން ބޯނަސް ޑޭޓާ ހޯދައި، މަމެން މޮބައިލް އެޕްލިކޭޝަނަށް ޓްރާންސްފާ ކުރުމުގެ ފުރުސަތު އެބައޮތް ކަމަށް ދިރާގުން ބުނެއެވެ. އަދި މި ޕްރޮމޯޝަން އަންނަ މާޗް ހައެއްގެ ނިޔަލަށް ކުރިއަށް ގެންދާނެކަން ވެސް ދިރާގުން ވަނީ ފާހަގަކޮށްފައެވެ.\nއާރްބީ ކުއެސްޓް ގޭމަކީ އައިއޯއެސްގައި "އޭއާރް ކިޓް" އަދި އެންޑްރޮއިޑްގައި "އޭއާރް ކޯރ" ނަމަކަށް ކިޔާ ޓެކްނޮލޮޖީ ބޭނުންކުރާ ޒަމާނީ މޮބައިލް ގޭމެކެވެ. މި ގޭމް އެންޑްރޮއިޑް ފޯންތަކަށާއި އައިފޯންތަކަށް ޕްލޭ ސްޓޯރުން ހިލޭ ޑައުންލޯޑް ކުރެވޭނެއެވެ.\nފެބުރުއަރީ 5, 2021 17:53\nތިންވަނައިގަ އިން ސޮކޯ ހޯދަން ގާއިގަނޑަކައް ތިން ގަޑިއިރު ހުއްޓާނުލާ ކުޅެންޖެހޭނެކަމައް ހިސާބުތަކުން ދައްކާ. އެވެސް ވަރައް ބާރައް އަންނަ އެނެމީތައް ޝޫޓު ކުރަމުން.\nވަރުބަލިވެސް ނުވާބައެއް ތޯއްޗެ މީ\nފެބުރުއަރީ 5, 2021 17:55\nތިމީހުން ތި ސްކޯއާ ކައިރި އަދަދަކައްނަމަވެސް ކުޅޭ ސްކްރީން ރިކޯޑެއް ނެއްތަ. ދެން އަހަރަކައް ޕުރެކްޓިސް ކުރަން\nފެބުރުއަރީ 5, 2021 17:57\nވަރައް ބޭނުން ތިމީހުން ތި ގޭމު ކުޅޭތަން ބަލާލަން. އަހަރެންނައް ހާހަކައްވުރެ މައްޗަކައް ނުކުޅެވޭ. ހިތައްވެސް ނުގެވޭ ތިމީހުންގެ ސްޕީޑު.